**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 19 Νοεμβρίου 2019, ημέρα Τρίτη και ώρα 12.20΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Απελευθέρωση αγοράς ενέργειας, εκσυγχρονισμός της ΔΕΗ, ιδιωτικοποίηση της ΔΕΠΑ και στήριξη των ΑΠΕ». (2η συνεδρίαση – ακρόαση εξωκοινοβουλευτικών προσώπων).

Στην συνεδρίαση παρέστησαν ο Υπουργός Περιβάλλοντος και Ενέργειας, κ. Κωστής Χατζηδάκης, ο Υφυπουργός Περιβάλλοντος και Ενέργειας, κ. Γεράσιμος Θωμάς, καθώς και αρμόδιοι υπηρεσιακοί παράγοντες.

Επίσης, στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ.: Γεώργιος Στάσσης, Πρόεδρος και Διευθύνων Σύμβουλος της ΔΕΗ ΑΕ, Νικόλαος Μπουλαξής, Πρόεδρος της Ρυθμιστικής Αρχής Ενέργειας (ΡΑΕ), Ιωάννης Γιαρέντης, Πρόεδρος και Διευθύνων Σύμβουλος του ΔΣ του Διαχειριστή ΑΠΕ και Εγγυήσεων Προέλευσης (ΔΑΠΕΕΠ), Γεώργιος Καταπόδης, Πρόεδρος της Ανεξάρτητης Αρχής Δημοσίων Συμβάσεων (ΕΑΑΔΗΣΥ), Γεώργιος Στασινός, Πρόεδρος του ΔΣ του Τεχνικού Επιμελητηρίου Ελλάδος (ΤΕΕ), Δημήτριος Καφαντάρης, Α΄ Αντιπρόεδρος του ΔΣ της Κεντρικής Ένωσης Δήμων Ελλάδος (ΚΕΔΕ), Παναγιώτης Παπασταματίου, Γενικός Διευθυντής της Ελληνικής Εταιρείας Αιολικής Ενέργειας (ΕΛΕΤΑΕΝ), Μενέλαος Γαρδικιώτης, Γενικός Γραμματέας του ΔΣ του Γεωτεχνικού Επιμελητηρίου (ΓΕΩΤΕΕ), Σταύρος Μαυρογένης, υπεύθυνος στον τομέα κλιματικής και ενεργειακής πολιτικής του WWF Hellas, Δημήτριος Τσεκέρης, υπεύθυνος στον τομέα κλιματικής και ενεργειακής πολιτικής του WWF Hellas, Παναγιώτης Κοντουσιάδης, Πρόεδρος της Πανελλήνιας Ομοσπονδίας Ενέργειας (ΠΟΕ), Γεώργιος Αδαμίδης, Πρόεδρος του ΔΣ της Γενικής Ομοσπονδίας Προσωπικού της ΔΕΗ (ΓΕΝΟΠ-ΔΕΗ), Στυλιανός Ψωμάς, σύμβουλος του Συνδέσμου Εταιρειών Φωτοβολταϊκών (ΣΕΦ), Στυλιανός Λουμάκης, Πρόεδρος του ΔΣ του Συνδέσμου Παραγωγών Ενέργειας με Φωτοβολταϊκά (ΣΠΕΦ), Ρήγας Θανασάς, Πρόεδρος του ΔΣ του Πανελλήνιου Συλλόγου Αδικημένων Αγροτικών Φωτοβολταϊκών (ΠΣΑΑΦ), Μιχαήλ Τσαγγίδης, Γραμματέας του Πανελλήνιου Συλλόγου Αδικημένων Αγροτικών Φωτοβολταϊκών (ΠΣΑΑΦ), Δημήτριος Μανόλης, Πρόεδρος του Σωματείου Εργαζομένων της Δημόσιας Επιχείρησης Αερίου Α.Ε. (ΣΕΔΕΠΑ), Μαρία Σχοινά, Γραμματέας του Σωματείου Εργαζομένων της Δημόσιας Επιχείρησης Αερίου Α.Ε. (ΣΕΔΕΠΑ), Ελευθερία Καζαντζή, Πρόεδρος του ΔΣ της Ένωσης Εργαζομένων της ΔΕΠΑ (ΕΝΕΡ/ΔΕΠΑ), Νικολέτα Αθανασοπούλου, Πρόεδρος του ΔΣ της Ένωσης Εργαζομένων στον τομέα του φυσικού αερίου της ΔΕΠΑ (ΣΕΦΑ/ΔΕΠΑ), Αναστασία Γιώργαρου, Γενική Γραμματέας της ΣΕΦΑ/ΔΕΠΑ, Γρηγόριος Παπαδόπουλος, Πρόεδρος του ΔΣ της Ένωσης Εργαζομένων Φυσικού Αερίου (ΕΔΑ Αττικής) και Κωνσταντίνος Σπανούλης, Πρόεδρος του Πανελλήνιου Συλλόγου Αγροτικών Φωτοβολταϊκών (ΠΣΑΦ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Καλογιάννης Σταύρος, Γιόγιακας Βασίλειος, Καιρίδης Δημήτριος, Κατσανιώτης Ανδρέας, Κατσαφάδος Κωνσταντίνος, Λεονταρίδης Θεόφιλος, Μπουκώρος Χρήστος, Κατσαφάδος Κωνσταντίνος, Οικονόμου Ιωάννης, Παπαδόπουλος Μιχαήλ, Σενετάκης Μάξιμος, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Φόρτωμας Φίλιππος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Ζαχαριάδης Κωνσταντίνος, Μαμουλάκης Χαράλαμπος, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Αχτσιόγλου Ευτυχία, Σκουρλέτης Παναγιώτης (Πάνος), Τσίπρας Γεώργιος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πανάς Απόστολος, Καραθανασόπουλος Νικόλαος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλή σας μέρα. Κύριοι Υπουργοί, καλημέρα. Να καλωσορίσουμε όλους τους εκπροσώπους των φορέων που προσήλθαν σήμερα στη συνεδρίαση της Επιτροπής μας. Σας ευχαριστούμε γι' αυτό. Θέλουμε να καταθέσετε τις απόψεις σας προφορικά και όσοι θέλετε και εγγράφως, προκειμένου να συμβάλετε με το δικό σας τρόπο στην όσο καλύτερη νομοθέτηση μπορεί να κάνει η Επιτροπή μας.

Έχουμε καλέσει αρκετούς φορείς για μια ακόμη φορά και θα πρέπει να ξεκινήσουμε. Θα δοθεί ο χρόνος ομιλίας τριών λεπτών στον κάθε φορέα με μια ανοχή έως τα 5 λεπτά. Επειδή, όμως, είναι πολλοί οι φορείς θα ήθελα να μην υπερβούμε τα πέντε λεπτά στην πρώτη τοποθέτηση. Ότι, επιπλέον θέλετε να προσθέσετε, μπορείτε να μας το δώσετε εγγράφως. Η Γραμματεία της Επιτροπής θα το διακινήσει σε όλους τους συναδέλφους στα e-mail τους και βεβαίως, εάν υπάρξουν ερωτήματα κατά τη διάρκεια της συνεδρίασης, όσοι εκπρόσωποι φορέων θελήσουν θα δευτερολογήσουν για να απαντήσουν στα συγκεκριμένα ερωτήματα, εάν και εφόσον υπάρξουν ερωτήματα και εάν και εφόσον μπορούν οι εκπρόσωποι των φορέων να μείνουν στην πολύωρη συνεδρίαση μας, γιατί εμείς, καταλαβαίνετε ότι θα τελειώσουμε αργά.

Μετά από αυτά τα διευκρινιστικά θα ξεκινήσουμε δίνοντας το λόγο στον κ. Γεώργιο Καταπόδη, Πρόεδρο της Ανεξάρτητης Αρχής Δημοσίων Συμβάσεων(ΕΑΑΔΗΣΥ). Συνοδεύεται και από τους κυρίους, Γεώργιο Τράντα και Κωνσταντίνο Βαρδακαστάνη, νομικούς συμβούλους της Αρχής.

**ΓΕΩΡΓΙΟΣ ΚΑΤΑΠΟΔΗΣ (Πρόεδρος της Ανεξάρτητης Αρχής Δημοσίων Συμβάσεων (ΕΑΑΔΗΣΥ)):** Ευχαριστώ, κύριε Πρόεδρε. Εγώ θα είμαι πάρα πολύ σύντομος, γιατί με το Υπουργείο έχουμε ήδη κάποιες συνεννοήσεις. Έχει υπάρξει μια συνεννόηση για το σχετικό νομοσχέδιο. Είχαμε καταθέσει μια γνώμη την οποία έχω διανείμει και στα μέλη της Επιτροπής σας, η 5899 από 18/11. Οι παρατηρήσεις μας έχουν ληφθεί υπόψη. Θα ήθελα να κάνω δύο επουσιώδεις επισημάνσεις.

Εκεί που λέμε για την εξουσιοδοτική διάταξη και παραπέμπουμε στις διατάξεις, για την επιφύλαξη των διατάξεων του Ενωσιακού Δικαίου. Πιστεύουμε για λόγους καλής νομοθέτησης και νομοτεχνικά, καλό θα ήταν να προστεθεί «ως μεταφέρθηκαν με το νόμο 4412/2016» για να μην υπάρχει αυτή η πιθανότητα διαφοροποίησης κάτω από τα όρια. Αυτή είναι η πρώτη επισήμανση.

Η δεύτερη επισήμανση που είναι λίγο πιο ουσιαστική και έχει να κάνει με την γνωμοδοτική αρμοδιότητα της ΕΑΑΔΗΣΥ στο ν.4013, που σύμφωνα με την Αιτιολογική Έκθεση υπάρχει παρέκκλιση και αναφέρεται μάλιστα ενδεικτικά «ο νόμος 4412/2016 και ο νόμος 4013/2011». Εμείς θεωρούμε, ότι η γνωμοδοτική μας αρμοδιότητα είναι εποικοδομητική και θα θέλαμε να μην εξαιρεθούμε από την αρμοδιότητα αυτή. Από εκεί και πέρα, όμως, είναι θέμα Υπουργείου, και ίσως είναι θέμα σκοπιμότητας. Δεν έχουμε κάτι άλλο να πούμε. Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε τον κ. Καταπόδη. Το λόγο έχει ο κ. Δημήτριος Καφαντάρης, Α΄ Αντιπρόεδρος του ΔΣ της Κεντρικής Ένωσης Δήμων Ελλάδος(ΚΕΔΕ), Δημοτικός Σύμβουλος Πύλου-Νέστορος.

**ΔΗΜΗΤΡΙΟΣ ΚΑΦΑΝΤΑΡΗΣ (Α΄ Αντιπρόεδρος του ΔΣ της Κεντρικής Ένωσης Δήμων Ελλάδος (ΚΕΔΕ):** Καταρχήν, ευχαριστούμε για την πρόσκληση να συμμετάσχουμε στη σημερινή διαβούλευση του νομοσχεδίου στα άρθρα τα οποία ουσιαστικά μας αφορούν ως Αυτοδιοίκηση.

Ξεκινάμε από το άρθρο 14 στο οποίο ουσιαστικά η Αυτοδιοίκηση διαφωνεί και στο κομμάτι αυτό με την παρούσα τροποποίηση κατά το μέτρο που οι Δήμοι ως Οργανισμοί Τοπικής Αυτοδιοίκησης Α΄ βαθμού είναι αυτοτελείς νομικά πρόσωπα από τις επιχειρήσεις τους που έχουν συσταθεί έτσι κι αλλιώς. Οι τελευταίες έχουν αυτοτελή νομική προσωπικότητα, ίδια και διακριτή διοίκηση, ξεχωριστό προϋπολογισμό και επομένως δεν δικαιολογείται αυτή η επιβάρυνση για τους ΟΤΑ η οποία κρίνεται υπέρμετρα δεσμευτική και δυσμενής.

Όσον αφορά στο άρθρο 23 και πάλι αφορά τους δήμους, συμφωνούμε με την επέκταση του χρόνου από 18 σε 30 μήνες από την ανάλογη εφαρμογή των δεδομένων που έχουμε πει ήδη, συμφωνούμε περαιτέρω με το περιεχόμενο της παραγράφου 2 του άρθρου 23 και ειδικότερα την εισαγωγή του διακριτού πλαισίου αδειοδότησης για τους σταθμούς βιοαερίου που πρόκειται να λειτουργήσουν με την ευθύνη των ΟΣΔΑ και των δήμων, των περιφερειών και των συνδέσμων τους.

Θετική τέλος, είναι η συμμετοχή φορέων που μπορεί να συσταθούν για τον σκοπό αυτό στον οποίο μετέχουν επίσης Δ.E.Y.Α.Π και η Δ.Ε.Υ.Α.. Επιπλέον, στο άρθρο 24 συμφωνούμε με την ως άνω εξαίρεση που τίθεται στην απαγόρευση άσκησης οποιαδήποτε άλλης δραστηριότητας εκτός της γεωργικής εκμετάλλευσης και παραγωγής λευκής ενέργειας από σταθμούς Ανανεώσιμων Πηγών Ενέργειας σε αγροτεμάχια υψηλής παραγωγικότητας και η οποία εξαίρεση αφορά την εκτέλεση μεγάλων αναπτυξιακών έργων των δήμων και των ΟΤΑ Α΄και Β΄ βαθμού, για την κατασκευή μεταφοράς και διανομής ηλεκτρικής ενέργειας, ατμών και φυσικού αερίου. Άρα λοιπόν, στο κομμάτι αυτό είμαστε σύμφωνοι, όπως είναι και η διατύπωση του άρθρου.

Στο άρθρο 28 «Χρηματοδοτικό πλαίσιο του ΗΛΕΚΤΡΑ» πραγματικά είναι ένα Πρόγραμμα το οποίο και εμείς το ζούσαμε στην Αυτοδιοίκηση πάρα πολλά χρόνια, αφορά ουσιαστικά το κομμάτι των ενεργειακών αναβαθμίσεων των δημοτικών κτηρίων που και εκεί οι δήμοι θα μπορούν ουσιαστικά, να έχουν την δική τους επιχορήγηση μέσω δια-δανειοδότησης είτε ιδιωτικής πρωτοβουλίας για να μπορούν να εξοικονομήσουν πόρους, διότι το ζητούμενο είναι αυτό πλέον και λόγω και των διεθνών συμβάσεων που έχει υπογράψει η χώρα μας για την μείωση των αθλητικών αποτυπωμάτων. Άρα λοιπόν, είμαστε σύμφωνοι και σε αυτό το κομμάτι.

Φυσικά χρειάζεται και υπάρχει μία μικρή παρατήρηση σε αυτό, κύριε Υπουργέ. Θέλαμε να παρατηρήσουμε ότι υπάρχει αοριστία ως προς το ποσοστό συμμετοχής των φορέων γενικής κυβέρνησης έτσι ώστε, το ισοζύγιο της συμμετοχής στο μέλλον να είναι δυσβάσταχτο για τους φορείς. Χρειάζεται επομένως, περαιτέρω νομοθετική αποτύπωση. Ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε και εμείς τον κ. Καφαντάρη. Τον λόγο έχει ο κ. Παπασταματίου.

**ΠΑΝΑΓΙΩΤΗΣ ΠΑΠΑΣΤΑΜΑΤΙΟΥ (Γενικός Διευθυντής της Ελληνικής Εταιρείας Αιολικής Ενέργειας (ΕΛΕΤΑΕΝ):** Ευχαριστώ πολύ κύριε Πρόεδρε. Η επικέντρωσή μας, τα σχόλιά μας αφορούν βέβαια τα τελευταία κομμάτια του σχεδίου νόμου τα οποία αφορούν στις Ανανεώσιμες Πηγές Ενέργειας. Η γενική μας οπτική είναι θετική. Το σχέδιο νόμου αφενός ενσωματώνει διατάξεις οι οποίες ούτως ή άλλως είναι υποχρεωτικές για την ευρωπαϊκή νομοθεσία και επιπλέον, επιλύει δύο- τρία θέματα πάγια του κλάδου, όπως για παράδειγμα στο άρθρο 19 που είναι η τακτοποίηση πληρωμής των έργων που είχαν συμβάσεις και παρέμεναν απλήρωτα.

Γενικότερα, το κλίμα των διατάξεων αυτών φέρνει τις Ανανεώσιμες Πηγές Ενέργειας πιο κοντά στην αγορά, πιο κοντά στον ανταγωνισμό και πιο κοντά στην καθημερινή τους λειτουργία. Αυτό είναι καλό, πρώτα απ’ όλα για τον καταναλωτή, διότι εξασφαλίζει την παροχή πράσινης ενέργειας σε πιο ανταγωνιστικές τιμές με έναν τρόπο μέσα από την αγορά. Από εκεί και πέρα, έχουμε διάφορες επιμέρους παρατηρήσεις τις οποίες θα σας υποβάλλουμε το πρωί και με ένα υπόμνημα που μπορεί να μοιραστεί αργότερα. Οι πιο σημαντικές αυτών, έχουν να κάνουν με το άρθρο 26, όπου, στην παράγραφο 4, το σημείο Γ, καταργείται η προτεραιότητα στην κατανομή του φορτίου ακόμη και από έργα που είχαν υπογεγραμμένες συμβάσεις στις 4 Ιουλίου του 2019.

Αυτό είναι μια κρίσιμη ημερομηνία που προκύπτει από την ευρωπαϊκή νομοθεσία πέραν της οποίας τα έργα ΑΠΕ δεν θα έχουν προτεραιότητα στην απορρόφηση της ενέργειας. Αντιλαμβανόμαστε ότι, το Υπουργείο, έχει ερμηνεύσει με αυτόν τον τρόπο τα κείμενα του Ευρωπαϊκού Κανονισμού της ευρωπαϊκής νομοθεσίας. Αντιλαμβανόμαστε ότι, τα συγκεκριμένα κείμενα δεν είναι πάρα πολύ σαφή.

Παρόλα αυτά, η δική μας άποψη και η πολιτική αν θέλετε αλλά και η νομική είναι ότι, η διατύπωση που έχει μέσα ο Ευρωπαϊκός Κανονισμός επιτρέπει τα έργα που είχαν υπογράψει συμβάσεις, την κρίσιμη ημερομηνία, να διατηρήσουν την προτεραιότητα τους. Από τη στιγμή που ο Ευρωπαϊκός Κανονισμός δεν έχει με αυστηρότητα, με σαφήνεια και με ρητό τρόπο εντολή προς τα κράτη μέλη να καταργήσουν αναδρομικά αυτή την προτεραιότητα, θεωρούμε ότι, η Κυβέρνηση θα πρέπει να την τηρήσει. Είναι σημαντικό για λόγους ασφαλείας δικαίου, είναι σημαντικό για επενδύσεις οι οποίες πρόσφατα συνδέθηκαν και μεταξύ αυτών είναι και η μεγάλη επένδυση, το αιολικό πάρκο στον Καφηρέα. Επομένως θα είναι ένα μήνυμα το οποίο νομίζουμε ότι, δεν αντικρούει τις νομικές υποχρεώσεις του Κανονισμού και είναι εντός της κοινής λογικής. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε. Το λόγο έχει ο κ. Παναγιώτης Κοντουσιάδης, Πρόεδρος της Πανελλήνιας Ομοσπονδίας Ενέργειας.

**ΠΑΝΑΓΙΩΤΗΣ ΚΟΝΤΟΥΣΙΑΔΗΣ (Πρόεδρος της Πανελλήνιας Ομοσπονδίας Ενέργειας (ΠΟΕ)):** Καλημέρα. Ευχαριστώ για την πρόσκληση. Η ομοσπονδία έχει μέλη της, όλες τις επιχειρήσεις διυλιστηρίων, φυσικού αερίου και διακίνησης πετρελαιοειδών καθώς και την εξόρυξη. Επειδή υπάρχουν πρωτοβάθμια σωματεία που θα εξειδικεύσουν τις προτάσεις τους ως προς τα συγκεκριμένα ζητήματα μας αφορούν, θα επικεντρωθώ σε τρία σημεία.

Θέλω να διαβάσω τη δήλωση του Διευθύνοντος Συμβούλου της ΝΑΜ που έγινε το 2018, προτού κλείσει η συμφωνία εξαγοράς από το ΔΕΣΦΑ. Είμαστε πολύ ικανοποιημένοι από το πώς προχωράει η εξαγορά του ΔΕΣΦΑ και ελπίζουμε ότι θα φτάσουμε γρήγορα στο κλείσιμο. Η απόκτηση του ΔΕΣΦΑ έχει μια ενδιαφέρουσα οικονομική στρατηγική αξία όχι τόσο για την ίδια την ελληνική αγορά αλλά επειδή η Ελλάδα είναι χώρα διέλευσης. Ως ΝΑΜ θέλουμε η Ιταλία να αποτελέσει κόμβο αερίου για να αυξήσει την ασφάλεια τροφοδοσίας και να μειώσει το κόστος των λογαριασμών για τα νοικοκυριά και για τις επιχειρήσεις της Ιταλίας.

Θεωρώ ότι, διαφωνούμε ως προς το σκέλος, καταρχήν, του ποσοστού που πουλάει το ελληνικό δημόσιο. Θεωρούμε ότι, δεν πρέπει να πωληθεί πάνω από 49%. Όλες οι χώρες, η Ιταλία, η Γαλλία, είχαν ιδιωτικοποιήσει το κομμάτι της ενέργειας και το ξανά πήραν πίσω υπό τον έλεγχό τους και δημιουργούν, στρατηγικά, μέσω αυτών των εταιρειών τα πλεονεκτήματα και για τα νοικοκυριά και για τη βιομηχανία τους και για την ασφάλεια, είτε είναι των υγρών καυσίμων είτε του αερίου. Θα πρέπει η κάθε πολιτική ηγεσία και τα κόμματα να χαράξουν μια διαφορετική εθνική στρατηγική πολιτική ενέργειας που να βασίζεται, στις μετοχές να ελέγχονται από το ελληνικό δημόσιο. Έχουμε το όχημα εταιρία για να πετύχουμε, εάν βάλουμε μια τέτοια στρατηγική που ονομάζεται ελληνικά πετρέλαια και να ακολουθήσουμε και εμείς το δρόμο των γειτόνων μας και όλων των υπολοίπων ευρωπαϊκών κρατών ως προς τη στρατηγική ενέργειας.

Υπεισέρχομαι σε δύο άλλα θέματα που αφορούν στο προσωπικό. Ως προς το προσωπικό αορίστου χρόνου, όταν πουλάμε μια εταιρεία, πουλάμε μαζί με την εταιρία και την τεχνογνωσία και αυτά που έχει προσφέρει το προσωπικό. Άρα, είναι αδιανόητο όταν πουλάμε το προσωπικό και την τεχνογνωσία που κατέχει, στον υποψήφιο επενδυτή, να μην το κατοχυρώνουμε για τον υποψήφιο επενδυτή. Πρέπει να διασφαλίσουμε ότι αυτό το προσωπικό θα παραμείνει σε αυτή την εταιρεία. Έχει κατατεθεί συγκεκριμένη πρόταση που πρέπει να συμπεριληφθεί μέσα στο νομοσχέδιο. Στις διάφορες συζητήσεις που κάνουμε όλο αυτό το καιρό ακούμε ότι θα ανοίξει τόσο πολύ η αγορά εργασίας που αυτό το προσωπικό θα είναι περιζήτητο.

Στο τρίτο κομμάτι, ως προς τους εργολαβικούς. Θα καταθέσω μια μελέτη που έκανε αργότερα στην γραμματεία, η Πανελλήνια Ομοσπονδία Ενέργειας σε όλο τον κλάδο. Έχει καταγραφεί ότι στις εταιρίες που θα είναι υπό τον έλεγχο του δημοσίου, το προσωπικό με εργολαβική σχέση είναι τριπλάσιο και τετραπλάσιο από το μόνιμο προσωπικό, ενώ στις αντίστοιχες εταιρείες που είναι καθαρά ιδιωτικές, υπάρχουν και εταιρείες που δεν υπάρχει ούτε ένας εργολαβικός. Αυτοί οι εργολαβικοί συνάδελφοί δουλεύουν 15, 25, 30 χρόνια ή κάποιοι έχουν βγει στη σύνταξη, είναι ευθύνη όλων των κομμάτων διαχρονικά και εν μέρει των συνδικαλιστών που επιτρέψαν όλο αυτό το έκτρωμα, οι εταιρείες και η συγκεκριμένη ΔΕΠΑ να βασίζονται σε αυτό το εργολαβικό προσωπικό. Είναι απαραίτητο να διασφαλισθεί μέσα από το νομοσχέδιο όλο αυτό το προσωπικό αορίστου και εργολαβικών σχέσεων. Πρέπει να αποκατασταθεί η πραγματικότητα μέσα στις εταιρείες αυτές και να συμπεριληφθεί ειδική διάταξη μέσα στο νομοσχέδιο, για να διασφαλισθεί όλο αυτό το προσωπικό. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Ψωμάς, Σύμβουλος του Συνδέσμου Εταιρειών Φωτοβολταϊκών (ΣΕΦ)

**ΣΤΥΛΙΑΝΟΣ ΨΩΜΑΣ (Σύμβουλος του Συνδέσμου Εταιρειών Φωτοβολταϊκών (ΣΕΦ)):** Ευχαριστώ, κ. Πρόεδρε. Επί της αρχής, τα άρθρα που αφορούν στις ανανεώσιμες πηγές ενέργειας μας βρίσκουν σύμφωνους, γιατί επιλύουν κάποια πραγματικά προβλήματα της αγοράς, όπως το άρθρο 19 για παράδειγμα, δηλαδή τις πληρωμές έργων ΑΠΕ που παραμένουν απλήρωτες από τις αρχές του καλοκαιριού.

Επίσης, θεωρούμε ιδιαίτερα σημαντικό το άρθρο 20, διότι το θεωρούμε προθάλαμο για το target model που έρχεται από του χρόνου, δηλαδή τη δυνατότητα να συμμετέχουν οι μονάδες ΑΠΕ απευθείας στην χονδρεμπορική αγορά.

Δεν θα μπω σε λεπτομέρειες για κάποια άρθρα, παρακαλώ να θεωρήσετε ότι συμφωνούμε επί της αρχής.

Στο άρθρο 26, καλύφθηκα από τις παρατηρήσεις του κ. Παπασταματίου.

Για το άρθρο 27 που αφορά στην ηλεκτροκίνηση, είναι ένα πρώτο βήμα από αυτά που θα ακολουθήσουν του χρόνου. Άρα, είμαστε απολύτως θετικοί.

Θα ήθελα να εστιάσω σε δύο άρθρα, το άρθρο 24, που αφορά την αγροτική γη και το άρθρο 28, που αφορά το πρόγραμμα Ηλέκτρα. Σε αυτά τα δύο άρθρα έχουμε κάποιες προτάσεις για την βελτίωσή τους. Σε ό,τι αφορά το άρθρο 24, είναι ένα θέμα που έχει απασχολήσει πολύ τον κλάδο μας, από το 2011, όπου και ξεκίνησαν τα προβλήματα των περιορισμών.

Είναι εξαιρετικά θετικό ότι αναγνωρίζεται ότι η εγκατάσταση ΑΠΕ είναι, απολύτως, συμβατή με τον αγροτικό χαρακτήρα των περιοχών. Προφανώς, από το μηδέν που βρισκόμαστε μέχρι τη σημερινή ρύθμιση, έγινε ένα θετικό βήμα κι αυτό το αναγνωρίζουμε. Από την άλλη ο Σύνδεσμος Εταιριών Φωτοβολταϊκών θα επιμείνουμε, να υπάρξει πλήρης απελευθέρωση και για τα μεγάλα έργα για έναν πολύ απλό λόγο. Τα μεγάλα έργα, που κατά τεκμήριο συνδέονται στην υψηλή τάση, κατασκευάζουν υποσταθμούς με έξοδα των επενδυτών κι αυτό βοηθάει και τα μικρά έργα, τα οποία σήμερα λόγω κορεσμού των δικτύων, ακόμα κι αν τους δώσουμε τη δυνατότητα, να πάνε στη γη υψηλής παραγωγικότητας, πρακτικά, δε θα βρουν έτοιμα δίκτυα. Υπό αυτή την έννοια, ναι, είναι θετικό το μέτρο, αλλά νομίζουμε ότι θα μπορούσε, να επεκταθεί.

Σε ό,τι αφορά στο πρόγραμμα «ΗΛΕΚΤΡΑ», πέρα από το γεγονός ότι δημιουργείται ένας καινούργιος τρόπος χρηματοδότησης των ΟΤΑ, νομίζω ότι είναι ιδιαίτερα σημαντικό και δεν πρέπει, να το παραβλέψουμε ότι δίνεται, επιτέλους, η δυνατότητα στο Ταμείο Παρακαταθηκών και Δανείων εκτός από δάνεια, να μπορεί, να δίνει και εγγυήσεις. Αυτό είναι εξαιρετικά σημαντικό.

Σε ό,τι αφορά, ειδικά, στο πρόγραμμα «ΗΛΕΚΤΡΑ», θα ήθελα, να επιστήσω την προσοχή σας σε μια παράβλεψη του νόμου 4602. Λέω «παράβλεψη», γιατί, προφανώς, δεν υπήρχε πρόβλεψη. Σχετικά με τις υποδομές των ΟΤΑ στις οποίες μπορεί, να εγκατασταθούν έργα αυτοπαραγωγής ή εικονικού ενεργειακού συμψηφισμού έχουν εξαιρεθεί κάποιες περιπτώσεις, όπως τα δημοτικά γυμναστήρια, οι αποθήκες ή ο οδοφωτισμός κι αυτό περιορίζει τις δυνατότητες των ΟΤΑ, όπως επίσης η πρόβλεψη εκείνη δεν ήταν συμβατή με τις προβλέψεις του Νόμου του Κλεισθένη, ιδιαίτερα σε ό,τι αφορά στα φτωχά νοικοκυριά.

Θα σας παρακαλούσα, λοιπόν - κι ήδη έχουμε ενημερώσει το Υπουργείο για αυτό - το συντομότερο δυνατό να υπάρξει αυτή η τροποποίηση, η οποία απλώς βελτιώνει την προηγούμενη ρύθμιση κι, έτσι, να ξεμπλοκάρει τους Δήμους, να μπορέσουν, να κάνουν έργα. Ειδικά, εκείνους τους Δήμους που συμμετέχουν σε κοινοτικά προγράμματα κι αυτή τη στιγμή δε μπορεί, να τα εκτελέσουν εξαιτίας αυτής της παραβλέψεις. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα συνεχίσουμε με τον κ. Στυλιανό Λουμάκη, τον Πρόεδρο του Δ.Σ. του Συνδέσμου Παραγωγών Ενέργειας με Φωτοβολταϊκά. Κύριε Λουμάκη, έχετε το λόγο.

**ΣΤΥΛΙΑΝΟΣ ΛΟΥΜΑΚΗΣ (Πρόεδρος του Δ.Σ. του Συνδέσμου Παραγωγών Ενέργειας με Φωτοβολταϊκά (ΣΠΕΦ)):** Ευχαριστώ πολύ, κ. Πρόεδρε. Καλημέρα σας. Προφανώς, το νομοσχέδιο είναι σε θετική κατεύθυνση. Έχουμε τέσσερα σημεία, στα οποία μπορεί, να βελτιωθεί και ξεκινώ με το τελευταίο εδάφιο της παραγράφου 4 του άρθρου 26 περί της προτεραιότητας, που θα έχουν οι σταθμοί ΑΠΕ μετά την 1/1/2026. Η Ευρωπαϊκή Οδηγία του συγκεκριμένου εδαφίου αφορά στο ότι έργα, που θα τεθούν σε λειτουργία μετά την 1/1/2026, θα έχουν προτεραιότητα μέχρι 200 κιλοβάτ.

Δυστυχώς, στο νομοσχέδιο έχει περάσει η έννοια ότι «μετά την 1/1/2026, ασχέτως εάν συνδέθηκε ένα έργο πριν ή μετά από την ημερομηνία αυτή, θα έχει προτεραιότητα μέχρι 200 κιλοβάτ». Δηλαδή, ένα έργο σήμερα που είναι 300 κιλοβάτ κι έχει προτεραιότητα, την 1/1/2026 θα την απολέσει. Άρα, έχουμε μια αναδρομική αλλαγή, την οποία δεν την εξουσιοδότησε η Ευρωπαϊκή Οδηγία κι επιπλέον η Ευρωπαϊκή Οδηγία ζητάει, να αποφεύγονται αναδρομικές αλλαγές. Άρα, λοιπόν, λοιπόν τρεις λέξεις στο συγκεκριμένο εδάφιο, ότι «αυτό αφορά σε μονάδες, που θα τεθούν σε λειτουργία μετά την 1/1/2026».

Το δεύτερο σημείο, στο οποίο θα θέλαμε, να τοποθετηθούμε, αφορά στη γεωργική γη υψηλής παραγωγικότητας. Προφανώς, είναι μια θετική ρύθμιση για να αναπτυχθεί περαιτέρω η διεσπαρμένη παραγωγή. Πρέπει, όμως, από αυτό να επωφεληθούν όλοι, εννοώντας και οι αστοί επενδυτές, οι οποίοι, συνήθως, είναι και ακτήμονες, οι οποίοι θα πρέπει να νοικιάσουν ή να αγοράσουν τη γη. Θεωρούμε ότι για τις γαίες που θα αναπτυχθούν και θα συνδεθούν και τις μονάδες κι επειδή αυτές οι επενδύσεις είναι μεγάλου χρονικού ορίζοντα πρέπει, να δίνεται η δυνατότητα χωρίς περιορισμούς, oι ιδιώτες αστοί-επενδυτές να αγοράζουν τη γη και να μην είναι εξαρτώμενοι μονίμως από τους γαιοκτήμονες της γης υψηλής παραγωγικότητας – ως επί το πλείστον αγρότες - στο να έχουν σχέση ενοικιοστασίου μαζί τους για τόσο μακρύ ορίζοντα, διότι αυτό θα δημιουργήσει προβλήματα και τριβές.

Ένα τρίτο σημείο που θέλουμε, να τοποθετηθούμε και το έχουμε κάνει και δημοσίως αφορά στην ολοσχερή κατάργηση, χωρίς καμία μεταβατική διάταξη της προτεραιότητας των ενεργειακών κοινοτήτων με σκοπό την παραγωγή και πώληση ηλεκτρικής ενέργειας, όσον αφορά στην έκδοση όρων σύνδεσης. Δυστυχώς, ο ΔΕΔΔΗΕ έχει αυτή τη στιγμή πλήρη αδυναμία, να ασχοληθεί με άλλα αιτήματα ιδιωτών, που έχουν κατατεθεί. Ασχολείται μόνο με αυτό κι έχει παρατηρηθεί το φαινόμενο επενδυτές που όταν κατέθεσαν την αίτησή τους, να απείχαν 4 μήνες από τη σειρά εξέτασης και τώρα είναι 14 μήνες, διότι, μονίμως, μπαίνουν μπροστά ενεργειακές κοινότητες. Μοναδική εξαίρεση μπορούν να αποτελούν οι Ενεργειακές Κοινότητες κοινωφελούς σκοπού, στους οποίους, όμως, θα μετέχει ο ΟΤΑ τουλάχιστον κατά 51% διότι, υπάρχουν φαινόμενα που οι Ενεργειακές Κοινότητες είναι κοινωφελούς σκοπού «στα χαρτιά» στην πράξη, όμως, η κερδοφορία εξάγεται από μόρφωμα μέσω υψηλών ενοικίων ή των κατ' αποκοπήν αμοιβών με τιμολόγια παροχής υπηρεσιών των ίδιων των μετοχών. Είναι μια απαράδεκτη κατάσταση και παρακαλούμε το πολιτικό σύστημα να μην ενδώσει σε κανένα αίτημα για διαιώνιση της κατάστασης ή επανάληψη αποδοχής προτεραιοτήτων σε άλλες κοινωνικές ομάδες όποιοι και όσο και αν το ζητήσουν. Ευχαριστούμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Τσαγγίδης.

**ΜΙΧΑΗΛ ΤΣΑΓΓΙΔΗΣ (Γραμματέας του Πανελλήνιου Συλλόγου Αδικημένων Αγροτικών Φωτοβολταϊκών (ΠΣΑΑΦ)):** Ευχαριστώ, κύριε Πρόεδρε. Σας ευχαριστούμε για τη πρόσκληση εκ μέρους τουΠανελλήνιου Συλλόγου Αδικημένων Αγροτικών Φωτοβολταϊκών.

Έχουμε κάνει ήδη μια παρέμβαση με αναλυτικά σχόλια και παρατηρήσεις στο opengov , όπου έχουμε αναρτήσει περισσότερες πληροφορίες και links και αφορά από άρθρου 25 η παρέμβασή μας. Είναι η δήλωση του επαγγελματία αγρότη, η οποία είναι μια δήλωση που δημιουργεί ένα χρόνιο πρόβλημα, υπάρχει από το 2014 και μετά η ανάγκη του αγρότη να κάνει αυτή τη δήλωση μέσω του ΛΑΓΕ ΔΑΠΕΔ αυτή τη στιγμή. Είναι ένα μείζον ζήτημα που αντιμετωπίζουν αρκετοί αγρότες και όταν μιλάμε για αρκετούς αγρότες, αφορά το 50% όλων των αγροτών που αυτή τη στιγμή έχουν εγκατεστημένα φωτοβολταϊκά πάρκα.

Η ανάγκη της δήλωσης αυτής, -που τα Μέσα Μαζικής Ενημερώσεως έχουν αναφέρει τον όρο «άκρα αδικημένους» για κάποιους οι οποίοι έχουν φτάσει στο «χείλος του γκρεμού»- σημαίνει στην πράξη, τι; Πηγαίνει ο αγρότης στο σύστημα για να δηλώσει την ιδιότητά του ότι είναι επαγγελματίας ο αγρότης, και ενώ υπάρχει σύμφωνα με το new deal μια μείωση των τιμών- κατά την οποία δεν είμαστε αντίθετοι- σε σχέση με τον μη αγρότη, την ώρα που κάνει δήλωση ο αγρότης- κάνει click στο check box και ενεργοποιείται ότι είναι επαγγελματίας αγρότης- ξαφνικά η αποζημίωσή του, η τιμολόγησή του σε σχέση με τον μη αγρότη, η μείωσή του για αρκετούς από αυτούς είναι πάρα πολύ μεγαλύτερη από ό,τι έχει οριστεί αρχικά στο σχέδιο του new deal. Δηλαδή, η μείωση δεν γίνεται με παραμετροποιημένη τιμή, αλλά με μια οριζόντια. Έτσι, έχουν δημιουργηθεί δύο κατηγορίες αγροτών, αυτοί που έχουν επωφεληθεί πάρα πολύ και αυτοί που είναι ακραία αδικημένοι.

Μιλάμε για το 50% των αγροτών και εκεί πάνω οι προτάσεις μας για τη δήλωσή του αγρότη μέσω του συστήματος, είναι μεν να επιλυθεί αυτή η αδικία, μια και καλή, η οποία έχει αναγνωριστεί όπου όλες τις προηγούμενες κυβερνήσεις- υπάρχουν και τα έγγραφα τα οποία θα τα καταθέσουμε στη Γραμματεία καθώς και το ενημερωτικό που έχει βγάλει η Διεύθυνση του Υπουργείου. Οι προτάσεις μας είναι τρεις. Να επιλυθεί το πρόβλημα αυτό.

Όσον αφορά τη δήλωση του επαγγελματία αγρότη, τουλάχιστον για το 2018 να δοθεί μια ενδιάμεση λύση, να εξεταστεί μήπως θα μπορούσαν κάποιοι αγρότες να μην κάνουν αυτή τη δήλωση, αλλά χωρίς να επωμιστούν κάποιες συνέπειες είτε φορολογικές, είτε οικονομικές, είτε οποιασδήποτε άλλης μορφής. Απλώς μια λύση ενδιάμεση τωρινή για το 2018, να γίνει μια τροποποίηση μέχρι να επιλυθεί το πρόβλημα που υπάρχει, αυτό που αναφέραμε πριν λίγο.

Μια τρίτη πρόταση είναι όσον αφορά τη δήλωση αυτή, το άρθρο 25, να μπορεί ο αγρότης αντί να κάνει κάθε χρόνο τη δήλωση και σαν αποτέλεσμα είναι να ξεχνάνε κάποιοι επειδή έχουν δώσει την υπηρεσία αυτή να την κάνει ο λογιστής τους ή τρίτα πρόσωπα, να μην πρέπει να υποχρεούται να κάνει την δήλωση επί κάθε χρόνο τους πρώτους τρεις μήνες όπως ορίζει ο νόμος, αλλά αντιθέτως, να αντιστραφεί και να έχει υποχρέωση όταν αποπλέει την ιδιότητα του επαγγελματία αγρότη, τότε να έχει την υποχρέωση να κάνει αυτή τη δήλωση. Θα επισυνάψουμε όλα τα πρακτικά που έχουμε και τα έγγραφα για περισσότερες πληροφορίες και θα σας θα καταθέσουμε ώστε να ενημερωθείτε καλύτερα. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς σας ευχαριστούμε κ. Τσαγγίδη. Επιγραμματικά, καλό είναι τις προτάσεις σας να της δώσετε και κωδικοποιημένα στον Υπουργό και στους συνεργάτες του, για να ξέρουν ποια είναι ακριβώς η πρόταση και τι μπορεί να κάνει δεκτά από αυτά τα οποία συζητάμε.

 **ΜΙΧΑΗΛ ΤΣΑΓΓΙΔΗΣ (Γραμματέας του ΔΣ του Πανελληνίου Συλλόγου Αδικημένων Αγροτικών Φωτοβολταϊκών (ΠΣΑΑΦ):** Ένα από τα έγγραφά μας, το οποίο είναι δύο σελίδες, είναι η νομική τοποθέτησή μας η οποία αφορά τις συγκεκριμένες προτάσεις.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ωραία, σας ευχαριστούμε. Συνεχίζουμε με τον κ. Δημήτρη Μανόλη, Πρόεδρο του Σωματείου Εργαζομένων της Δημόσιας Επιχείρησης Αερίου.

 **ΔΗΜΗΤΡΙΟΣ ΜΑΝΟΛΗΣ (Πρόεδρος του Σωματείου Εργαζομένων της Δημόσιας Επιχείρησης Αερίου Α.Ε.(ΣΕΔΕΠΑ):** Καλημέρα, κ. Πρόεδρε και αξιότιμε μέλη της Επιτροπής. Είμαι εδώ μαζί με τη Γραμματέα του Συλλόγου, την κα Μαρία Σχοινά. Καταθέσαμε σήμερα το πρωί υπόμνημα του συλλόγου ηλεκτρονικά, αλλά και νωρίτερα στο Προεδρείο. Ο ΣΕΔΕΠΑ εκφράζει το σύνολο του τεχνικού προσωπικού της ΔΕΠΑ και με μεγάλη απορία σήμερα εκφράζει την αντίθεσή του στο νομοσχέδιο και βασικά, στις διατάξεις που αφορούν στο ιδιοκτησιακό διαχωρισμό της εταιρείας, καθότι πιστεύουμε ότι ο υφιστάμενος νομικός, λειτουργικός διαχωρισμός των δραστηριοτήτων εμπορίας και διανομής που υφίσταται, είναι σε πλήρη συμμόρφωση με τις απαιτήσεις του ευρωπαϊκού κανονιστικού πλαισίου.

 Ο διαχωρισμός αυτός επίσης, δεν βασίζεται σε κάποια τεχνοοικονομική μελέτη, που να αποδεικνύει τον πλήρη διαχωρισμό της Εταιρείας και ότι αυτή αποτελεί τη βέλτιστη λύση για την Εταιρία, το δημόσιο συμφέρον, αλλά και το όφελος των καταναλωτών. Πιστεύουμε ότι δεν προσδίδει κάποια πρόσθετη αξία στον ανταγωνισμό, καθώς αυτός διασφαλίζεται ήδη από το νομικό διαχωρισμό που υπάρχει από το 2017. Η επιλογή της τριχοτόμησης που επιλέγεται για τη ΔΕΠΑ, οδηγεί μόνο σε μία αναιτιολόγητη συρρίκνωση της εταιρίας μας, προκειμένου να αποτελέσει εύκολη λεία για τους ανταγωνιστές της. Η σημερινή Κυβέρνηση, ως Αντιπολίτευση πριν από οκτώ ακριβώς μήνες, κατά τη διάρκεια της συζήτησης του υφιστάμενου νόμου, του ν.4602/2019, διαμέσου του εκπροσώπου της, αφενός διερωτώταν γιατί δεν επιλέχθηκε ο νομικός διαχωρισμός αντί του πλήρους ιδιοκτησιακού διαχωρισμού και από την άλλη, στα πλαίσια του ισότιμου ανταγωνισμού.

 Σήμερα, ως Κυβέρνηση, βλέπουν κάτι το εντελώς διαφορετικό με το παρόν σχέδιο νόμου, στο οποίο δεν αποκαθίσταται η στρέβλωση. Εκφράζουμε τις σοβαρές επιφυλάξεις μας για το αν οι επιχειρούμενες ιδιωτικοποιήσεις αποτελούν το βέλτιστο τρόπο αξιοποίησης των μετοχών του δημόσιου, προς όφελος του δημοσίου συμφέροντος. Το τίμημα για τη ΔΕΠΑ υποδομών, αν προχωρήσουν οι ιδιωτικοποιήσεις, δεν θα αντανακλά την πραγματική αξία των δικτύων διανομής, αφού θα βασίζεται σε υπολογισμούς βάσει της ρυθμιζόμενης περιουσιακής βάσης. Δεν διατηρείται στο νομοσχέδιο έστω η καταστατική μειοψηφία συμμετοχής του δημοσίου, σε μια εταιρεία που θα διαχειρίζεται τα δίκτυα σχεδόν σε όλη την Ελλάδα, εξασφαλίζοντας κατ' αυτόν τον τρόπο ένα μικρό αλλά σταθερό έσοδο για το κράτος.

 Εκφράζουμε, κυρίως, την απόλυτη δυσαρέσκειά μας για την έλλειψη κάθε διάταξης για το σύνολο των εργαζομένων σε όλο τον όμιλο ΔΕΠΑ. Κατ' αντιστοιχία προηγούμενων διατάξεων νόμων για διασπάσεις εταιρειών ή και απόσχισης κλάδων (βλέπε ΔΕΣΦΑ ή εταιρείες διανομής, όπως ιδρύθηκαν από τη ΔΕΠΑ, ο ΑΔΜΗΕ, η ΔΕΔΔΗΕ, η ΔΕΗ) οι ίδιες προβλεπόμενες διατάξεις στο νομοσχέδιο αναφορικά με τη Δ.Ε.Η.

 Η Κυβέρνηση φαίνεται να θέλει να εκφράσει μια αντεργατική πολιτική, σε σχέση με αυτά που ισχυριζόταν πριν από ακριβώς 8 μήνες. Καταργεί τις υποτυπώδεις δικλίδες ασφαλείας, δημιουργώντας ένα άδικο και ανισότιμο περιβάλλον εργασίας. Στο νομοσχέδιο δεν υπάρχει, επίσης, η παραμικρή πρόβλεψη για τους εργαζομένους που απασχολούνται στις εταιρείες του Ομίλου μέσω εργολαβικών εταιριών. Η ΔΕΠΑ έχει να κάνει τις τελευταίες προσλήψεις από το 2006.

Με το παρόν νομοσχέδιο πιστεύουμε ότι είναι μια ευκαιρία να στελεχωθούν τα όποια κενά σε οργανικές θέσεις των εταιριών του ομίλου, μέσω μιας θεσμοθετημένης διαδικασίας, διασφαλίζοντας παράλληλα την βιωσιμότητα των εταιρειών.

Κλείνω, λέγοντας ότι η ΔΕΠΑ έχει μία αξιοσημείωτη κερδοφόρο πορεία στα 30 χρόνια λειτουργίας της και οφείλει αποκλειστικά -πιστεύουμε- την επιτυχία της αυτή στο σύνολο του προσωπικού της, που την ανέδειξε σε ισότιμο «παίκτη» στην αγορά αερίου της ευρύτερης περιφέρειας. Μιλάμε για το προσωπικό που δημιούργησε, εκ του μηδενός, την αγορά αερίου στην Ελλάδα, τόσο σε επίπεδο υποδομών, όσο και μέσα σε ένα ανταγωνιστικό πλαίσιο. Η έλλειψη σεβασμού, εκ μέρους της Κυβέρνησης, προς τους εργαζόμενους του Ομίλου ΔΕΠΑ αποτελεί ένα σοβαρό πολιτικό ατόπημα και δεν διασφαλίζει τον ομαλό μετασχηματισμό της Εταιρίας, βάσει αρχών εταιρικής διακυβέρνησης, επιχειρησιακής λειτουργίας και καλών εργασιακών σχέσεων. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει η κυρία Καζαντζή, η Πρόεδρος του Δ.Σ. της Ένωσης Εργαζομένων της ΕΝΕΡ/ΔΕΠΑ. Να πω ότι είναι μαζί μας, ο κ. Παναγιώτης Ασλανόπουλος, Γενικός Γραμματέας του Δ.Σ., η κυρία Παναγιώτα Ζαχαρή, Αντιπρόεδρος, η κυρία Παρασκευή Βαέννη, Ταμίας και ο κ. Φώτης Σγουρίδης, Μέλος και Σύμβουλος του Δ.Σ..

**ΕΛΕΥΘΕΡΙΑ ΚΑΖΑΝΤΖΗ** (Πρόεδρος του Δ. Σ. της Ένωσης Εργαζομένων της ΕΝΕΡ/ΔΕΠΑ..): Σας ευχαριστούμε πάρα πολύ για την πρόσκληση, κ. Πρόεδρε. Όπως προείπατε, είμαστε σύσσωμο το Δ.Σ. του Σωματείου μας. Το Σωματείο μας, η Ένωση Εργαζομένων στην ΔΕΠΑ εκπροσωπεί τους εργαζόμενους που παρέχουν τις υπηρεσίες τους με συνεχόμενες συμβάσεις ορισμένου χρόνου στη «μητρική» Εταιρία ΔΕΠΑ για πάνω από 20 έτη και αποτελούν το 80% του υφιστάμενου προσωπικού της.

Οι συμβασιούχοι εργαζόμενοι έχουν συμβάλλει διαχρονικά στην ανάπτυξη της Εταιρίας ΔΕΠΑ και στα οικονομικά της αποτελέσματα με υψηλές κερδοφορίες για πάνω από 20 έτη, καλύπτουν πάγιες και διαρκείς ανάγκες στην Εταιρία σε κάθε ένα κομμάτι λειτουργίας της, χωρίς να φαίνονται στα οργανογράμματά της και χωρίς τη συμβολή των οποίων η λειτουργία της Εταιρίας θα ήταν αδύνατη. Η μισθοδοσία τους καλύπτεται, ήδη, από τη Δημόσια Επιχείρηση Αερίου. Καταλαμβάνει, μόλις, το 0,01% του προϋπολογισμού της και ουδεμία σχέση έχει με την επιχειρησιακή συλλογική σύμβαση εργασίας, που ρυθμίζει τους όρους αμοιβής και εργασίας του τακτικού προσωπικού της. Σήμερα, εργάζονται 142 συμβασιούχοι εργαζόμενοι στην Εταιρία, έναντι των 42 του τακτικού προσωπικού της και, όπως προείπα, αποτελούν το 80% του προσωπικού της Εταιρίας.

Η ως άνω αριθμητική σχέση δημιουργήθηκε σταδιακά τις τελευταίες δεκαετίες και παγιοποιήθηκε από την έλλειψη βούλησης όλων των, μέχρι σήμερα, κυβερνήσεων, αλλά και των Διοικήσεων της ΔΕΠΑ για αντιμετώπιση του προβλήματος με ουσιαστικό τρόπο. Επιπλέον, η αύξηση των συμβασιούχων εργαζομένων διογκώθηκε λόγω και της συνταξιοδοτικής «εξόδου» του τακτικού προσωπικού και τις ανάγκες για άμεση ανεγκατάστασή του.

Το αποτέλεσμα ήταν να υπάρξει δυσανάλογη σχέση μεταξύ του τακτικού προσωπικού και των συμβασιούχων, να υπάρχουν εργαζόμενοι δύο «ταχυτήτων» με διαφορετικούς όρους αμοιβής και εργασίας στον ίδιο εργασιακό χώρο και το οργανόγραμμα της Εταιρείας να απεικονίζει διευθυντικές θέσεις, χωρίς υφιστάμενο, ουσιαστικά, προσωπικό.

Σε ό,τι αφορά στο σχέδιο νόμου, σχολιάζοντας τη διάσπαση και τα ποσοστά ιδιωτικοποίησης της Εταιρίας ΔΕΠΑ, θεωρούμε τις μελλοντικές εταιρείες που θα προκύψουν από τη διάσπαση του Ομίλου, ότι θα πρέπει να υπάρχει μία ισχυρή παρουσία του ελληνικού Δημοσίου, η οποία να διασφαλίζει την ανάπτυξη των δικτύων διανομής αλλά και της προμήθειας φυσικού αερίου προς όφελος, πάντα, του Έλληνα πολίτη. Επισημαίνουμε ότι για την περίπτωση πώλησης, για παράδειγμα, του 65% του ΔΕΣΦΑ σε ιδιώτη επενδυτή, το ποσοστό πώλησης ξεπέρασε τη μνημονιακή μας υποχρέωση. Συνεπώς, προτείνουμε να διατηρηθεί ένα σημαντικό ποσοστό του Δημοσίου στη ΔΕΠΑ.

Ωστόσο, δεν υπάρχει καμία πρόβλεψη στο, εν λόγω, σχέδιο νόμου για τη ρύθμιση των εργασιακών θεμάτων στη ΔΕΠΑ, ούτε του τακτικού προσωπικού, ούτε και των συμβασιούχων εργαζομένων, καθιστώντας τη διαδικασία αποκρατικοποίησης της Εταιρείας προβληματική, ίσως, και επικίνδυνη.

Γι' αυτό το λόγο, το Σωματείο ΕΝΕΡ/ΔΕΠΑ αιτείται την εισαγωγή σχετικής διάταξης περί εργασιακών θεμάτων στο, εν λόγω, νομοσχέδιο, που να θέτει το νομικό πλαίσιο για απευθείας εργασιακές σχέσεις όλων των εργαζομένων που παρέχουν υπηρεσίες στη ΔΕΠΑ μέσω τρίτων εταιρειών, με συμβάσεις αορίστου χρόνου με την Εταιρία ΔΕΠΑ, ταυτόχρονη αναγνώριση της πραγματικής τους προϋπηρεσίας στην Εταιρία ΔΕΠΑ, κατοχυρώνοντας έτσι το δικαίωμα αποζημίωσης σε περίπτωση απόλυσης και προστασία των ως άνω εργασιακών συμβάσεων για, τουλάχιστον, τρία έτη με τον επενδυτή.

Για όλους τους παραπάνω λόγους, το Σωματείο ΕΝΕΡ/ΔΕΠΑ διεκδικεί και συνεχίζει τον αγώνα του για καμία περαιτέρω ιδιωτικοποίηση στις εταιρείες ενέργειας, διαφυλάσσοντας έτσι τον κοινωνικό χαρακτήρα του φυσικού αερίου, κατάργηση της «εργολαβοποίησης» σε όλες τις εταιρείες ενεργείας, κανένας εργολάβος σε καμία εταιρεία του κλάδου, ούτε στην ευρύτερη ενέργεια, ούτε στη Δ.Ε.Η., ούτε στη ΔΕΠΑ, ούτε και σε καμία άλλη εταιρία. Τέλος, ίση μεταχείριση όλων των εργαζομένων του κλάδου με ίσους όρους αμοιβής και εργασίας. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει η κυρία Αθανασοπούλου.

**ΝΙΚΟΛΕΤΑ ΑΘΑΝΑΣΟΠΟΥΛΟΥ (Προέδρος του Δ.Σ της Ένωσης Εργαζομένων στον τομέα του φυσικού αερίου της ΔΕΠΑ (ΣΕΦΑ/ΔΕΠΑ):** Καλημέρα, ευχαριστούμε για την πρόσκληση. Το σωματείο ΣΕΦΑ/ΔΕΠΑ καλύπτει εργολαβικούς εργαζόμενους στην ΔΕΠΑ και αορίστου χρόνου στη θυγατρική της ΔΕΔΑΠ, που συστάθηκε το 2017.

Ως σωματείο έχουμε εκφράσει διαχρονικά την αντίθεσή μας στην πολιτική της απελευθέρωσης αγοράς ενέργειας που προχωράει και με άμεσες ιδιωτικοποιήσεις, όπως είδαμε τον προηγούμενο χρονικό διάστημα και όπως βλέπουμε με το παρόν νομοσχέδιο. Πάρα τα όσα λέγονταν περί μιας ρυθμισμένης , οργανωμένης, ελεγχόμενης απελευθέρωσης που θα μπορούσε να αποβεί θετική για τους εργαζόμενους και τους καταναλωτές η ίδια η εμπειρία, μας έχει δείξει πως ακριβώς το ανάποδο ισχύει. Είκοσι χρόνια τώρα η χρήση του φυσικού αερίου θα μπορούσε να έχει επεκταθεί σημαντικά εκεί όπου εμφανίζει πραγματικά πλεονεκτήματα, δηλαδή στην απευθείας θερμική χρήση, κουζίνα, θέρμανση κλπ, όμως η λειτουργία με ιδιωτικοοικονομικά κριτήρια αποτέλεσε και συνεχίζει να αποτελεί τροχοπέδη.

Ενδεικτικά να αναφέρω ότι πρέπει σχεδόν δέκα χρόνια τα δίκτυα στη βόρεια Ελλάδα και στη στερεά Ελλάδα παρέμειναν αχρησιμοποίητα για οικιακές συνδέσεις και αυτό γιατί θα έπρεπε να συσταθούν οι ιδιωτικοποιημένες ΣΕΠΑ για την εκμετάλλευσή τους. Η απελευθέρωση έφερε διαχρονικά αύξηση της τιμής του φυσικού αερίου στην οικιακή κατανάλωση, θυμίζουμε το τέλος μεταφοράς που είναι ρυθμιζόμενο με την απελευθέρωση των δικτύων της υψηλής πίεσης μετά το διαχωρισμό, την απόσχιση του ΔΕΣΦΑ από την ΔΕΠΑ, αλλά και την εμπορευματοποίηση των δικτυών διανομής με την σύσταση των ΕΠΑ ΤΟ 2000 σε Θεσσαλία, Θεσσαλονίκη το 2001 στην Αττική.

 Το 2015 πήγαινε στην οικιακή κατανάλωση περίπου το 20%, διαχρονικά περίπου το 67% πήγαινε στην ηλεκτροπαραγωγή ώστε να μπουν οι ιδιώτες στην ηλεκτρική ενέργεια. Από αυτό το είκοσι τοις εκατό, σύμφωνα και με δημοσιεύματα, που πήγαινε στην οικιακή παραγωγή, στην οικιακή κατανάλωση έβγαζε το 80 τοις εκατό των κερδών η ΔΕΠΑ, γι' αυτό ακριβώς και προχώρησε το 2015 στο τρίτο μνημόνιο οι θεσμικές διατάξεις για τον διαχωρισμό που υλοποιήθηκαν το 2017.

Το τέλος διανομής σήμερα που μιλάμε στην οικιακή κατανάλωση ήταν 13 € η μεγαβατορα στη στερεά Ελλάδα και τα 15 € στην Αττική. Το τέλος διανομής είναι ρυθμιζόμενο μπορεί να ανέβει κι άλλο, ήδη δίνονται σε άλλες εταιρείες πέραν των ΕΔΑ άδειες διανομείς και όπως ακούγονται εμφανίζονται στην ΡΑΕ με υψηλά κόστη. Η μεγάλη λοιπόν αύξηση τιμών στην οικιακή κατανάλωση είναι καταγεγραμμένη και στις χώρες της Ε.Ε. σε όλα ή σε κάποια στάδια της απελευθέρωσης, γι' αυτό και εμείς αντιτασσόμαστε σε αυτή την κατεύθυνση.

Να δούμε όμως και τα εργασιακά, όπως είπαν και οι άλλοι συνάδελφοί η κατάσταση για το φυσικό αέριο είναι δραματική και γνωστή. Για να σπάσουν οι εργασιακές επιχειρησιακές συλλογικές συμβάσεις αλλά και για άλλους λόγους προσλαμβάνονταν από την αρχή εργολαβικοί εργαζόμενοι. Με το λειτουργικό διαχωρισμό των δικτύων διανομής από το εμπόριο στο τρίτο μνημονίο που ψήφισε ο ΣΥΡΙΖΑ, αλλά και με τον νόμο του ΣΥΡΙΖΑ 4602/19 για την πώληση της ΔΕΠΑ, υπεισέρχεται με μεγαλύτερη οξύτητα η λογική της αποδοτικότητας. Σε αυτό το μοντέλο μισθοί και δικαιώματα θεωρούνται κόστος.

 Θέλω να πω και δύο κουβέντες για την ασφάλεια. Έχουμε αναδείξει τα τελευταία τέσσερα χρόνια ζητήματα στις εγκαταστάσεις συμπιεσμένου φυσικού αερίου, και ειδικότερα στους σταθμούς ανεφοδιασμού λεωφορείων και απορριμματοφόρων. Είναι κομβικής σημασίας θέμα η έλλειψη οργανογράμματος, περιγραφών θέσεων και εντατικοποίηση.

Να πω και δύο λόγια για τη διανομή. Υπάρχουν καταγραφές σε παλαιότερα, συνέδρια και ημερίδες στο Τεχνικό Επιμελητήριο Ελλάδος και του ΗΛΙΝΙΑΕ για διαρροές φυσικού αερίου, προβλήματα με λακκούβες, παραλείψεις στην κατασκευή δικτύων στις οικοδομές, προβλήματα στην εκπαίδευση του τεχνικού προσωπικού. Δεν προβλέπονται υποχρεωτικά τοποθέτηση ειδικών ανιχνευτών στους χώρους κατοικίας, αλλά και στα υπόγεια, στα λεβητοστάσια καθυστερήσεις στις συνδέσεις κ.λπ.. Σημαντικό θέμα ήταν ότι η ΕΠΑ διαχρονικά ήταν μαζί ελεγκτής και ελεγχόμενος με τις ευθύνες να παραμένουν ασαφείς. Αυτό ισχύει και σήμερα με τις ΕΔΑ και θα ισχύσει και αύριο που οι ΕΔΑ θα πουληθούν. Ασαφής είναι η ευθύνη τον εταιριών διανομής, όσο και της πολιτείας για την περίπτωση ατυχήματος. Αυτά τα ζητήματα της υγιεινής και ασφάλειας, αλλά και της δημόσιας ασφάλειας, τώρα που είμαστε στο τελικό στάδιο της πώλησης μας προκαλούν πάρα πολύ μεγάλη, σφοδρή ανησυχία.

Μια κουβέντα για το LNG και το CNG. Θέσαμε το ερώτημα στις συναντήσεις που κάναμε αυτό το διάστημα με διοικήσεις εταιρειών και κοινοβουλευτικές ομάδες, αν είναι δυνατόν τον εικοστό πρώτο αιώνα να μεταφέρετε με βυτιοφόρα φυσικό αέριο επειδή η αγωγή μεταφοράς ή διανομής κοστίζουν; Αφενός υπάρχουν κίνδυνοι, αφετέρου όλο αυτό το μοντέλο είναι πολύ κοστοβόρο, επειδή ακριβώς ο σχεδιασμός είναι κοντοπρόθεσμος και γίνεται με ιδιωτικοοικονομικά κριτήρια. Να κλείσω λέγοντας, ότι εμείς έχουμε ως διεκδικητικό στόχο, έναν ενιαίο κρατικό φορέα ενεργείας που θα αποτελεί περιουσία του λαού με διακριτές θέσεις εργασίας και με γνώμονα την ενεργειακή απεξάρτηση της χώρας, την ασφάλεια, την φτηνή οικιακή κατανάλωση. Έχουμε όμως ένα συγκεκριμένο νομοσχέδιο. Θέλω να πω δύο λόγια για την τροπολογία που θέλουμε να καταθέσουμε. Η συναδέλφισσα η κυρία Αναστασία Γιώργαρου, θα πει δύο λόγια για το θέμα το εργασιακό.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Τον λόγο έχει η κυρία Γιώργαρου.

**ΑΝΑΣΤΑΣΙΑ ΓΙΩΡΓΑΡΟΥ (Γενική Γραμματέας της ΣΕΦΑ/ΔΕΠΑ):** Ευχαριστώ, κύριε πρόεδρε. Καλησπέρα σας. Θα μιλήσω και εγώ για το μείζον θέμα της εργολαβοποίησης. Μίλησαν και προηγουμένως οι συνάδελφοί. Οι εργολαβικοί υπάλληλοι στην ΔΕΠΑ, έχουν παράγει και συνεχίζουμε έως σήμερα αναπαράγουν τεράστιο έργο. Η εμπειρία τους είναι πολύ μεγάλη. Πολύ πια ξεπερνούν τα είκοσι με εικοσιπέντε έτη εργασίας και η ανταπόκρισή τους σε όλα τα θέματα, από τα πιο απλά διαδικαστικά μέχρι και τα πιο σύνθετα τεχνικής φύσεως, είναι υψηλού επιπέδου. Παρόλα αυτά, για τις θέσεις που επανδρώνονται από τους εργολαβικούς υπαλλήλους, δεν έχουν ποτέ καταρτιστεί και συνεπώς δεν υπάρχουν περιγραφές θέσεων και ούτε βέβαια ένα οργανόγραμμα.

Από τη μια μιλάμε για ανάπτυξη και εκσυγχρονισμό και από την άλλη έχουμε μια ΔΕΠΑ, ένα οργανόγραμμα, το οποίο δεν απεικονίζει την πραγματικότητα σε καμία περίπτωση. Θέλω να πω εδώ, ότι χαρακτηριστικό παράδειγμα είναι η διεύθυνση της αεριοκίνησης, που αποτελείται από 100 % εργολαβικούς υπαλλήλους, οπότε από τη μια συζητάμε για εκσυγχρονισμό και από την άλλη έχουμε ένα νομοσχέδιο, το οποίο επιδεικτικά δεν λαμβάνει υπόψη του τους εργαζόμενους, δεν υπάρχει ούτε μία υποτυπώδης προστασία.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα σας παρακαλέσω να έρθετε στην πρόταση την οποία θέλετε να κάνετε.

**ΑΝΑΣΤΑΣΙΑ ΓΙΩΡΓΑΡΟΥ (Γενική Γραμματέας της ΣΕΦΑ/ΔΕΠΑ):** Το ΣΕΦΑ/ΔΕΠΑ, απαιτεί προστασία των εργαζομένων, προστασία των μισθών τους και των συλλογικών τους συμβάσεων. Κλείνοντας, ζητάμε επιτακτικά, να πάψει να υφίσταται το αίσχος της εργολαβοποίησης. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Παπαδόπουλος.

**ΓΡΗΓΟΡΙΟΣ ΠΑΠΑΔΟΠΟΥΛΟΣ (Πρόεδρος του Δ.Σ. της Ένωσης Εργαζομένων Φυσικού Αερίου (ΕΔΑ Αττικής)):** Ευχαριστώ κύριε πρόεδρε, για την πρόσκληση. Έχουμε καταθέσει και ένα υπόμνημα. Θα σταθώ όμως, σε τρία βασικά ζητήματα. Πλην όμως, θέλω να κάνω μια δήλωση στο σώμα. Ως εργαζόμενος προερχόμενος από το φωταέριο, για όσους από την αίθουσα θυμούνται, και σήμερα εργαζόμενος στην ΕΔΑ κλείνω τον Γενάρη 40 χρόνια υπηρεσίας σε αυτήν την υπόθεση που λέμε διανομή φυσικού αερίου και κάνω μια δήλωση, ότι τα δίκτυα που έχουμε κατασκευάσει μέχρι σήμερα είναι ασφαλέστατα και οι εγκαταστάσεις τους. Είναι μια προσπάθεια όλων των εργαζομένων που έχουν συμβάλει όλοι οι εργαζόμενοι με την τεχνογνωσία τους, με την εμπειρία τους και συνεχίζουνε. Για να μην αφήνουμε αναπάντητα κάποια πράγματα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλά κάνετε και το λέτε. Αυτό είναι καλό, να το ακούει και ο κόσμος, οι συμπολίτες μας. Συνεχίστε όμως.

**ΓΡΗΓΟΡΙΟΣ ΠΑΠΑΔΟΠΟΥΛΟΣ (Πρόεδρος του Δ.Σ. της Ένωσης Εργαζομένων Φυσικού Αερίου (ΕΔΑ Αττικής)):** Η πρώτη παρατήρηση που έχουμε να κάνουμε, κύριε πρόεδρε, σε σχέση με το επικείμενο νομοσχέδιο, έχει να κάνει με την πάγια θέση μας, που αποτελεί την συμμετοχή του ελληνικού δημοσίου, του ελληνικού κράτους, στην προσπάθειά σε αυτό που λέμε ανάπτυξη του φυσικού αερίου. Δεν μπορεί το κράτος σε αυτή την προσπάθεια να μη συμμετέχει. Πρώτα απ' όλα, για να επιβάλει τους κανόνες στον ιδιώτη και δεύτερον για την καλή διείσδυση του φυσικού αερίου σε όλη τη χώρα.

 Το κράτος πρέπει να διασφαλίσει το δικαίωμα καταστατικής μειοψηφίας, τουλάχιστον με 35%. Το έχουμε και ως παράδειγμα με το ΔΕΣΦΑ. Δεν μπορεί να μην υπάρξει και στη νέα εταιρία υποδομών, γνωρίζοντας απόλυτα όλοι μας, όσοι ασχολούμαστε με το χώρο, ότι αυτή τη στιγμή η ΡΑΕ είναι υποστελεχομένη και πραγματικά θέλει πάρα πολύ δουλειά για να μπορέσει να στελεχωθεί, για να μπορέσει να παρακολουθήσει το πάρα πολύ δύσκολο έργο που έχει να κάνει με την ανάπτυξη του φυσικού αερίου.

Η δεύτερη παρατήρηση που έχουμε να κάνουμε, κύριε Πρόεδρε, είναι ότι μέσα στο σχέδιο νόμου δεν προβλέπεται κάτι για τα εργασιακά ή μάλλον θα έλεγα καλύτερα, ακυρώνει και τα προηγούμενα που υπάρχουν. Γι’ αυτό καλούμε την Κυβέρνηση να το δει. Μέσα από την ιδιωτικοποίηση να διασφαλίσει κυρίως τους εργαζόμενους, γιατί αυτοί είναι που «θα πάρουν στην πλάτη τους» όλη αυτή την υπόθεση του φυσικού αερίου για την ανάπτυξή του. Μιλάω για το σύνολό τους, σε όλους τους εργαζόμενους.

Η προτεινόμενη ρύθμιση είναι οι νέες εταιρείες ΔΕΠΑ εμπορίας, ΔΕΠΑ υποδομών και οι θυγατρικές τους δεν μπορούν για χρονική περίοδο 5 ετών από την ολοκλήρωση της μεγάλης διάσπασης που προβλέπεται στο άρθρο 80 ι, να προβούν για οικονομοτεχνικούς λόγους ή λόγους οργανώσεως σε απολύσεις των εργαζομένων που προέρχονται από την υφιστάμενη εταιρεία και απασχολούνται με συμβάσεις εξαρτημένης εργασίας, παρά μόνο για σπουδαίο λόγο. Θέλουμε να παραμείνει - ούτως ή άλλως θα παραμείνει - το ΠΔ 178/2002, το οποίο προβλέπει ο 4336/2015 και διασφαλίζονται οι λεπτομέρειες που έχουν να κάνουν με τις συλλογικές συμβάσεις, με τις ιατροφαρμακευτικές περιθάλψεις, ότι γενικά ακολουθούν τους εργαζόμενους.

Το τρίτο είναι βασικό, κατά την άποψή μας, για την λειτουργία της εταιρείας στο μεσοδιάστημα μέχρι που να γίνει ιδιωτικοποίηση. Η ΕΔΑ Αττικής έχει ένα φιλόδοξο σχέδιο. Είναι εγκεκριμένο από τη ΡΑΕ και μιλάμε για περίπου 600 χιλιόμετρα μέχρι το 2023 από σήμερα και ανά το χρόνο περίπου 25.000-30.000 νέες συνδέσεις. Σ’ αυτή τη διαδικασία είμαστε 100% δημόσιο. Όλο το business fan που σας ανέφερα είναι πριν γίνουμε δημόσιο, πριν να είναι 100% θυγατρική της ΔΕΠΑ και οι αποφάσεις παίρνονταν όχι με το νόμο 3429/2005, για τα δημόσια έργα και τις προμήθειες. Με λίγα λόγια ζητάμε να βγει η εταιρεία από το κεφάλαιο β΄ για το μεσοδιάστημα μέχρι να γίνει η ιδιωτικοποίηση έτσι όπως προβλέπει ο νόμος. Σας έχουμε καταθέσει το υπόμνημα. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει ο κ. Σπανούλης.

**ΚΩΝΣΤΑΝΤΙΝΟΣ ΣΠΑΝΟΥΛΗΣ (Πρόεδρος του Πανελληνίου Συλλόγου Αγροτικών Φωτοβολταϊκών)**: Καλημέρα σε όλους. Η αγροτική φωνή για ακόμα μία φορά φιλοξενείται. Ήταν το 2014 όταν πάρθηκε η μεγάλη απόφαση για την επιβίωση των αγροτών και το βλέπετε σήμερα, νέα παιδιά να παραμένουν στην ύπαιθρο, γιατί η σημαντική τότε απόφαση του ν. 4254/7 Απριλίου 2014 ΦΕΚ, έσωσε ουσιαστικά τους αγρότες, γιατί θα έπρεπε να επιλέξουν ή να είναι αγρότες με φωτοβολταϊκά ή να είναι κατά κύριο επάγγελμα αγρότες και τα πάρκα τους να πουληθούν «κοψοχρονιάς».

Σε ότι αφορά το νομοσχέδιο, κύριε Υπουργέ, δεν γίνεται καμία αναφορά στους κατ’ επάγγελμα αγρότες για την ένταξή τους στο νομοσχέδιο, κάτι που συνέβαινε σε προγενέστερους νόμους, στον 3851/2010, στον 4093/2013, στον 4254/2014, το μεγάλο deal, για τα 100 kW. Φυσικά και στον τελευταίο νόμο 4602, 7 Μαρτίου του 2019,όπου γινόταν η αναφορά και ήταν ο πίνακας 30, όπου ενταχθήκαμε και μάλιστα, με το ευεργέτημα του 10% της επιπλέον προσαύξησης, όχι γιατί μας έγινε κάποια ιδιαίτερη χάρη, αλλά γιατί απλούστατα και θα σας το καταθέσω, στη Γερμανία, η οποία είναι μια χώρα που είναι πρώτη ουσιαστικά στις εγκαταστάσεις φωτοβολταϊκών και ανανεώσιμων πηγών ενέργειας, το 16% της εγκατάστασης κ. Υπουργέ, είναι από αγρότες, όταν μάλιστα στη Γερμανία μόνο το 1% εξ αυτών, είναι αγροτικός πληθυσμός, σε αντίθεση με την Ελλάδα που έχουμε 230 Μεγαβάτ, ουσιαστικά το 1% και οι αγρότες είναι το 9%. Θα παρακαλούσα πάρα πολύ να συνάδει με τις ευρωπαϊκές χώρες και ειδικά την ένταξη στο νομοσχέδιο των κατ' επάγγελμα αγροτών, τεκμηριωμένα, αποφασισμένα και να δείτε ότι αυτό θα το βρείτε μπροστά σας θετικά.

Όσον αφορά στο άρθρο 24, για την γη υψηλής παραγωγικότητας, οι αγρότες έχουν δικαίωμα να κάνουν ένα φωτοβολταϊκό έως 500 κιλοβάτ, εσείς εδώ καταθέσατε 1 Μεγαβάτ, εμείς βέβαια θα κάνουμε χρήση των 500 κιλοβάτ σε γη υψηλής παραγωγικότητας, δηλαδή και στρεμματικά να το θέσουμε αυτή η έκταση δεν θα ξεπερνά τα οκτώ με εννέα στρέμματα. Η πρότασή μας όμως είναι αλλού, επειδή εμείς την πονάμε τη γη και ειδικά τη γη υψηλής παραγωγικότητας, προτείνουμε να εξαντλήσουμε εκτός από το ήδη υπάρχον νομοσχέδιο, να εξαντλήσουμε τα περιθώρια σε γη χαμηλής παραγωγικότητας, κύριε Πρόεδρε, επειδή είστε γεωτεχνικός και το ξέρετε, να δίνεται η δυνατότητα της κατάτμησης των αγροτών σε τέτοιου είδους αγροτεμάχια ούτως ώστε σε ένα αγροτεμάχιο χαμηλής παραγωγικότητας 50 ή 60 στρεμμάτων να μπορούν να κάνουν πέντε έξι αγρότες, 7 πάρκα μέσα στο κομμάτι αυτό και παράλληλα να δημιουργήσουν δίκτυα.

Τα χωράφια χαμηλής παραγωγικότητας δεν έχουν δίκτυα και ως εκ τούτου αυτά τα δίκτυα θα πληρωθούν αποκλειστικά από τους αγρότες. Κύριε Υπουργέ, να ένα είδος ανάπτυξης, εκεί δίπλα θα μπορεί να φτιαχτεί ένα μαντρί, ένα ποιμνιοστάσιο, ένα άλλο θερμοκήπιο και να οι κανόνες υγιεινής των ζώων, καθώς επίσης και των πολιτών. Αυτή είναι η νέα ανάπτυξη, αυτή είναι η αξιοποίηση των ορεινών, ημιορεινών χαμηλών περιοχών, άγονων περιοχών και μάλιστα, να προστατεύσουμε και στον τομέα της πυρασφάλειας, γιατί πάντα ένα φωτοβολταϊκό είναι ζώνη πυρασφάλειας. Θα παρακαλούσα πάρα πολύ και για την ένταξη της γης χαμηλής παραγωγικότητας με τη διαδικασία της κατάτμησης αποκλειστικά και μόνο για τους αγρότες, διότι απλούστατα δεν καταστρατηγείται κανένας νόμος, εφόσον οι αγρότες έχουν δικαίωμα να κάνουν ένα και μόνο φωτοβολταϊκό, άρα δεν τίθεται θέμα το να απαλλαγούμε από τη διαδικασία του διαγωνισμού.

Το δεύτερο θέμα, το οποίο θα παρακαλούσα πάρα πολύ να ενταχθεί και είναι πάρα πολύ σημαντικό, σε ό,τι αφορά βεβαίως την κατάτμηση μπορώ να σας καταθέσω και μια απόφαση του ΔΕΔΔΗΕ, η οποία αποδεικνύει ότι ήδη η κατάτμηση ισχύει, σε ήδη ένα υπάρχον έργο μπορεί να γίνει και ένα δεύτερο, άρα δεν είναι κάτι πρωτόγνωρο.

Όσον αφορά στο τρίτο θέμα, το οποίο είναι πολύ σημαντικό, είναι η προτεραιότητα αξιολογήσεις των φακέλων. Κύριε Υπουργέ, απαιτούμε και ξέρω την ευαισθησία σας και ξέρω το κράτους δικαίου, γιατί είμαι μέσα στο κοινοβούλιο, οι αγρότες κατά προτεραιότητα να έχουν την αξιολόγηση των φακέλων για να κλειδώσουν τις γραμμές και γιατί; Διότι απλούστατα και θα σας το καταθέσω και αυτό, βάσει του αγροτικού εξηλεκτρισμού και μάλιστα, είναι νόμος και απόφαση του ΔΕΔΔΗΕ και της ΔΕΗ, της ΔΕΗ της περιόδου εκείνης του 1987, δίνεται η δυνατότητα πάντα οι αγρότες να επεκτείνουν τα δίκτυα, δηλαδή οι αγρότες πλήρωσαν τα δίκτυα, τα οποία υπάρχουν στην ύπαιθρο. Τα δίκτυα δεν φύτρωσαν στην ύπαιθρο, κ. Υπουργέ, έγιναν από τους αγρότες, μάλιστα στον αγροτικό εξηλεκτρισμό με συμμετοχή το 1/3 και με δική τους παροχή εξολοκλήρου αποπληρωμής, όπως επίσης και τα χωριά τα οποία υπάρχουν, τα αγροτικά χωριά, πλήρωσαν τα δίκτυα αυτά. Άρα, επιβάλλεται, θεωρούμε, η προτεραιότητα να δοθεί στους αγρότες που ήδη πλήρωσαν αυτά τα δίκτυα, ως προτεραιότητα. Εξάλλου, τα έργα δεν θα είναι πάρα πολλά και οι αγρότες μπορούν να κάνουν τέτοιου είδους έργα και έτσι θα δώσετε και μια πνοή και μια ανάπτυξη.

Θα σας καταθέσω και την Απόφαση, μάλιστα είναι του 1987 και θα χρειασθεί και μια ανανέωση, γιατί έχει τα χρόνια του Χριστού, είναι 33 χρόνια.

Κλείνοντας, θα ήθελα να αναφερθώ στη Φόρμα του Αγρότη και ειλικρινά σας συγχαίρω, διότι επιτέλους αυτή τη Φόρμα του Αγρότη, μέχρι τώρα με τέσσερις Υπουργούς, είναι εδώ και ο κ. Σκουρλέτης, παλεύαμε να ανοίξουμε τη Φόρμα του Αγρότη, κάτι το οποίο ήταν επιτακτική ανάγκη να γίνει την περίοδο εκείνη και να συνεχίζεται, διότι μόνο έτσι μπορεί να κρατηθεί ο χαρακτήρας του αγρότη. Όλη αυτή η διαδικασία, τελεσίδικα, θα βγάλει ένα αποτέλεσμα. Και το αποτέλεσμα είναι το εξής: Η παραμονή του αγροτικού κόσμου στην ύπαιθρο με αξιοπρέπεια, η συνέχιση των αγροτών και ειδικά των νέων αγροτών πάνω στην αγροτική εκμετάλλευση, και ως δευτερεύουσα δραστηριότητα η φωτοβολταϊκή μονάδα, να δίνει την ρευστότητα για να μην πουλάμε κοψοχρονιάς τα προϊόντα μας από το χωράφι και παράλληλα, να αγοράζουμε τα εφόδια στις τιμές που πρέπει και όχι μετέπειτα να μπαίνουμε σε μια διαδικασία υπέρογκων ποσών με δανειοδοτήσεις, οι οποίες είναι πάρα πολύ υψηλές. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Σπανούλη. Το λόγο έχει ο κ. Μαυρογένης.

**ΣΤΑΥΡΟΣ ΜΑΥΡΟΓΕΝΗΣ (Υπεύθυνος στον τομέα κλιματικής και ενεργειακής πολιτικής του WWF Hellas):** Ευχαριστώ κύριε Πρόεδρε. Γενική μας αρχή είναι ότι, σε ό,τι αφορά τον εθνικό ενεργειακό σχεδιασμό της χώρας, αυτός πρέπει πάντα να ακολουθεί τις δεσμεύσεις που έχει αναλάβει η χώρα μας, στο πλαίσιο της Συμφωνίας του Παρισιού, για τον περιορισμό της ανόδου της θερμοκρασίας στον 1,5 βαθμό. Αυτό σημαίνει, με δύο λόγια, ότι θα πρέπει να κάνουμε καθαρή στροφή στις ανανεώσιμες καθαρές μορφές ενέργειας, το συντομότερο δυνατό και στην πλήρη απανθρακοποίηση της οικονομίας μας, πριν από το 2040. Δηλαδή, αποκλεισμός του φυσικού αερίου, ως καύσιμο γέφυρα και να σταματήσουμε τις έρευνες για την εξόρυξη υδρογονανθράκων, καθώς κινδυνεύουμε να βρεθούμε στη θέση που ήμασταν το 2013, όταν πήραμε την απόφαση για την κατασκευή της Πτολεμαΐδας 5, που εμείς, ως WWF Hellas, με οικονομοτεχνική μελέτη είχαμε τεκμηριώσει, ότι αυτή δεν βγαίνει οικονομικά. Και τώρα, προσπαθούμε να δούμε ποια θα είναι η λύση στο αδιέξοδο αυτό.

Τέσσερα σημεία θέλω να θίξω. Πρώτα απ' όλα για τον χρόνο της διαβούλευσης που ήταν μόλις τέσσερις μέρες, εκ των οποίων μόνο δύο εργάσιμες, οπότε καταλαβαίνετε ότι δεν είχαμε όλοι οι φορείς την ευκαιρία να καταθέσουμε αναλυτικά τα σχόλια τα οποία θέλαμε. Το δεύτερο, για το άρθρο 32, που θέλουμε να σηκώσουμε μια σημαία ως προς αυτό, το οποίο αφορά την παράταση της ενιαίας άδειας λειτουργίας της Δ.Ε.Η. με νόμο. Μας προβληματίζει ιδιαίτερα αυτή η διάταξη καθώς, πέρας της παράτασης μιας ενιαίας άδειας λειτουργίας της Δ.Ε.Η. νομοθετικά, η υπόθεση αυτή βρίσκεται υπό διερεύνηση, σε σχέση με την εφαρμογή της Συνθήκης του Άαρχους. Το WWF Hellas και η klein eternity είχαν υποβάλλει αναφορά ενώπιον της επιτροπής συμμόρφωσης της Συνθήκης του Άαρχους, τον Ιούλιο του 2017, επικαλούμενοι ότι η χορήγηση της ταινίας άδειας λειτουργίας των ΑΗΣ της Δ.Ε.Η., με διάταξη νόμου, αντίκειται στο άρθρο 9 της ως άνω Συνθήκης, το οποίο προβλέπει το δικαίωμα πρόσβασης στη δικαιοσύνη. Η αναφορά αυτή κρίθηκε παραδεκτή από την ως άνω επιτροπή, ενώ εκκρεμεί η έκδοση απόφασης επί της ουσίας της υπόθεσης. Αν και προφανώς, δεν αποτελεί δικαιοδοτικό όργανο, εν τούτοις ενδεχόμενη απόφαση για παραβίαση, αποτελεί παραβίαση της Συνθήκης και ασφαλώς θέτει επί τάπητος το ζήτημα της περιβαλλοντικής προστασίας και σας καλούμε να το επανεξετάσετε.

Για το άρθρο 24, σχετικά με την γεωργική γη υψηλής παραγωγικότητας, έχουμε καταθέσει ήδη τα σχόλια μας και μας κάλυψε και ο κ. Ψωμάς.

Τέταρτο. Θέλουμε να εκφράσουμε επιφυλάξεις για το άρθρο 23, παράγραφος 2Β που προβλέπει οριστική προσφορά σύνδεσης πριν την περιβαλλοντική αδειοδότηση για σταθμούς βιοαερίου. Αυτό, παρακαλούμε να το επανεξετάσετε. Το επόμενο σημείο είναι, ότι μας ανησυχεί το τελευταίο δελτίο του ΔΑΠΕΠ για τον ΕΛΑΠΕ, καθώς δείχνει πως το 2020 θα είναι ελλειμματικός. Θέλουμε να επιμείνουμε στην βιωσιμότητα του ΕΛΑΠΕ, προκειμένου να δημιουργεί εμπιστοσύνη στους παραγωγούς ΑΠΕ, ενώ, πιθανή ενίσχυση της συμβολής των δικαιωμάτων διοξειδίου του άνθρακα από το 65% στο 72%, μας δημιουργεί ερωτήματα για την επιτευξιμότητα της χρηματοδότησης του εθνικού ταμείου δίκαιης μετάβασης.

Τέλος, για τα θέματα της ηλεκτροκίνησης, εμείς πιστεύουμε ότι προφανώς είναι προς τη θετική κατεύθυνση. Ωστόσο όμως, πιστεύουμε ότι απαιτείται συνολική αναθεώρηση του μεταφορικού μοντέλου, με στόχο τη μείωση του περιβαλλοντικού αποτυπώματος στο ελάχιστο δυνατό, με ταυτόχρονη εξυπηρέτηση των μεταφορικών μας αναγκών. Ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Καλογιάννης Σταύρος, Γιόγιακας Βασίλειος, Καιρίδης Δημήτριος, Κατσανιώτης Ανδρέας, Κατσαφάδος Κωνσταντίνος, Λεονταρίδης Θεόφιλος, Μπουκώρος Χρήστος, Κατσαφάδος Κωνσταντίνος, Οικονόμου Ιωάννης, Παπαδόπουλος Μιχαήλ, Σενετάκης Μάξιμος, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Φόρτωμας Φίλιππος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Ζαχαριάδης Κωνσταντίνος, Μαμουλάκης Χαράλαμπος, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Αχτσιόγλου Ευτυχία, Σκουρλέτης Παναγιώτης (Πάνος), Τσίπρας Γεώργιος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πανάς Απόστολος, Καραθανασόπουλος Νικόλαος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Μαυρογένη. Το λόγο έχει ο κ. Γεώργιος Αδαμίδης.

**ΓΕΩΡΓΙΟΣ ΑΔΑΜΙΔΗΣ (Πρόεδρος του Δ.Σ. της Γενικής Ομοσπονδίας Προσωπικού της ΔΕΗ (ΓΕΝΟΠ/ΔΕΗ):** Ευχαριστώ κύριε Πρόεδρε. Να πω και εγώ με την σειρά μου, ότι το νομοσχέδιο για την απελευθέρωση αγοράς ηλεκτρικής ενέργειας εκσυγχρονισμό της ΔΕΗ και στήριξη των ΑΠΕ, ιδιωτικοποίηση ΔΕΠΑ, το μόνο που πραγματικά κάνει και προφανώς αποδείχτηκε και από τους φορείς που έχουν καταθέσει, ιδιωτικοποιεί την ΔΕΠΑ και ενισχύει περαιτέρω τις ανανεώσιμες πηγές ενέργειας.

Σε ότι αφορά τον εκσυγχρονισμό της ΔΕΗ, πολύ φοβάμαι ότι αυτό που εμφανίζεται στο νομοσχέδιο, στις συγκεκριμένες διατάξεις, το μόνο που γίνεται είναι να επενδύουμε στον κοινωνικό αυτοματισμό, οδηγούμε τους συναδέλφους σε συνθήκες γαλέρας, τους εργαζομένους, αφού καταργούμε τις συλλογικές συμβάσεις.

Ένα άλλο ζήτημα, που δεν τιμά την διαδικασία του Κοινοβουλίου, αλλά και την ίδια την θέση του Υπουργείου, είναι η προσπάθεια παραπληροφόρησης της κοινής γνώμης. Εδώ και δύο μήνες, προσπαθούμε να πούμε ότι οι εργαζόμενοι που θα έρθουν στην εταιρεία δεν θα έχουν μονιμότητα. Λες και οι προηγούμενοι έχουν μονιμότητα. Είμαι υποχρεωμένος να θυμίσω στον Υπουργό, ότι με την Πράξη Υπουργικού Συμβουλίου το 2012, κάθε έννοια από τις συμβάσεις εργασίας εργαζομένων που προβλέπεται να λήγουν με τη συμπλήρωση του ορίου ηλικίας ή την συμπλήρωση προϋποθέσεων συνταξιοδότησης νοούνται ως εργασίες αορίστου χρόνου και εν πάση περιπτώσει με την διαδικασία αυτή καταργούνται. Όπως, επίσης, και οι διατάξεις των κανονιστικών αποφάσεων, καθώς και οι όροι συλλογικών συμβάσεων επίσης καταργούνται. Αυτά το 2012, από το 2012 μέχρι σήμερα όλες οι συμβάσεις είναι αορίστου χρόνου και διέπονται προφανώς από τις συλλογικές συμβάσεις που υπάρχουν. Σε ότι έχει να κάνει με την νομιμότητα, κύριε Υπουργέ, δεν κάνει να το λέμε άλλο αυτό, διότι το μόνο που ενισχύει, το ακούω παντού, καλά κάνει να καταργήσει την μονιμότητα. Από το 2012 μέχρι σήμερα, η εταιρεία, έχει οδηγήσει στην απόλυση, πάνω από 100 εργαζομένους συναδέλφους, για λόγους επάρκειας. Άρα, λοιπόν, δεν μπαίνει ένα τέτοιο ζήτημα, δεν προστατεύονται ούτε από πειθαρχικά παραπτώματα ούτε πολύ περισσότερο από την αξιολόγηση του προσωπικού, η οποία γίνεται κατ’ έτος.

Συνεχίζοντας, στο άρθρο 3 του νόμου. Δεν ξέρω ποιος νοσηρός νους κατάλαβε εδώ ότι πρέπει να πάμε σε αυτές τις συνθήκες. Καταρχήν, έχουμε την πλήρη κατάργηση του ΑΣΕΠ, όσο και αν κάποιοι προσπάθησαν τις τελευταίες μέρες να δείξουν ότι ελέγχεται από το ΑΣΕΠ. Δεν ξέρω αν είναι ο νομικός σύμβουλος της ΔΕΗ, ο οποίος διατηρεί και μία σχέση, γενικού διευθυντή, κάτι το οποίο απαγορεύεται. Τουλάχιστον θα πρέπει να εγκαταλείψει την ιδιότητα του νομικού συμβούλου, αυτό θα το δούμε και με τον Δικηγορικό Σύλλογο Πειραιά. Δεν μπορεί να έχει και τις δύο ιδιότητες. Συμπεριλαμβάνει, λέει την συνέντευξη. Ποιος ΑΣΕΠ λέει συνέντευξη; Εγώ δεν ξέρω αν υπάρχει ΑΣΕΠ που να λέει συνέντευξη, έχει καταργηθεί αυτό με νόμο, απαγορεύεται. Λέμε, λοιπόν, ότι θα έχουμε συνέντευξη, αλλά ελέγχεται από το ΑΣΕΠ. Ποιο ΑΣΕΠ, που μέσα σε 10 ημέρες πρέπει να συμφωνήσει με τις διαδικασίες. Να πούμε, λοιπόν, ότι αν δε συμφωνήσει μέσα 10 ημέρες τεκμαίρεται, άρα μπορεί η επιτροπή που θα δημιουργήσει ο κ. Στάσσης από 3 άτομα, να κάνει προσλήψεις, έτσι ακριβώς όπως τις θέλει. Βεβαίως, καταργείται και η εντοπιότητα, καταργούνται όλες αυτές οι διατάξεις.

Τέλος, μέσα σε 20 ημέρες, αν δεν έχει ολοκληρωθεί ο έλεγχος από τον ΑΣΕΠ τεκμαίρεται και η πρόσληψη. Φοβάμαι, ότι οδηγείτε την εταιρεία την συγκεκριμένη στις εποχές, που θα ξαναγεμίσει η πλατεία Κλαυθμώνος, γιατί οι επόμενοι θα μπορούν να διώξουν με το ίδιο νομοσχέδιο κάποιους άλλους. Εδώ είναι η νοσηρότητα. Οι εργαζόμενοι στη Δ.Ε.Η., εκτός του ότι δεν εντάσσονται στην ήδη συλλογική σύμβαση που έχουμε, δηλαδή, αύριο θα προσλάβει ο κ. Στάσσης 50, 100, 200, θα απαγορεύεται να ενταχθούν στη συλλογική σύμβαση εργασίας που έχουμε και δεν ξέρω πόσο συνταγματικό είναι αυτό, γιατί σε μια επιχείρηση διέπεται όλο το προσωπικό από την επιχειρησιακή συλλογικής σύμβασης εργασίας. Αυτό λέει και η διεθνής οργάνωση εργασίας, αυτό λένε και οι ελληνικοί νόμοι, αλλά ακόμη και έτσι να γίνει, γιατί δεν έχει καμία σχέση η διαδικασία αυτή με το μοντέλο Ο.Τ.Ε., όπου οι εργαζόμενοι που δουλεύουν εκεί, είτε είναι νέοι, είτε είναι παλιοί, διέπονται από συλλογική σύμβαση.

Εδώ λοιπόν, έχουμε ανακαλύψει κάτι καινούργιο. Ότι δεν θα εφαρμόζεται καμία γενική ή ειδική διάταξη επιχειρησιακής συλλογικής σύμβασης εργασίας ή του κανονισμού κατάστασης προσωπικού ή κατά το οποιοδήποτε ρυθμίζει μισθούς, άδειες και τα λοιπά. Δεν μπορώ να καταλάβω τι θα επιδιώξουμε και τι θα κερδίσουμε με αυτό τον εκσυγχρονισμό ή θεωρούμε ότι οι εργαζόμενοι της Δ.Ε.Η. και του ομίλου Δ.Ε.Η. δεν είναι επαρκείς; Θα πω αυτό που δήλωσε ο κ. Χατζηδάκης τις ημέρες που είχαμε τα προβλήματα στη Χαλκιδική: «Αισθάνομαι την ανάγκη να ευχαριστήσω τους εργαζόμενους, τα στελέχη του ΔΕΔΗΕ και του ΑΔΜΗΕ, γιατί κάτω από αντίξοες συνθήκες και υπεράνθρωπες προσπάθειες κατάφεραν να ηλεκτροδοτήσουν την Χαλκιδική». Επομένως, δεν υπάρχει πρόβλημα με τους εργαζόμενους. Γιατί θέλουμε να έχουμε δύο διαφορετικές ταχύτητες εργαζομένων; Να έχει ο κ. Στάσσης αυτή την ώρα στην εταιρεία του δύο τεχνίτες, όπου ο ένας θα έχει συλλογική σύμβαση και ο άλλος θα είναι υπό το φόβο της απόλυσης; Ένας εργαζόμενος μπορεί να αποδώσει σωστά όταν προστατεύεται, όταν υπάρχει η προστασία των εργαζομένων. Υπάρχουν διεθνείς συνθήκες και συμβάσεις που απορώ για ποιο λόγο θέλουμε να τις καταργήσουμε.

Στο άρθρο 4, δημιουργούμε και στελέχη δύο ταχυτήτων. Ήδη σήμερα το Διοικητικό Συμβούλιο προχώρησε σε εκκαθάριση τριών Γενικών Διευθυντών για να φτιάξουμε δύο Γενικούς Διευθυντές και μάλιστα, η μία Γενική Διεύθυνση θα λέγεται «Λιγνιτικής Παραγωγής» δηλαδή, η «βρώμικη Δ.Ε.Η.» που ετοιμαζόμαστε να την κλείσουμε, γιατί θα έχει κόστη. Η άλλη θα είναι η Γενική Διεύθυνση Παραγωγής της «καθαρής Δ.Ε.Η.», αυτής που θα έχει το φυσικό αέριο, τα υδροηλεκτρικά εργοστάσια και δεν ξέρω ποιες άλλες προοπτικές ανάπτυξης. Αυτό δείχνει το τι ακριβώς θα συμβεί και επειδή απελευθερώνουμε το ανώτατο όριο αποδοχών σε μια κατηγορία στελεχών, όπου σε κάποιους λήγουν οι συμβάσεις τους και θα γίνουν Διευθυντές με άλλο μισθολόγιο, την οποία, θα αποφασίσει μια τριμελής Επιτροπή. Δηλαδή, θα έχουμε ανθρώπους που θα είναι ενταγμένοι στο ανώτατο όριο αποδοχών, Γενικοί Διευθυντές που δεν έχει λήξει η θητεία τους, εκτός αν φέραμε το νομοσχέδιο να κάνουμε προκήρυξη όλων των Γενικών Διευθυντών για να κάνουμε μια εκκαθάριση, γιατί κάποιων η θητεία λήγει σε τρία ή τέσσερα χρόνια και επειδή θα έχουμε προσλάβει έναν Διευθυντή εκτός του ορίου αποδοχών, σε αυτόν θα πάμε να δώσουμε άλλο μισθό και θα έχουμε τεράστια προβλήματα σε στελέχη δύο κατηγοριών και μισθολογικά.

Υπάρχει ένα ακόμη ζήτημα που ενισχύει τον κοινωνικό αυτοματισμό. Στο άρθρο 11 έχουμε μια προσαρμογή ενιαίου τιμολογίου. Είχαμε δει την δυνατότητα στον Υπουργό να πούμε ότι συλλογική σύμβαση μονομερώς δεν κατήργησε, δυστυχώς, ούτε η χούντα και αυτό γίνεται για να έχουμε το επικοινωνιακό. Σε αυτή τη δύσκολη κατάσταση που βρίσκεται η Δ.Ε.Η. πρέπει να βάλουν το χέρι τους και οι εργαζόμενοι στην τσέπη, λες και μέχρι σήμερα με τους νόμους 3833, 4024, επειδή η χώρα είχε τέτοιο πρόβλημα καταργήσαμε συλλογικές συμβάσεις. Τώρα ερχόμαστε και καταργούμε μονομερώς μία συλλογική σύμβαση και λέτε στους εργαζόμενους και στους συνταξιούχους, που τους δίνετε ένα ειδικό τιμολόγιο, ειρήσθω εν παρόδω, κύριε Υπουργέ, φορολογείται.

 Η πρόταση του Προέδρου και Διευθύνοντος Συμβούλου, ότι εμείς θα έχουμε 30% κατά ανώτατο όριο έκπτωση στο ανταγωνιστικό κομμάτι. Ξέρετε ότι στο σύνολο των πολιτών της χώρας μπορεί να έχουν πολύ μεγαλύτερη έκπτωση από τις ανταγωνιστικές εταιρείες, τους εναλλακτικούς παρόχους;

Στη Δυτική Μακεδονία, που τυχαίνει να προέρχομαι, αλλά και στη Μεγαλόπολη, όπου η προηγούμενη κυβέρνηση έχει καθιερώσει το περιβαλλοντικό τιμολόγιο, είτε είναι εργαζόμενος στη ΔΕΗ, είτε είναι φαρμακοποιός, είτε είναι γιατρός, είτε είναι οποιοσδήποτε ιδιώτης, έχει 30% αφορολόγητο στο αγωνιστικό κομμάτι. Ποια είναι πρότασή σας, κύριε Πρόεδρε και κύριε Υπουργέ, στους εργαζόμενους, να έχω 30% στο ανταγωνιστικό κομμάτι φορολογητέο; Ξέρετε τι θα κάνετε; Θα οδηγήσετε το σύνολο των εργαζομένων και των συνταξιούχων να αλλάξουν πάροχο. Αυτή είναι η επιλογή; Μήπως θέλουμε τους εργαζόμενους να τους στείλουμε στους ανταγωνιστές, για να δείξουμε ότι με αυτόν τον τρόπο χτυπάμε τα προνόμια των εργαζομένων; Τα μόνα προνόμια αυτών των εργαζομένων είναι οι εκατοντάδες νεκροί για να ηλεκτροδοτήσει τη χώρα.

Κλείνω με ένα ζήτημα που έχει πάρα πολύ μεγάλη σημασία, τοποθετήθηκε και ο κ. Μαυρογένης και αφορά την περαιτέρω ανάπτυξη και ενίσχυση των ΑΠΕ. Εμείς δεν ήμασταν ποτέ έναντι αυτών, αλλά είναι προσβλητικό για όλους τους εργαζόμενους, γιατί μιλάμε, κύριε Υπουργέ, ότι οι λιγνιτικές μονάδες της είναι αυτές που καλύτερα να είναι κλειστές παρά να δουλεύουν, γιατί είναι ακριβές. Αν είναι έτσι, κύριε Υπουργέ, να τις κλείσουν αύριο το πρωί. Δεν δίδει κανένας το δικαίωμα σε κανέναν Υπουργό, πολύ περισσότερο στον Πρόεδρο της εταιρείας, ο οποίος δουλεύει τις μονάδες αυτές επιζήμια και να μπουν 300.000.000 ή 400.000.000 ευρώ το χρόνο, για να αυξηθούν τα τιμολόγια και να την πληρώσουν οι Έλληνες καταναλωτές; Το γιατί έγιναν πάρα πολύ ακριβές, το ξέρετε πάρα πολύ καλά όσοι βρίσκεστε στην αίθουσα. Το 2013, η χώρα επέλεξε να γίνουν ακριβές οι μονάδες, για αυτό και ο κ. Μαυρογένης λέει ότι «Πτολεμαΐδα 5 δεν έχει καμία προοπτική». Γιατί δεν έχει προοπτική, είναι ακριβά τα δικαιώματα ρύπων; Γιατί η χώρα μας απεμπόλησε αυτό το δικαίωμα;

Επίσης, να σας πω και κάτι τελευταίο που πραγματικά θέλω να το βάλουμε σε μία σκέψη. Η παραγωγή από Ανανεώσιμες Πηγές Ενέργειας είναι φτηνές; Αν είναι φτηνές και ανταγωνιστικές καταργήστε το ΕΤΜΕΑΡ. Το έχετε αύξηση διαχρονικά 11.000%, για να δούμε πόσο ανταγωνιστικές είναι; Η ελληνική κυβέρνηση στα πλαίσια της Ευρωπαϊκής Ένωσης και με τις νόρμες που υπάρχουν θέλει να περιορίσει και εμείς λέμε, ναι, να περιορίσει το διοξείδιο του άνθρακα. Τι κάνει για αυτό από το 2006 μέχρι σήμερα; Ενίσχυση ή δεν ενισχύει τις Ανανεώσιμες Πηγές Ενέργειας; Παλαιότερα με το τέλος ΑΠΕ και μετά για να μην το καταλάβει ο καταναλωτής του, το φτιάξαμε ΕΤΜΕΑΡ, το οποίο αυξήθηκε 11.000%, από 30 λεπτά σε 26 ευρώ. Για να δούμε πόσο ανταγωνιστικές είναι. Γιατί τρέμουν όλοι μην αυξηθεί το ΕΛΑΠΕ;

Επιδοτείται, λοιπόν, τις μονάδες αυτές για να μείνουν στο σύστημα και να πάμε σε μια καθαρή ενέργεια. Πολύ καλά κάνετε. Το ίδιο θα πρέπει να κάνετε και στη διαδικασία της δίκαιης μετάβασης για την απολιγνιτοποίηση. Δεν μπορεί ξαφνικά η χώρα να μην έχει καμία λιγνιτική παραγωγή το 2028. Ποιος θα αντικαταστήσει αυτό το καύσιμο; Το ανταγωνιστικό φυσικό αέριο ή το εισαγόμενο; Που τίθεται η ενεργειακή ασφάλεια της χώρας;

Κύριε Πρόεδρε, θα κλείσω με ένα τραγούδι που είπε η Χαρούλα Αλεξίου «είναι άλλο να πεθαίνεις για την Ελλάδα» - η Δυτική Μακεδονία και η Αρκαδία, το έκαναν συνειδητά από τον πλούτο που είχαν στα έγκατα της γης, χάθηκαν και ζωές και να ηλεκτροδοτηθεί η χώρα - «και είναι άλλο η Ελλάδα να σε πεθαίνει». Αυτό που κάνει σήμερα η Κυβέρνηση σε αυτές τις περιοχές με τον ξαφνικό θάνατο. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Στάσσης

**ΓΕΩΡΓΙΟΣ ΣΤΑΣΣΗΣ (Πρόεδρος και Διευθύνων Σύμβουλος της Δ.Ε.Η. Α.Ε.):** Αξιότιμε κύριε Πρόεδρε, αξιότιμοι κυρίες και κύριοι βουλευτές, είναι τιμή για εμένα να συμμετάσχω σε αυτό το διάλογο σήμερα. Τα τελευταία χρόνια η Δ.Ε.Η., αντιμετώπισε τη μεγαλύτερη κρίση στην ιστορία της. Από πυλώνας ανάπτυξης της ελληνικής οικονομίας έγινε μεγάλος ασθενής, με σοβαρούς κινδύνους για την επιβίωσή της, κάτι που θα επέφερε τρομερούς κλυδωνισμούς στη χώρα συνολικά.

Η Δ.Ε.Η. πλέον αλλάζει. Σήμερα, έχουμε θέσει σε εφαρμογή ένα σχέδιο ανάταξης και εκσυγχρονισμού της εταιρίας, ώστε να μπορεί να πρωταγωνιστήσει στις σύγχρονες προκλήσεις στο χώρο της ενέργειας, να γίνει ξανά υγιείς, να λειτουργεί πιο σύγχρονα με ιδιωτικοοικονομικά κριτήρια και όχι με αγκυλώσεις του παλαιού δημοσίου, να λειτουργεί όπως μια μεγάλη εισηγμένη εταιρία, εντός ευρωπαϊκού πλαισίου, να βελτιώσει την εμπορική της πολιτική προς όφελος του καταναλωτή, να προχωρήσει στην απολιγνιτοποίηση και να μπει δυνατά στο χώρο των ανανεώσιμων πηγών ενέργειας, από τον οποίο σήμερα παντελώς απουσιάζει. Με απλά λόγια, να λειτουργεί επι ίσοις όροις με τον ανταγωνισμό, ούτε με τα πλεονεκτήματα του παλιού κρατικού μονοπωλίου, αλλά ούτε και με προσκόμματα τις αγκυλώσεις του παρελθόντος.

Αυτό το σχέδιο ανάταξης και εκσυγχρονισμού της Δ.Ε.Η., εκτυλίσσεται σε τρεις φάσεις. Πρώτη φάση είναι η εξασφάλιση της βιωσιμότητας της εταιρίας, δεύτερη τον λειτουργικό εκσυγχρονισμό της προς όφελος τόσο των μετόχων της, όσο και των καταναλωτών και τρίτη φράση, η εφαρμογή ενός αξιόπιστου, φιλόδοξου αναπτυξιακού σχεδίου, το οποίο είναι υπό επεξεργασία και θα παρουσιαστεί πολύ σύντομα. Με τις πρόσφατες αποφάσεις για την ενίσχυση ρευστότητας της επιχείρησης, καταφέραμε να διασφαλίσουμε τη βιωσιμότητά της. Τους τελευταίους μήνες, η μετοχή της Δ.Ε.Η. έχει σημειώσει θεαματική άνοδο. Η κίτρινη κάρτα που είχε βγάλει η εταιρία, ο ορκωτός ελεγκτής τηςErnst & Young, στην εξαμηνιαία έκθεση του Μαρτίου 2019, αναιρέθηκε με τη θετική έκθεση του Σεπτεμβρίου, όταν πιστοποιήθηκε η βιωσιμότητα της εταιρείας και παράλληλα, αναβαθμίστηκε η πιστοληπτική ικανότητά της από τον οίκοStandard & Poor's. Αυτό ήταν το πρώτο μεγάλο και αναγκαίο βήμα για την ανάταξη της επιχείρησης.

Με το παρόν νομοσχέδιο, γίνεται το δεύτερο μεγάλο βήμα, που αφορά τον λειτουργικό εκσυγχρονισμό της εταιρίας. Δίνονται λύσεις σε χρόνια δομικά προβλήματα, περιορίζονται οι γραφειοκρατικές διαδικασίες, που υποχρέωναν τη Δ.Ε.Η. να λειτουργεί με όρους παλαιού δημοσίου και ενισχύεται η ευελιξία και αποτελεσματικότητα της επιχείρησης. Παράλληλα, ενδυναμώνετε το στελεχιακό δυναμικό της Δ.Ε.Η. και εκσυγχρονίζεται συνολικά η αγορά ενέργειας στη χώρα μας. Σε μια εποχή που η Δ.Ε.Η. επιβάλλεται να εκσυγχρονιστεί και να αντιμετωπίσει τα προβλήματα που της κληροδοτήθηκαν, οι διατάξεις του παρόντος νομοσχεδίου, συμβάλλουν στην μετεξέλιξή της σε μια μοντέρνα, ισχυρή και κερδοφόρα επιχείρηση.

Με τις διατάξεις του νομοσχεδίου, αντιμετωπίζονται οι στρεβλώσεις στο σκέλος της διαδικασίας σύναψης συμβάσεων προμηθειών, καθώς το μέχρι τώρα πλαίσιο λειτουργούσε τελικά υπέρ των ανταγωνιστών της Δ.Ε.Η.. Τώρα, η επιχείρηση θα μπορεί, με πιο γρήγορες διαδικασίες, να ανταποκριθεί στις ανάγκες της και να προχωρήσουν οι κρίσιμες επενδύσεις τα επόμενα έτη. Με τις διατάξεις για την απελευθέρωση της διαδικασίας των προσλήψεων, υλοποιούνται πάγια, εδώ και πολλά χρόνια, αιτήματα της Δ.Ε.Η., όλων των διοικήσεων της Δ.Ε.Η. των τελευταίων ετών και υπό προηγούμενες διοικήσεις και από την αμέσως προηγούμενη διοίκηση, ενώ παράλληλα, διατηρούνται όλα τα εχέγγυα που παρέχει ο έλεγχος από τον ΑΣΕΠ, αφού το ανώτατο όργανο θα εγκρίνει, τόσο το κείμενο της προκήρυξης, όσο και τις προσλήψεις στο τέλος της διαδικασίας. Θα έχουμε, δηλαδή, διπλό έλεγχο διαδικασιών από το ΑΣΕΠ. Η διαδικασία των προσλήψεων, αλλά και το καθεστώς στο οποίο εισέρχονται νεοπροσλαμβανόμενοι στη Δ.Ε.Η., θα έχει όλα τα χαρακτηριστικά τα οποία ακολουθούν όλες οι μεγάλες και σύγχρονες επιχειρήσεις. Ούτε περαιτέρω πλεονεκτήματα, αλλά ούτε και ντισαβαντάζ. Θέλουμε και μπορούμε να το κάνουμε, να προσελκύσουμε το καλύτερο ανθρώπινο δυναμικό και είμαστε βέβαιοι, ότι η Δ.Ε.Η., θα παραμείνει ένας ελκυστικός εργοδότης. Επίσης, μας δίνει τα εργαλεία να προστατεύσουμε τους εργαζόμενους, καθώς επιτρέπονται πλέον οι μετακινήσεις, οι μετατάξεις, τόσο εντός του ομίλου της Δ.Ε.Η., όσο και στο ευρύτερο δημόσιο, ενώ δίνεται η δυνατότητα πλέον για αξιοποίηση προγραμμάτων κάλυψης των εργαζομένων, όπως εθελούσιες έξοδοι και άλλα.

Οι αλλαγές αυτές είναι αναγκαίες, για να μπορέσει η εταιρεία να σταθεί στο σημερινό ανταγωνισμό, αλλά και να μπορέσει να υλοποιήσει το νέο επιχειρησιακό της σχέδιο, με γνώμονα την ανάπτυξη και προστασία της επιχείρησης. Ένα σχέδιο, που θα οριστικοποιηθεί και θα εγκριθεί από το Δ.Σ. της εταιρίας το επόμενο διάστημα. Με το νομοσχέδιο αυτό, αποκτούμε πλέον αρκετά εφόδια, για να κάνουμε όλα όσα χρειάζονται και να μπορέσουμε να βάλουμε όλοι μαζί τη Δ.Ε.Η. σε μια νέα εποχή.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει ο κ. Γιαρέντης.

**ΙΩΑΝΝΗΣ ΓΙΑΡΕΝΤΗΣ (Πρόεδρος και Διευθύνων Σύμβουλος του Δ.Σ. του Διαχειριστή ΑΠΕ και Εγγυήσεων Προέλευσης (ΔΑΠΕΕΠ)):** Ευχαριστώ, κύριε Πρόεδρε. Κύριοι Υπουργοί, κυρίες και κύριοι Βουλευτές, όπως έχει πει ήδη και ο κ. Υφυπουργός και η πολιτική Ηγεσία, αυτό το νομοσχέδιο είναι η αρχή από μια σειρά από νομοσχέδια, τα οποία έρχονται, μέσα στους επόμενους μήνες και τα οποία, ουσιαστικά, θα βάλουν τις ΑΠΕ σε έναν καλύτερο δρόμο από αυτόν που ήταν μέχρι τώρα. Έρχονται να λύσουν πολλά προβλήματα και ουσιαστικά, να δώσουν την ώθηση που απαιτείται.

Ουσιαστικά, σημαίνουν την έναρξη του δρόμου που σηματοδότησε ο ίδιος ο Πρωθυπουργός, βάζοντας υψηλούς στόχους, βάζοντας ψηλά τον πήχη, για το 2030, με στόχο 35% διείσδυση των ΑΠΕ στο ενεργειακό μείγμα της χώρας και δη 60% στην εγχώρια ηλεκτροπαραγωγή. Το νομοσχέδιο αυτό και δη το Κεφάλαιο Ε, έρχεται να λύσει κάποια προβλήματα που, ουσιαστικά, υπάρχουν. Θα μπορούσα να πω ότι είναι μια «εισαγωγή» στα προβλήματα που έχουμε μπροστά μας. Έρχονται να λύσουν προβλήματα πληρωμών για τις συμβάσεις, που είχαν μείνει εκτός, από τον Ιούλιο του 2019. Έρχονται να λύσουν προβλήματα που έχουν να κάνουν με τους αγρότες, που έμειναν εκτός από την τρίμηνη προθεσμία. Και γενικά, έρχονται να λύσουν προβλήματα, τα οποία τα απαιτεί η αγορά των ΑΠΕ.

Το σημαντικό, όμως, βήμα και είναι το σημαντικό βήμα προς το target model είναι αυτό, το οποίο κάνει την εισαγωγή, για τις διμερείς συμβάσεις. Είναι κάτι, το οποίο, αύριο, στο target model, θα είναι μια σημαντική αλλαγή. Θα είναι η ουσία της απελευθέρωσης της αγοράς και θα είναι το ουσιαστικό σημείο της εναρμόνισης με το ευρωπαϊκό καθεστώς, με αυτά που συμβαίνουν στην Ευρώπη.

Είναι σημαντικό ότι οι περισσότεροι -αν όχι όλοι – οι φορείς της αγοράς των ΑΠΕ έρχονται να δουν το θετικό βήμα που γίνεται με αυτό το νομοσχέδιο. Μιλάω όσον αφορά στις Ανανεώσιμες Πηγές Ενέργειας. Σίγουρα θα υπάρχουν ζητήματα, τα οποία θα είναι μπροστά μας. Θέλω να πιστεύω, όμως, ότι, μέσα στο επόμενο διάστημα και αυτά θα αντιμετωπιστούν με τα επόμενα δύο νομοσχέδια που έρχονται, στην αρχή της χρονιάς και την άνοιξη και τα οποία θα δουν πιο διεξοδικά όλα τα ζητήματα των Ανανεώσιμων Πηγών Ενέργειας.

Δεν θα σας κουράσω άλλο. Θα πω μόνον ότι ο ΔΑΠΕΕΠ θα προσπαθεί να λύνει όλα τα προβλήματα που υπάρχουν. Είναι κοντά σε όλους τους παραγωγούς. Έχουμε 13.300 παραγωγούς ΑΠΕ, οι οποίοι έχουν άμεση – θα έλεγα οικονομική- σχέση με τον ΔΑΠΕΕΠ. Ακόμα και το όνομα είναι δύσκολο, ο ρόλος, όμως, είναι πολύ σημαντικός. Πολύ μεγάλο κομμάτι της ενεργειακής αγοράς μάς αποκαλεί ακόμα ΛΑΓΗΕ. Πλην, όμως, ο ΔΑΠΕΕΠ είναι κάτι, το οποίο είναι ήδη καθιερωμένο στην αγορά των Ανανεώσιμων Πηγών Ενέργειας. Είναι δίπλα στις ΑΠΕ.

Είναι εδώ για να διασφαλίσει και τη σωστή λειτουργία του συστήματος πληρωμών, να μην υπάρχουν καθυστερήσεις. Είμαστε εδώ για να διασφαλίσουμε, με τη βοήθεια και της Πολιτείας που νομοθετεί και με τις Υπουργικές Αποφάσεις που βγαίνουν, έτσι ώστε να υπάρχει ένας υγιής και διασφαλισμένος ΕΛΑΠΕ, ο Ειδικός Λογαριασμός για τις ΑΠΕ. Η «υγεία» και η διασφάλιση αυτού του λογαριασμού ανοίγει το δρόμο και για τις επενδύσεις που περιμένει η χώρα και οι οποίες θα αλλάξουν σημαντικά το συνολικό ενεργειακό τοπίο της οικονομίας της χώρας. Σας ευχαριστώ.

**ΜΙΧΑΗΛ ΠΑΠΑΔΟΠΟΥΛΟΣ (Προεδρεύων της Επιτροπής):** Ευχαριστούμε τον κύριο Γιαρέντη. Το λόγο έχει ο κ. Γαρδικιώτης, Γενικός Γραμματέας του Γεωτεχνικού Επιμελητηρίου Ελλάδος.

**ΜΕΝΕΛΑΟΣ ΓΑΡΔΙΚΙΩΤΗΣ (Γενικός Γραμματέας του Δ.Σ. του Γεωτεχνικού Επιμελητηρίου Ελλάδος (ΓΕΩΤΕΕ)):** Ευχαριστώ πολύ, κύριε Πρόεδρε.

Στη σημερινή συζήτηση που έχουμε για το νομοσχέδιο, θα θέλαμε ως Γεωτεχνικό Επιμελητήριο να εκφράσουμε την αντίθεσή μας όσον αφορά το κομμάτι για την γη υψηλής παραγωγικότητας. Το Γεωτεχνικό Επιμελητήριο διαχρονικά έχει εκφραστεί ότι αυτή η γη θα πρέπει να προστατεύεται. Και θέλοντας να δώσουμε κάποια στοιχεία, θέλουμε να πούμε ότι ουσιαστικά η γη υψηλής παραγωγικότητας είναι ένας φυσικός πόρος και μάλιστα αναντικατάστατος. Για ποιο λόγο; Αν σκεφτούμε ότι δύο μόλις εκατοστά επιφανειακού εδάφους χρειάζονται 500 χρόνια για να δημιουργηθούν, αντιλαμβάνεστε ότι η μείωση αυτής της γης πια απώλεια μας οδηγεί. Μια απώλεια όχι απλά που δεν μπορεί να αντικαταστήσουν οι επόμενες, ούτε καν οι μεθεπόμενες γενιές και πολύ περισσότερο.

Ήδη αυτή η γη βρίσκεται σε έλλειψη, ήδη βρισκόμαστε σε έλλειμμα.

Διαχρονικά, λοιπόν, όμως οι κυβερνήσεις που περάσανε νομοθετούσανε και άνοιγαν παράθυρα όσον αφορά τη γη υψηλής παραγωγικότητας. Επετράπη και η δόμηση και τότε συζητάγαμε και λέγαμε ως Επιμελητήριο από αυτές τις αίθουσες ότι ανοίγουμε παράθυρα και δεν προστατεύουμε την γη υψηλής παραγωγικότητας.

Λυπάμαι, κ. Υπουργέ, που θα το πω, αλλά εσείς ανοίγετε μπαλκονόπορτα αυτή τη στιγμή. Με τις διευρύνσεις τις οποίες κάνετε, όχι απλά δεν την προστατεύουμε, ουσιαστικά την κόβουμε σε μεγάλη έλλειψη. Θα ήθελα, πραγματικά, να ήξερα αν το παράδειγμα του Τ.Α.Π. και αυτό που επικρατεί σήμερα στους Έλληνες αγρότες που δραστηριοποιούνται στη συγκεκριμένη περιοχή σας ικανοποιεί.

Σήμερα ένας αγρότης στις περιοχές όπου περνάει ο Τ.Α.Π. δεν μπορεί να βάλει ότι θέλει. Πρέπει να ρωτήσει και να πάρει άδεια από τον Τ.Α.Π. για το τι θα καλλιεργήσει. Άρα, αυτόματα έχει φύγει εντελώς από τον ανταγωνισμό τον ελεύθερο. Δηλαδή, δεν μπορεί να βάλει κάτι το οποίο θα του φέρει έσοδα, αλλά κάτι το οποίο θα του επιτραπεί. Κάτι τέτοιο σας ικανοποιεί;

Πραγματικά, λοιπόν, θέλουμε να πούμε ότι αυτή τη στιγμή με το κομμάτι που φέρνετε δημιουργούνται προβλήματα.

Κύριε Υπουργέ, έχετε συζητήσει με τον Υπουργό Αγροτικής Ανάπτυξης; Επιλέγετε την ώρα που η χώρα διαπραγματεύεται για την νέα Κ.Α.Π. και για τα κονδύλια να περάσουμε στους ευρωπαίους εταίρους μας ότι εμείς που θέλουμε περισσότερα κονδύλια μειώνουμε την γη υψηλής παραγωγικότητας;

Γνωρίζετε αλήθεια τον κίνδυνο που μπορεί να προκαλέσουν αυτά τα μηνύματα;

Πάμε να βάλουμε ως χώρα αυτογκόλ;

Δεν μπορούμε πραγματικά να διανοηθούμε ως Γεωτεχνικό Επιμελητήριο ο Υπουργός Αγροτικής Ανάπτυξης να έχει αντιληφθεί τι κάνουμε και να το αποδέχεται. Πραγματικά, δημιουργούμε προβλήματα στην ίδια την διαπραγμάτευση που εξελίσσεται αυτή τη στιγμή για την Κ.Α.Π., αυτή την περίοδο.

Επίσης, όσον αφορά το κομμάτι του 1%. Δεν διευκρινίζουμε από ποια γη θα υπολογίζεται. Εδώ καλό είναι να γίνει σαφέστατο. Ακούσαμε και πριν τους αγρότες να μιλάνε για την γη χαμηλής παραγωγικότητας. Η γη χαμηλής παραγωγικότητας θα μπορούσε όντως να εκμεταλλευτεί για αυτές τις επενδύσεις. Και πραγματικά ως Γεωτεχνικό Επιμελητήριο, δεν είμαστε ενάντια στις επενδύσεις. Φωνάζουμε και λέμε ότι πρέπει να επιτέλους να μπει τάξη, να ξέρει ο καθένας που μπορεί και που δεν μπορεί να επενδύσει.

Κύριε Υπουργέ, μπορούμε όντως να κάνουμε πράξη το να δημιουργήσουμε επιτέλους ένα χάρτη χρήσης γης για την χώρα. Ιδού μια προοδευτική πρόκληση. Ιδού μια πρόκληση που θα οδηγήσει τους επενδυτές να ξέρουν πού μπορούν και που δεν μπορούν. Ιδού μια πρόκληση που θα μπορέσει να μας οδηγήσει πραγματικά στο να επιτρέπονται αυτές οι επενδύσεις, αλλά παράλληλα να προστατεύεται και η γη που την έχουμε τόσο ανάγκη γιατί μιλάμε για μια γη που παράγει τρόφιμο, μας κάνει αυτάρκεις. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει, ο κ. Στασινός.

**ΓΕΩΡΓΙΟΣ ΣΤΑΣΙΝΟΣ (Πρόεδρος του Δ.Σ. του Τεχνικού Επιμελητηρίου Ελλάδος (ΤΕΕ)):** Κύριοι Υπουργοί, κύριοι βουλευτές και προσκεκλημένοι, θα πω σύντομα μερικές βασικές αρχές που θα πρέπει να τηρήσουμε και με τη σειρά που θεωρώ ό,τι πρέπει να τις τηρήσουμε. Όσον αφορά την Δ.Ε.Η.. Το νούμερο ένα πράγμα που θα πρέπει να μας απασχολεί είναι η βιωσιμότητα της Δ.Ε.Η..

 Το νούμερο 2, που θα πρέπει να μας απασχολεί, είναι να διατηρηθεί ο δημόσιος χαρακτήρας.

Το νούμερο 3, που θα πρέπει να μας απασχολεί, είναι η εξέλιξη και η ανάπτυξή της, μέσω των ΑΠΕ και άλλων δυνατοτήτων που έχει ήδη η Δ.Ε.Η.

Θα πρέπει, επίσης, να μας απασχολήσει πώς σε αυτές τις προτεραιότητες θα μπορούν να συμβάλλουν, κατά το δυνατό καλύτερα και με τις καλύτερες συνθήκες, στη συνέχεια οι εργαζόμενοι.

Άρα, εάν βάλουμε αυτή την προτεραιοποίηση, τότε θα ξέρουμε και ακριβώς τι μπορούμε να κάνουμε. Νομίζω ότι αυτό θέλει να υπηρετήσει και το νομοσχέδιο. Εάν χρειάζονται επιμέρους βελτιώσεις, αναφέρθηκαν πολλά και δεν θέλω να αναφέρω περισσότερα, γιατί υπάρχουν άνθρωποι οι οποίοι εκπροσωπούν και τους εργαζόμενους και τους άλλους φορείς, οι οποίοι έχουν ήδη τοποθετηθεί.

Όσον αφορά τα κομμάτια των ΑΠΕ, της ηλεκτροκίνησης και του προγράμματος «Ηλέκτρα», και τα κίνητρα που δίνονται στις ΑΠΕ και όσον αφορά το κομμάτι της ηλεκτροκίνησης που είναι πολύ σημαντική, νομίζω ότι λύνουν πολλά ζητήματα και ενδεχομένως θα πρέπει να επανέλθουμε και με άλλα, έτσι ώστε να υπάρχουν δυνατότητες χωροθέτησης και για την ηλεκτροκίνηση και δε θα αναφερθώ περισσότερο, σημεία, δηλαδή, που μπορούμε να φορτίσουμε, που δε προβλέπονται, που υπάρχουν χωροταξικά προβλήματα κ.λπ. και να τα λύσουμε. Όσον αφορά το πρόγραμμα «Ηλέκτρα» είναι ένα πρόγραμμα πολύ σημαντικό. Το ξεκίνησε, νομίζω, η προηγούμενη κυβέρνηση. Είναι καλό ότι συνεχίζεται μ’ αυτή την κυβέρνηση και καλό είναι να προχωρήσει όσο το δυνατόν πιο άμεσα γιατί το έχουμε ανάγκη.

Δεν θέλω να απαντάω σε άλλους, αλλά επειδή έχει λυθεί, να πω ότι μόλις δημιουργηθεί αυτός ο ενιαίος ψηφιακός χάρτης του νομοθετήθηκε στο προηγούμενο νομοσχέδιο και το λέω σε σχέση με αυτό που είπε και ο εκπρόσωπος του ΓΕΩΤΕΕ, θα ξέρουμε, όντως, σε κάθε σημείο της χώρας πού μπορεί να χτίσει κάποιος και τι, πού μπορεί να τοποθετήσει μια επένδυση και πού όχι. Άρα έχει ξεκινήσει η προσπάθεια, νομίζω ότι εάν σε δύο - τρία χρόνια προχωρήσουμε αυτή τη μεταρρύθμιση και έχει υλοποιηθεί κατά μεγάλο βαθμό, θα έχουμε λύσει πολλά σημαντικά ζητήματα και δε θα χρειάζεται να τα συζητάμε κάθε φορά στην Επιτροπή της Βουλής. Ευχαριστώ.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ευχαριστούμε κι εμείς τον κ. Στασινό. Το λόγο έχει ο κ. Μπουλαξής.

 **ΝΙΚΟΛΑΟΣ ΜΠΟΥΛΑΞΗΣ (Πρόεδρος της Ρυθμιστικής Αρχής Ενέργειας – ΡΑΕ)**: Ευχαριστώ πολύ, κύριε Πρόεδρε. Αξιότιμοι κύριοι Υπουργοί, κυρίες και κύριοι Βουλευτές, ευχαριστώ πολύ για την πρόσκληση. Τα περισσότερα από τα άρθρα του νομοσχεδίου, τα έχουμε συζητήσει με το Υπουργείο, οπότε έχουν ενσωματωθεί οι παρατηρήσεις οι δικές μας. Για όποια δεν προλάβαμε να τα συζητήσουμε, δεν είχαμε τον χρόνο, έχουμε καταθέσει ένα υπόμνημα, νομίζω ότι μπορεί να ληφθούν υπόψη οι παρατηρήσεις μας και να ενσωματωθούν όπως συνήθως συμβαίνει, διότι κάνουμε εύλογες παρατηρήσεις και προτάσεις.

Θα επισημάνω δύο - τρία θετικά του νομοσχεδίου, τα οποία αποτελούν και προτάσεις της Αρχής, αλλά είναι και πρωτοβουλίες του Υπουργείου, όπως π.χ. το πλαίσιο της ηλεκτροκίνησης, το οποίο νομίζω είναι πολύ βασικό για την προώθηση αυτού του νέου εργαλείου για τη μείωση των εκπομπών διοξειδίου στη χώρα μας, όπως, επίσης, η ρύθμιση για την διακριτή κοινοποίηση των έργων ΑΠΕ πάνω από 250 MW είναι μια αναγκαιότητα που προκύπτει τόσο για πρακτικούς λόγους, γιατί δεν μπορεί να συμμετάσχουν αυτά τα έργα σε διαγωνισμούς των ανανεώσιμων πηγών ενέργειας που ήδη λαμβάνουν χώρα λόγω του μεγέθους τους, αλλά και η δυνατότητα να προωθηθούν μεγάλα έργα ώστε να επιτευχθούν οι μεγάλοι στόχοι που βάζει η χώρα για το 2030. Θυμίζω για την ηλεκτροπαραγωγή πρέπει να πιάσουμε τουλάχιστον 60 - 65% της κατανάλωσης ηλεκτρισμού στη χώρα μας από ανανεώσιμες πηγές ενέργειας, όταν σήμερα βρισκόμαστε γύρω στο 27 - 28%.

Το πολύ θετικό μέτρο, επίσης, της ελάφρυνσης των καταναλωτών για τις νυχτερινές καταναλώσεις, για την επιβάρυνση των ΥΚΩ, είναι μια πρόταση που είχε κάνει η Αρχή. Αφορά περίπου 30.000 νοικοκυριά, άρα είναι ένα πολύ θετικό μέτρο για τον προσεχή χειμώνα, λόγω των μεγάλων καταναλώσεων τους. Είναι κυρίως αυτοί που έχουν θερμοσυσσωρευτές και έχουν ανάγκη μεγάλων καταναλώσεων τη νύχτα, μέχρι να προχωρήσουν κάποια μέτρα αντικατάστασης αυτού του εξοπλισμού. Επίσης, πολλά άλλα ορθά μέτρα, όπως είναι η ενοποίηση των οφειλών των δήμων, ώστε να μην οφείλονται στη ΔΕΗ ληξιπρόθεσμες οφειλές αυτού του μεγέθους από δημοτικές επιχειρήσεις.

Ένα-δύο σημεία ακόμα θα επισημάνω. Νομίζω πρέπει να καταστεί σαφές στο Σώμα ότι μπορεί να δημιουργήσουν κάποια ζητήματα οι μετακινήσεις προσωπικού από ΔΕΔΔΗΕ σε δημόσιους φορείς, πρέπει να γίνονται με μέτρο, διότι όπως είναι γνωστό, αυτά τα έξοδα, η μισθοδοσία αυτών των ανθρώπων δεν μπορεί να καλυφθεί από τα τέλη που πληρώνει ο καταναλωτής, διότι αυτά τα τέλη είναι ανταποδοτικά και αν κάποιος εργαζόμενος του ΔΕΔΔΗΕ εργάζεται αλλού, η μισθοδοσία του δεν μπορεί να καλυφθεί από την μισθοδοσία του, από την από τα τέλη που συλλέγει ο ΔΕΔΔΗΕ και άρα εκεί υπάρχει ένα ζήτημα. Θέλει ένα μέτρο στο πόσους μπορούμε να μετακινήσουμε σε άλλους φορείς.

Τέλος, νομίζω είναι πολύ σημαντικό το ζήτημα της καθολικής υπηρεσίας να ρυθμιστεί στη βάση της πραγματικής βούλησης της οδηγίας και για αυτό η αρχή ετοιμάζει μία πρόταση, θα τη συζητήσει με το Υπουργείο και θα την υποβάλει σύντομα. Νομίζω ότι πρέπει να πάμε σε μία ριζική αναδιαμόρφωση του πλαισίου της καθολικής υπηρεσίας και του τελευταίου καταφυγίου, ώστε πράγματι να μη σωρεύονται στη ΔΕΗ, που σήμερα είναι το τελευταίο καταφύγιο και ο καθολικός πάροχος, να μη σωρεύονται καταναλωτές, οι οποίοι απολαμβάνουν σχεδόν δωρεάν ρεύματος επί μακρύ χρόνο, γιατί αυτό ούτε προβλέπεται από την οδηγία ούτε είναι και μία ορθή πρακτική για τη χώρα μας. Τα υπόλοιπα τα έχουμε καταθέσει. Είμαι στη διάθεσή σας για τυχόν ερωτήσεις. Ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε, κ. Πρόεδρε. Στο σημείο αυτό το ολοκληρώσαμε την πρώτη φάση ακρόασης φορέων. Το λόγο έχει ο κ. Φόρτωμας.

**ΦΙΛΙΠΠΟΣ ΦΟΡΤΩΜΑΣ (Εισηγητής της Πλειοψηφίας):** Σας ευχαριστώ, κύριε Πρόεδρε. Κύριε Πρόεδρε, κύριε Υπουργέ κυρίες και κύριοι συνάδελφοι κυρίες και κύριοι καλεσμένοι, ακούσαμε τις απόψεις των φορέων, τις καταγράψαμε και εμείς και το επιτελείο του Υπουργού, αλλά και ο ίδιος ο Υπουργός. Αποδεικνύεται βέβαια ακούγοντας όλους τους φορείς στην ουσία ότι με το νομοσχέδιο, το οποίο καταθέσαμε αντιμετωπίζουμε γρήγορα και αποτελεσματικά κρίσιμα ζητήματα και φυσικά όλο αυτό είναι στο επίκεντρο μιας προσπάθειας επιστροφής της χώρας σε μία πορεία όχι μόνο βιώσιμη αλλά φιλικής προς το περιβάλλον και όπως έχει πει και ο Πρωθυπουργός μας πριν από λίγο καιρό.

Πάμε, όμως, λίγο στους φορείς, τους οποίους ακούσαμε πολύ προσεκτικά. Πάμε στον κύριο Στάσση, στον Πρόεδρο και Διευθύνοντα Σύμβουλο της ΔΕΗ. Θα ήθελα να μας αναφέρετε την κατάσταση, την οποία παραλάβατε στην ΔΕΗ, αλλά και τις κινήσεις για την βελτίωση ενδεχομένως της κατάστασης την οποία παραλάβατε.

Στον κύριο Γιαρέντη, στα όσα είπε, θα ήθελα να γίνετε πιο συγκεκριμένος λίγο στις προτάσεις σας, τις οποίες ακούσαμε περιληπτικά.

Τώρα, για τον κύριο Γαρδικιώτη, απάντησε ο κύριος Στασινός, ο Πρόεδρος του ΤΕΕ, για το ενιαίο ψηφιακό χάρτη.

Πάμε στο πιο σημαντικό, στον κύριο Αδαμίδη. Λυπάμαι πολύ αλλά άκουσα μόνο κριτική. Δεν άκουσα πρόταση για τους εργαζόμενους, τους οποίους εκπροσωπείτε. Ποια είναι λοιπόν η πρότασή σας για το σύνολο των εργαζομένων; Πρέπει να γίνει αντιληπτό ότι δεν υπάρχει κάποιο πρόβλημα Ή κάποιο ζήτημα με τους με τους εργαζόμενους και φυσικά δεν σας άκουσα να πείτε κάτι για την εσωτερική κινητικότητα και για τις υπόλοιπες μετακινήσεις στον ευρύτερο δημόσιο τομέα. Βεβαίως, πάλι δεν είπατε τίποτα για τις ΥΚΩ. Για τον κ. Μαυρογένη, θα ήθελα να ακούσω περισσότερα πράγματα για τα θέματα της ηλεκτροκίνησης, μιας και συνολικά η WWF HELLAS είναι πολύ ευαισθητοποιημένη, θα ήθελα να μας πείτε περισσότερα πράγματα γι' αυτό. Στον κ. Μανόλη, ποιες είναι οι επιφυλάξεις σας και ποιες οι προτάσεις σας, γιατί ακούσαμε μόνο κριτική, για αυτό και θα ήθελα να ακούσω κάποιες προτάσεις πάνω σε όσα είπατε. Για την κυρία Αθανασοπούλου, θα ήθελα να ρωτήσω πόσοι εργαζόμενοι είναι στον τομέα του φυσικού αερίου της ΔΕΠΑ, θα ήθελα να ακούσω περισσότερα γι’ αυτό, εγώ τουλάχιστον δεν έχω την εικόνα για το σύνολο.

Έχουμε πάρει, τουλάχιστον εγώ, ένα προσωπικό ηλεκτρονικό μήνυμα, δεν ξέρω αν το έχω πάρει μόνον εγώ, από την Ελληνική Επιστημονική Ένωση Αιολικής Ενέργειας, ο οποίος φορέας αυτός αναφέρεται και στα άρθρα, στα οποία συμφωνεί και διαφωνεί, αλλά θα ήθελα να γίνει πιο συγκεκριμένος και στην Επιτροπή, με πολύ σωστές παρατηρήσεις. Αυτά για την ώρα, θα επιφυλαχτούμε και για την δευτερολογία. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Ευχαριστώ, κύριε Πρόεδρε, καταρχήν, να ζητήσω και θεσμικά, το είπατε βέβαια, ότι τα υπομνήματα θα μοιραστούν σε όλους, αλλά δεν ξέρω σε ποιον έχει πάει τι, θα το ελέγξουμε αργότερα και ηλεκτρονικά, βεβαίως, είμαι σίγουρος, απλά να ξέρουν και οι εκπρόσωποι των φορέων που τους ευχαριστούμε που είναι εδώ, ότι δυστυχώς, και εμείς χθες ξεκινήσαμε τη συζήτηση, δεν είχε καθόλου διαβούλευση το νομοσχέδιο, ελάχιστη ανάρτηση, με παράβαση του Κανονισμού, οπότε και οι ερωτήσεις μας δυστυχώς δεν θα είναι πλήρεις και ίσως δεν θα έχουμε και καλή νομοθέτηση κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Αυτά που είπατε, για τα υπομνήματα, την επόμενη ώρα κι αφότου λήξει η συνεδρίαση, οι συνεργάτες μας, θα διεκπεραιώσουν σε όλα τα μέλη, όλα τα υπομνήματα που έχουμε παραλάβει.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας**): Να πω, κύριε Πρόεδρε, ότι εμείς την επόμενη ώρα θα πρέπει να κάνουμε συζήτηση κατά άρθρων και καταλαβαίνετε ότι αυτό είναι εξοντωτικό και σήμερα χάσαμε ομιλία στην Ολομέλεια, σας το χρεώνω αυτό προσωπικά, αλλά όχι θεσμικά. Θα κάνω τις ερωτήσεις μου, σύμφωνα με τη σειρά που ακούσαμε τους φορείς, οπότε ας με συγχωρήσουν αυτοί που θα ακουστούν τελευταίοι, είναι όπως πήραν το λόγο. Δεν ξέρω αν είναι εδώ ο εκπρόσωπος της ΚΕΔΕ, αλλά θα ήθελα να μας πει ποια είναι η άποψη της ΚΕΔΕ, γιατί την γη υψηλής παραγωγικότητας. Η αυτοδιοίκηση της Ελλάδας κατά το μεγαλύτερο ποσοστό της, εκπροσωπεί την Ελλάδα της υπαίθρου και της περιφέρειας, άρα, θέλουμε να ξέρουμε ποια είναι η άποψη της Αυτοδιοίκησης για την προβλεπόμενη κατανάλωση γη υψηλής παραγωγικότητας, για μεγαλύτερα φωτοβολταϊκά, όπως προβλέπει το σχετικό άρθρο, ακούσαμε την πολύ έντονη αντίθεση του ΓΕΩΤΕΕ. Όσον αφορά τον κ. Παπασταματίου και μέσω αυτού και των υπολοίπων φορέων, γιατί ξέρετε ότι οι ερωτήσεις, κάποιες, δεν αφορούν μόνο έναν, δεν θα τις επαναλαμβάνω, αλλά νομίζω ότι μπορούν όσοι θέλουν να τοποθετηθούν.

Ήθελα να κάνω μια ερώτηση σχετικά με τα μεγάλα έργα ΑΠΕ, αυτά τα οποία είναι τα λεγόμενα άνω των 250 Μεγαβάτ και μάλιστα ήθελα να ξέρω ποια είναι η άποψη της αγοράς των ΑΠΕ, αλλά ήθελα εδώ, να μου πει και η Ρυθμιστική Αρχή Ενέργειας και πιθανά και οι φορείς οι υπόλοιποι, πώς βλέπουν την περίπτωση της παραβίασης των κανόνων ανταγωνισμού και την παραβίαση των ωφελειών που δημιουργεί το ανταγωνιστικό πλαίσιο, στην περίπτωση που εισαχθούν σε αυτή τη διάταξη, μεγάλα έργα ανανεώσιμων πηγών ενέργειας, που έχουν παλαιότερα λάβει άδειες. Όχι αυτά που θα λάβουν από εδώ και εμπρός και θα πάνε στην Ευρωπαϊκή Επιτροπή, όπως προβλέπει και η Οδηγία, αλλά για αυτά που έχουν κατοχυρώσει με κάποιο τρόπο, μπορεί με στρατηγικές επενδύσεις, μπορεί με μια απόκτηση άδειας την εισαγωγή τους στα πολύ μεγάλα έργα και μπουν στην αγορά με αυτά που δεν ανταποκρίνονται στο ανταγωνιστικό πλαίσιο, που έχει τώρα δημιουργηθεί.

Καταλαβαίνετε, ότι αυτό θα οδηγήσει σε μια ανισοτιμία της αγοράς με πολύ μεγάλες ταρίφες, πλέον του ανταγωνιστικού πλαισίου. Όσον αφορά την ομοσπονδία ενέργειας, αλλά και πολλούς που μίλησαν στη συνέχεια από το αέριο, δύο πράγματα μας ενδιαφέρουν πάρα πολύ στο φυσικό αέριο. Το πρώτο είναι, αν μπορεί να εξυπηρετηθεί το δημόσιο συμφέρον με την πλήρη ιδιωτικοποίηση των δικτύων. Δηλαδή, αν οι αγωγοί φυσικού αερίου θα πάνε εκεί που πρέπει και εάν οι πολίτες, οι επαγγελματίες και οι επιχειρηματίες θα έχουν πρόσβαση στο φυσικό αέριο, αν θα προχωρήσει δηλαδή η αεριοποίηση στην περίπτωση που είναι μόνον ένας ιδιώτης αυτός που θα έχει το συμφέρον, για να κάνει κάτι τέτοιο. Δεν θα είναι δηλαδή, κανένας άλλος συμμέτοχος στο συγκεκριμένο σχήμα ούτε καν ένα μικρό ποσοστό του δημοσίου. Αν αυτό λειτούργησε θετικά π.χ. στην περίπτωση της Αττικής, γιατί εκεί είχαμε ιδιώτη στο επίπεδο του μάνατζμεντ, αλλά τα έργα είχαν μια απίστευτη στασιμότητα. Αν λοιπόν, μπορεί να εξυπηρετηθεί το δημόσιο συμφέρον και η εξυπηρέτηση του πολίτη και επαναλαμβάνω και των βιοτεχνών - επαγγελματιών, που σε κάποιες περιοχές σώζονται με το φυσικό αέριο.

Όσον αφορά τα εργασιακά θέματα, θέλω να ρωτήσω την ομοσπονδία ενέργειας και όλους τους φορείς των εργαζομένων στο αέριο, το εξής. Υπήρχε στον ν.4602 ένα άρθρο, μάλλον το 80ιβ, το οποίο προέβλεπε λύση μετάβαση για το προσωπικό. Θεωρείτε, ότι υπήρχε ρύθμιση με τον βαθμό καταλληλότητας που κρίνετε εσείς, η οποία τώρα αφαιρείται από την κυβέρνηση; Δηλαδή, είχε κατοχυρωθεί με την έγκριση της γενικής διεύθυνσης ενέργειας της Ε.Ε., διαχωρισμός με βάση την απελευθέρωση ενέργειας και τώρα, η κυβέρνηση της Ν.Δ. αφαιρεί ρύθμιση, που είχε εγκριθεί κατά τον διαμοιρασμό των εταιριών και είχε εγκριθεί και από το αντίστοιχο ευρωπαϊκό όργανο; Προβλέπεται κάποια λύση για το προσωπικό και για τους εργολαβικούς εργαζόμενους;

Το ίδιο ισχύει και για το ΣΕΔΕΠΑ. Μας έκανε ιδιαίτερη εντύπωση, ότι αναφέρει και ο κ. Μανώλης, ότι η Ν.Δ. κατά τη συζήτηση του προηγούμενου νομοσχεδίου έλεγε άλλα και τώρα αλλάζει θέση. Αυτό αφορά όμως, τον πρόεδρο και την πλειοψηφία, όχι εμάς.

Θα ήθελα να ρωτήσω τον κ. Παπαδόπουλο, ο οποίος έχει εμπειρία από την Αττική, να μας πει πιο συγκεκριμένα, γιατί δεν προχώρησε το δίκτυο, εφόσον στο μάνατζμεντ υπήρχε ιδιώτης. Αν η συμμετοχή ιδιώτη κατά 100% δίνει εχέγγυα για την εξάπλωση του δικτύου π.χ. στις λαϊκές γειτονιές, μήπως πρέπει από τώρα η δυτική Αθήνα να ξεχάσει την πρόσβαση στο φυσικό αέριο;

Όσον αφορά τον κ. Μαυρογένη και όλους στον χώρο των ανανεώσιμων πηγών ενέργειας, ακούσαμε και έχουμε δει δημοσιεύματα θεσμικά, τα οποία θέλουμε να μας επιβεβαιώσετε - και η ΡΑΕ και ο ΔΑΠΕΕΠ, βέβαια, όλοι να μας το πουν αυτό - σχετικά με την ελλειμματικότητα του ΕΛΑΠΕ, του ειδικού λογαριασμού των ΑΠΕ το 2020. Μειώνεται το πλεόνασμα του ειδικού λογαριασμού των ΑΠΕ για το 2019 και το 2020 θα είναι ελλειμματικός. Τι σημαίνει αυτό, κύριε πρόεδρε, ότι παραλάβαμε όσοι κυβέρνηση ΣΥΡΙΖΑ έναν λογαριασμό ελλειμματικό 800 εκατ. από την κυβέρνηση Σαμαρά - Βενιζέλου, τον κάναμε πλεονασματικό και τώρα πάλι γίνεται ελλειμματικός; Αυτό υπάρχει περίπτωση να θίξει το ταμείο δίκαιης μετάβασης; Υπάρχει περίπτωση δηλαδή, να αμφισβητήσει πλεόνασμα από τα δικαιώματα αερίου του θερμοκηπίου που έχει η χώρα και έτσι, να θίξει το ταμείο δίκαιης μετάβασης; Με την ευκαιρία, θα ήθελα να ρωτήσω το WWF, αν γνωρίζετε - επειδή και εσείς βρίσκεστε με την κυβέρνηση και τον κ. Πρωθυπουργό - για ποιο λόγο δεν προχωράει το ταμείο δίκαιης μετάβασης για τη δυτική Μακεδονία και την Μεγαλόπολη, που έχει παγωμένα αυτή τη στιγμή 31,5 εκατ. και ενδιαφέρει η μετάβαση και τους εργαζόμενους της Δ.Ε.Η.; Αυτό είναι κάτι πολύ σημαντικό και το είπε και ο κ. Αδαμίδης.

Το δεύτερο ζήτημα αφορά τη διαδικασία της απανθρακοποίησης, αλλά και τη διαδικασία της ΡΑΕ. Στην ηλεκτροκίνηση θέλουμε να εντοπίσουμε - εάν και εσείς το έχετε εντοπίσει - ότι από την ενσωμάτωση της οδηγίας αφαιρέθηκαν οι εξαιρέσεις που μπορούν να εξυπηρετήσουν π.χ. τα ελληνικά νησιά, με αποτέλεσμα ο ΔΕΔΔΗΕ να μην έχει τη δυνατότητα να δίνει υποδομές ηλεκτροκίνησης. Τι σημαίνει αυτό, κύριε πρόεδρε; Ότι υπήρχαν εξαιρέσεις στην ευρωπαϊκή οδηγία, που μπορεί το δίκτυο διανομής να βάζει σταθμούς ηλεκτροκίνησης και αφαιρέθηκαν αυτές οι εξαιρέσεις, έτσι ώστε αν έχουμε ένα μικρό νησί που δεν είναι βιώσιμος ένας σταθμός ηλεκτροδότησης, να μην μπει από το ΔΕΔΔΗΕ. Αυτά υπήρχαν, τώρα δεν καταλαβαίνω γιατί αυτές οι εξαιρέσεις αφαιρέθηκαν. Θα ήθελα και τη γνώμη της ΡΑΕ για αυτό.

Θα ήθελα να ρωτήσω τον κ. Αδαμίδη, εάν υπάρχει μονιμότητα ή όχι, αλλά μας το ξεκαθάρισε. Θα ήθελα όμως, να τον ρωτήσω και κάτι άλλο. Μπορεί να μας πει ποια περίοδο εφαρμόστηκε το ειδικό τιμολόγιο για τους εργαζόμενους της Δ.Ε.Η. και για ποιο λόγο;

Μάλλον ας τον ρωτήσουμε, είναι κομμάτι της συλλογικής σύμβασης και μπορεί να τροποποιηθεί η συλλογική σύμβαση με νόμο; Επίσης, υπάρχει περίπτωση να υπάρξει αντίθεση μεταξύ εργαζομένων και συνταξιούχων με αυτό το μέτρο, που θέλει να επιβάλλει η Κυβέρνηση; Δηλαδή, αφορά όλους τους δικαιούχους το μέτρο της Κυβέρνησης, ή θα έχουμε και συνταξιούχους δύο ταχυτήτων, εκτός από εργαζόμενους δύο ταχυτήτων.

Για τον κ. Στάσση, βέβαια, να σας πω την αλήθεια κύριε Πρόεδρε, αυτές τις ερωτήσεις στον κ. Στάσση, θα ήθελα να τις κάνω, αν ερχόταν εδώ, για να κριθεί για τη θέση που έλαβε, γιατί η Κυβέρνηση δεν τον έφερε σε αυτή τη συζήτηση στη Βουλή, μας υποτίμησε τότε. Εγώ θεωρώ, ότι παραβίασε και τον Κανονισμό. Αναφέρθηκε σε αγκυλώσεις. Θέλω, λοιπόν, τη γνώμη του εδώ στο Ελληνικό Κοινοβούλιο, εάν θεωρεί, ότι το ΑΣΕΠ είναι αγκύλωση. Θέλω μία ρητή δήλωση αυτή τη στιγμή του κεντρικού στελέχους της Δ.Ε.Η., αν θεωρεί αγκύλωση το ΑΣΕΠ. Γιατί αν είναι αγκύλωση αυτό θα πρέπει, να αφορά όλη τη δημόσια διοίκηση. Θέλω, λοιπόν, κύριε Πρόεδρε, να μας πει, γιατί αναφέρθηκε σε αυτό, αν θεωρεί αγκύλωση το ΑΣΕΠ.

Το δεύτερον, που είναι το πιο ουσιαστικό είναι το εξής. Κύριε Στάσση, για να μπορέσετε να συζητήσετε για προσλήψεις, εθελούσιες, αποχωρήσεις και μεταθέσεις, θα πρέπει να έχετε ένα σχέδιο. Μας είπατε όμως εσείς ρητά, ότι δεν έχετε σχέδιο και είπατε ότι ετοιμάζεται και αναρωτιέμαι πόσα ακόμα λάθη τέτοια, θα πληρώσει η Δ.Ε.Η. βάζετε μήπως «το κάρο πριν από το άλογο»; Έχετε σχέδιο για την επιχείρηση; Εάν έχετε παρακαλώ πολύ καταθέστε μας το οργανόγραμμα και τις απαραίτητες λύσεις στελέχωσης, για να γνωρίζουμε αν χρειάζονται προσλήψεις.

Γιατί εδώ η Κυβέρνηση μας έφερε μια πρόταση, να κάνετε προσλήψεις εκτός το ΑΣΕΠ –το οποίο εσείς το θεωρείτε και αγκύλωση- μάλιστα, αλλά δεν μας έχετε πει, αν χρειάζονται προσλήψεις. Επίσης, θα ήθελα να μας πείτε, ποιο είναι το πλήθος των εργαζομένων, που θα οδηγηθούν προς εθελούσια ή που θέλετε να έχουν εθελουσία συνταξιοδότηση. Δεν ξέρουμε μπορεί να μην προκύψουν τόσοι, αλλά θέλω να μας πείτε, εδώ στην Επιτροπή τον αριθμό. Αν δεν μας πείτε τον αριθμό, νομίζω, ότι δεν έχει κανένα νόημα να συζητάμε για εθελούσια.

Εάν δεν έχετε κανένα πλάνο -ας μην το πω- πόσο πρόχειρο είναι αυτό κάνετε και πόσο επιζήμιο είναι για τη Δ.Ε.Η.. Επίσης, θα ήθελα να μας πείτε και τον ακριβή στόχο για τη μεταφορά στο δημόσιο. Είναι πάρα πολύ σημαντικό έχουμε άρθρο, να ψηφίσουμε και θέλουμε πάρα πολύ να είμαστε ουσιαστικοί και αποτελεσματικοί.

Ταυτόχρονα όμως, θα θέλαμε να μας πείτε πότε θα είστε έτοιμοι και για το σχέδιο επιχειρησιακής και επιχειρηματικής επάρκειας της Δ.Ε.Η. για την απολιγνιτοποίηση, όχι το σχέδιο για την ενέργεια και το κλίμα, που θα κάνει η Κυβέρνηση, δεν αναφέρομαι σε αυτό για τη Δ.Ε.Η. αυτή καθαυτή για το σχέδιο επάρκειας της Δ.Ε.Η. ως εταιρίας, ως πυλώνας του ενεργειακού συστήματος της Ελλάδας.

Θα θέλαμε, επίσης, να μας πείτε πόσους πελάτες χάσατε μετά την ανακοίνωση αυξήσεων; Έχουμε ακούσει από δημοσιεύματα -χθες -ότι έχετε χάσει 37.000 - 40.000 πελάτες και μάλιστα από τους καλούς και συνεπείς πελάτες, θα θέλαμε να μας πείτε πόσους πελάτες έχει χάσει η Δ.Ε.Η. μετά τις ανακοινώσεις του κ. Χατζηδάκη, και τις δικές σας για τις αναίτιες υπέρογκες αυξήσεις ιδιαίτερα σε αυτούς που είναι επαγγελματίες στους Δήμους και στους αγρότες. Όσον αφορά, τον κ. Γιαρέντη, τα ερωτήματά μου για τον ελλειμματικό ειδικό λογαριασμό ΑΠΕ είναι τα ίδια. Θέλουμε, να μας πείτε, εάν γνωρίζετε, αν θα έχουμε αυξήσεις περισσότερες στο ΕΤΜΕΑΡ, αν δηλαδή θα υπάρχει πρόταση και αυτό η ΡΑΕ, να μας το πει.

Επίσης, αν θα έχουμε δηλαδή εξαιτίας του ελλειμματικού ειδικού λογαριασμού ΑΠΕ, που θα κάνουν τα μέτρα της Κυβέρνησης νέες αυξήσεις στο ΕΤΜΕΑΡ ή θα κατανάλωσε και όλα τα δικαιώματα από την εμπορία αερίων του θερμοκηπίου ή εάν θέλετε να δημιουργήσετε νέα προβλήματα στις Ανανεώσιμες Πηγές Ενέργειας, γιατί έχουμε σοβαρότατη ανησυχία ακούσει από τους παραγωγούς Ανανεώσιμης Πηγής Ενέργειας, ότι θα σταματήσετε να τους πληρώνετε, για να αλλάξει ίσως έτσι το μετοχικό σχήμα αρκετών εταιρειών των ΑΠΕ. Βέβαια, η Κυβέρνηση έχει τέτοιο σχέδιο.

Επίσης, αφού ακούσαμε για το ΓΕΩΤΕΕ, για τις διατάξεις για την παραγωγικότητα θέλουμε να μας πει η ΡΑΕ, την άποψή της για αυτές τις εξαιρέσεις από την Οδηγία που δεν μπαίνουν στην ηλεκτροκίνηση, για τα θέματα παραβίασης ανταγωνισμού και αλλοίωσης των τιμών - των ανταγωνιστικών τιμών στα μεγαλύτερα των 250mw στα παλιά. Θα ήθελα, να ξέρω πόσα υβριδικά εκκρεμούν, γιατί έχουμε διάταξη για τα υβριδικά. Επίσης, εάν εσείς γνωρίζετε -γιατί εσείς βάλατε ένα θέμα για τις μετακινήσεις- εάν έχετε δει κάποιο πλάνο, για να ξέρουμε τι μετακινήσεις περιμένουμε από τη Δ.Ε.Η., εννοώ. Αν γνωρίζετε τι θα γίνει με το έλλειμμα του ειδικού λογαριασμού των ανανεώσιμων πηγών ενέργειας και θα ήθελα, κάποιες διευκρινίσεις από τη ΡΑΕ -γιατί δεν είναι εδώ ο ΑΔΜΙΕ- είχα ζητήσει να έλθει και ο ΑΔΜΙΕ, για το πρώτο άρθρο.

Εδώ, λοιπόν, στο πρώτο άρθρο μας λέει, ότι ο ΑΔΜΙΕ θα ορίσει τις υποχρεώσεις του οι οποίες στη συνέχεια θα γίνουν θεσμικό πλαίσιο και εδώ αισθάνομαι, ότι έχουμε ένα φαύλο κύκλο, δηλαδή, ο υπόχρεος θα ορίσει τις υποχρεώσεις του, για να τις θεσμοθετήσει η Πολιτεία, να τις παρακολουθήσει η ΡΑΕ και να του βάλει πρόστιμα, με βάση αυτά που ορίζει ο ίδιος. Δεν ξέρουμε, αν η ΡΑΕ έχει γνωμοδοτήσει για το ζήτημα αυτό, μου κάνει πολύ μεγάλη εντύπωση. Έχω την αίσθηση ότι δε γνωρίζουμε και ποιος είναι ο χρόνος λειτουργίας. Η άποψή μου είναι ότι είναι ένα μέτρο πολύ καθυστερημένο και ανούσιο, μιας και έχει ολοκληρωθεί ο κύκλος ωρίμανσης της αγοράς. Σε κάθε περίπτωση, θα γνωρίζετε ποιος είναι ο χρόνος λειτουργίας και αυτή η σκοπιμότητα.

Τέλος, για τον κ. Στάση και τον κ. Αδαμίδη. Θα ήθελα να ξέρω εάν έχετε άποψη για το αν αντέχει η Δ.Ε.Η. τις εθελούσιες. Επίσης, επειδή έχουμε τελείως διαφορετικές πληροφορίες, αυτό που ξέρουμε είναι ότι σήμερα υπάρχει πλάνο που υλοποιείται για τις εθελούσιες συνταξιοδοτήσεις, σύμφωνα με το οποίο σήμερα καταβάλλεται μια αποζημίωση στους εργαζόμενους. Άρα, δε χρειάζεται αυτό το άρθρο του νομοσχεδίου. Ως εκ τούτου, να μας πουν και οι εργαζόμενοι, ας μας πει και η Δ.Ε.Η. γι’ αυτήν την ρύθμιση.

Όσον αφορά τη Ρυθμιστική Αρχή Ενέργειας, θα ήθελα να μας πει, με το νέο καθεστώς της πλήρους ιδιωτικοποίησης, ως ιδιωτικό μονοπώλιο των δικτύων, πώς διασφαλίζονται πλέον οι ταρίφες στο φυσικό αέριο;

Πώς διασφαλίζεται, δηλαδή, το κόστος για τον πολίτη και τον επαγγελματία, μιας και θα έχουμε ένα ιδιωτικό μονοπώλιο;

Πώς θα αντικαταστήσει η Ρυθμιστική Αρχή Ενέργειας τη ΔΕΠΑ Υποδομών, για τα αποθέματα και την εθνική τροφοδοσία;

Το λέω γιατί εδώ βλέπουμε κάτι καινούργιες διατάξεις πολύ περίεργες, έξω από το πλαίσιο της ΡΑΕ, που αφορούν το εθνικό συμφέρον.

Τέλος, για το άρθρο 9, έχει ερωτηθεί η Αρχή Συμβάσεων για την διάταξη αυτή;

Πιστεύει ότι ο κανονισμός έργων της Δ.Ε.Η. θα πρέπει να σταλεί στην ΕΑΑΔΗΣΥ για σύμφωνη γνώμη, μιας και υπάρχει παράθυρο παραβίασης του ν. 4412;

Ιδιαίτερα για το άρθρο 38, πώς κρίνει την παρούσα διάταξη;

Θεωρεί πως η παρούσα διάταξη θα ανοίξει τον ασκό του Αιόλου για μια σταδιακή κατάργηση του ν. 4412, που είναι ενσωμάτωση και ευρωπαϊκού δικαίου, όσον αφορά τον έλεγχο προμηθειών και άλλων φορέων, πέραν αυτών που ανήκουν τους τομείς ύδατος, μεταφορών, ενέργειας και ταχυδρομικών υπηρεσιών; Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε.

Ο κ. Καραθανασόπουλος, έχει το λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Ένα σχόλιο θέλω να κάνω, πριν προχωρήσω στις ερωτήσεις. Εδώ υπάρχει η εξής εικόνα, από όλες τις τοποθετήσεις που παρακολούθησα. Τα «αρπακτικά» των ΑΠΕ, με τη συνδρομή διαφόρων ΜΚΟ, έχουν βάλει στο στόχαστρο τις πλουτοπαραγωγικές πηγές, τα δημόσια έσοδα και τα λαϊκά εισοδήματα.

Δεν είναι τυχαίο ότι η αναμονή αυτών των αρκετών δισεκατομμυρίων επενδύσεων στις ΑΠΕ, μάλλον, βρίσκεται σε καλό δρόμο από τη μεριά της Κυβέρνησης και υπάρχουν ευήκοα ώτα για να στηριχθούν.

Θα ήθελα να κάνω μερικές ερωτήσεις στον εκπρόσωπο του ΓΕΩΤΕΕ. Μιλήσατε για την πηγή υψηλής παραγωγικότητας και την αντίθεση που έχει το ΓΕΩΤΕΕ με τις ρυθμίσεις που φέρνει η Κυβέρνηση.

Μπορείτε να μου πείτε πιο αναλυτικά, αν είναι δυνατόν, τις επιπτώσεις όσον αφορά την ικανοποίηση των διατροφικών αναγκών του λαού;

Η τοποθέτηση των φωτοβολταϊκών θα έχει επίπτωση στην προστασία του περιβάλλοντος, σε τέτοιες γαίες υψηλής παραγωγικότητας;

Κατά τη γνώμη σας, ,από την εμπειρία που έχετε, αν και μπορεί να μην είστε ο καθ' ύλη αρμόδιος, σε σχέση με τα μεγάλα πάρκα των αιολικών, υπάρχουν επιπτώσεις στις δασικές εκτάσεις και είναι προς το συμφέρον του περιβάλλοντος;

Υπάρχει αλλοίωση της βιοποικιλότητας όπου έχουν εγκατασταθεί τα αιολικά πάρκα;

Υπάρχουν επιπτώσεις στην υδρολογική ισορροπία, με βάση την εμπειρία που έχετε και την όποια γνώση;

Περνώντας στον πρόεδρο της ΓΕΝΟΠ-ΔΕΗ, αλλά και στον πρόεδρο της ομοσπονδίας εργαζομένων στην ενέργεια, θα ήθελα να μου δώσετε μια εικόνα καλύτερη για τους εργαζόμενους στη Δ.Ε.Η., από τη μια μεριά και συνολικά στην ενέργεια, από την άλλη.

Πόσοι είναι περίπου αυτοί, στον αριθμό και τι είδους εργασιακές σχέσεις έχουν, για να μπορέσει να υπάρχει μια ολοκληρωμένη εικόνα στην κατάσταση της εργασιακής ανασφάλειας, για να μην πω ζούγκλα, που έχει διαμορφωθεί;

Ακούγοντας και τον πρόεδρο της ομοσπονδίας, δεν πρωταγωνιστούν μόνο οι ιδιωτικές επιχειρήσεις αλλά είναι και οι επιχειρήσεις υπό δημόσιο έλεγχο, που παίζουν πρωταγωνιστικό ρόλο σε αυτήν την εργασιακή ζούγκλα. Άρα, θα ήθελα μια καλύτερη εικόνα για τις συνθήκες εργασίας των εργαζομένων στη Δ.Ε.Η.. Δηλαδή, πώς είναι οι αορίστου χρόνου, αυτοί που έχουν το καθεστώς της μόνιμης απασχόλησης, με τις διάφορες συμβάσεις έργου ή χρόνου και αυτοί οι οποίοι βρίσκονται στους εργολάβους - οι γενικές ομάδες-.

Δεύτερον, για τον Πρόεδρο της ΓΕΝΟΠ/Δ.Ε.Η.. Υπάρχει η εκτίμηση, ότι η Δ.Ε.Η. είναι πολύ πίσω στις ανανεώσιμες πηγές. Αυτό, μήπως είναι επιλογή των κυβερνήσεων, που στο όνομα να προσελκυστούν τα αρπακτικά των ΑΠΕ, ιδιώτες επιχειρηματίες, εμπόδισαν τη Δ.Ε.Η. να έχει η είσοδο σε αυτή την διαδικασία τα προηγούμενα χρόνια και τις προηγούμενες δεκαετίες, σε αυτόν τον τομέα;

Για τα υδροηλεκτρικά της Δ.Ε.Η., τα οποία είναι από τα πλέον κερδοφόρα και ανήκουν και αυτά στον τομέα των ανανεώσιμων πηγών. Υπάρχει σχέδιο επέκτασης των υδροηλεκτρικών εγκαταστάσεων; Οι οποίες θα μπορούσαν να συμβάλουν, όχι μόνο στην παροχή ηλεκτρικής ενέργειας και στην ευστάθεια του συστήματος, που οι ΑΠΕ άλλες μορφής δεν μπορούν να προσδώσουν ακόμη αλλά και ταυτόχρονα στον εμπλουτισμό του υδροφόρου ορίζοντα στην άρδευση και στην ύδρευση; Έχετε μια τέτοια εικόνα;

Και το τρίτο θέμα πάνω στα ζητήματα της ενέργειας για τον Πρόεδρο της ΓΕΝΟΠ/Δ.Ε.Η.. Από την εμπειρία την οποία έχετε, υπάρχουν τεχνολογίες, οι οποίες μπορεί να αξιοποιηθεί ο λιγνίτης με φιλικές προς το περιβάλλον τεχνικές; Και αν με βάση την εμπειρία σας μπορείτε να δώσετε μια εικόνα· τι είναι αυτό που κοστίζει περισσότερο; Η στήριξη των διαφόρων μορφών από το κράτος και την Ε.Ε. με τις χρηματοδοτήσεις ΑΠΕ ή η φιλική τεχνολογία για την αξιοποίηση του εγχώριου ορυκτού καυσίμου, του λιγνίτη.

Τέλος, επειδή αναφέρθηκε μια σημαντική πλευρά στην πορεία ιδιωτικοποίησης της ΔΕΠΑ, από το σωματείο εργαζομένων της ΣΕΦΑ/ΔΕΠΑ. Είναι για τα ζητήματα της υγιεινής και ασφάλειας των εργαζομένων αλλά και τα θέματα του κινδύνου μεγάλου ατυχήματος. Θα ήθελα, μια είναι δυνατόν καλύτερη εικόνα να δώσατε εδώ στην Επιτροπή, σε σχέση με τι μέτρα έχουν ληφθεί ως προς αυτή την κατεύθυνση μέχρι τώρα, ποιες είναι οι μεγάλες αδυναμίες και ο κίνδυνος μέσα από αυτή την πορεία ιδιωτικοποίησης, επιδείνωσης των συνθηκών και όσον αφορά τα ζητήματα υγιεινής και ασφάλειας και όσον αφορά τα θέματα του μεγάλου ατυχήματος. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε. Το λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός αγορητής του ΜέΡΑ 25):** Ευχαριστώ πολύ κ. Πρόεδρε. Ακούστηκαν πολλές ερωτήσεις, θα ήθελα πρώτα όσον αφορά την ΓΕΝΟΠ και τις άλλες οργανώσεις των εργαζομένων. Η διεθνής εμπειρία δείχνει, ότι όπου έγινε ιδιωτικοποίηση των δικτύων της υποδομής ενέργειας κ.λπ., είχαμε αύξηση της επισφάλειας του δικτύου. Είχαμε μερικές φορές κατάρρευσή του δικτύου. Στην Ελλάδα μην ξεχνάμε, ότι η Δ.Ε.Η. δημιουργήθηκε πάρα πολύ απλά, κάποια στιγμή πριν το 1950. Για ποιο λόγο; Για να μαζευτούν όλες οι μικρές ιδιωτικές εταιρίες και να δημιουργηθούν οικονομίες κλίμακος, να μπορέσουν να δημιουργηθούν δίκτυα, να υπάρχει πραγματικό ενεργειακό σύστημα στην Ελλάδα. Οπότε, θα ήθελα λίγο την δικιά τους εικόνα, μέσα από την καθημερινή τους τριβή που έχουν στο χώρο. Τι μέλλει γενέσθαι με αυτό το σκηνικό που στήνει η κυβέρνηση, τι είναι αυτό που έρχεται όσον αφορά την ασφάλεια για την παροχή του ηλεκτρικού ρεύματος, την ασφάλεια για την επέκταση του δικτύου, για όλα αυτά τα πράγματα που σήμερα θεωρούμε δεδομένα, μετά από 70 χρόνια δημόσιας επιχείρησης ηλεκτρισμού.

Ένα άλλο ερώτημα είναι, όσον αφορά τον ρόλο μιας δημόσιας Δ.Ε.Η.. Τον ρόλο που θα μπορούσε να παίξει, ώστε η ανάπτυξη των ανανεώσιμων πηγών ενέργειας να διατηρείται ο δημόσιος χαρακτήρας τους. Δηλαδή, το κέρδος να μην πηγαίνει στις ιδιωτικές επιχειρήσεις, αλλά σε δήμους, τοπικούς συνεταιρισμούς, κατ’ οικον και ούτω καθ' εξής, ώστε να είναι ο εκδημοκρατισμός του πόρου.

Είναι κάτι που έχει υπάρξει κατά καιρούς ένας διάλογος εσωτερικός στη Δ.Ε.Η., ποιος θα ήταν αυτός ο ρόλος; Ποια δημόσια βέλη Δ.Ε.Η. διεκδικούμε και ποιος θα ήταν αυτός ο ρόλος της όσον αφορά τις ανανεώσιμες πηγές ενέργειες; Αυτά τα δύο σαν τροφή για σκέψη. Ευχαριστώ πολύ.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Το λόγο έχει ο κ. Κωνσταντινίδης.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Πρώτα απ' όλα προς τον συντοπίτη μου κ. Αδαμίδη, θέτω το ερώτημα για το ποια είναι η άποψη του να ακουστεί και στην Επιτροπή για τις ΝΟΜΕ, την έχει βέβαια καταθέσει δημόσια, αλλά νομίζω ότι είναι χρήσιμο να καταγραφεί και εδώ. Εάν δηλαδή ήταν προς το συμφέρον της επιχείρησης ή αν ήταν ζημιογόνες, ποιο ήταν το ισοζύγιο στους εργαζόμενους, τους μόνιμους φυσικά την προηγούμενη πενταετία, πόσοι δηλαδή προσλήφθηκαν και πόσοι απολύθηκαν ή έφυγαν με άλλα προγράμματα εθελουσίας εξόδου κ.λπ., αν είναι υποχρεωμένη η Δ.Ε.Η. από το ισχύον σήμερα πλαίσιο να μεταβιβάσει σε άλλους παρόχους το πελατολόγιο της, γιατί ειπώθηκε ότι υπάρχει μια συνεχιζόμενη εκροή πελατών προς ανταγωνιστές εάν υπάρχει τέτοια δέσμευση και ποια είναι η άποψη των εκπροσώπων των εργαζομένων σήμερα, των σωματείων για τους απασχολούμενους με συμβάσεις οκταμήνων.

Κύριε Πρόεδρε, υπάρχουν άνθρωποι που επί σειρά ετών έχουν απασχοληθεί στην Δ.Ε.Η. και κοντεύουν να συνταξιοδοτηθούν, απασχολούμενοι με συνεχιζόμενες και επαναλαμβανόμενες αν θέλετε σχέσεις απασχόλησης οκτώ μηνών και εκεί πέρα καταθέτω τη θέση μου και την άποψή μου, ότι ίσως στις νέες συμβάσεις απασχόλησης θα πρέπει να ληφθεί μια μέριμνα για αυτούς τους ανθρώπους. Παράλληλα ως ερώτηση και ως θέση το διατυπώνω, εάν υπάρχει κάποια πρόβλεψη για τους πληττόμενους, δηλαδή τους προερχόμενους από περιοχές που έχουν μετεγκατασταθεί, απαλλοτριωθεί δηλαδή οι περιουσίες τους, εάν θα υπάρξει κάποια πρόβλεψη για την απασχόλησή τους στις νέες συμβάσεις εργασίας. Ευχαριστώ πολύ.

 **ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Περνάμε τώρα στο δεύτερο κύκλο. Από όσους φορείς εντόπισα ότι έχουν να πουν, θα δώσω σε αυτούς το λόγο και πρέπει να πω ότι κάποιοι εκπρόσωποι φορέων έχουν αποχωρήσει. Βεβαίως, εγώ άφησα να γίνουν ερωτήσεις για τα πρακτικά και χωρίς να θέλω να φιλτράρω, σε όσους δώσουμε το λόγο οι απαντήσεις να είναι διευκρινιστικές σε θέματα του νομοσχεδίου. Ο πρόεδρος της Δ.Ε.Η. έχει έρθει στην Επιτροπή μας, έχει δεσμευτεί ότι σύντομα θα επανέλθει προκειμένου κάποια στιγμή να μας δώσει μια ολοκληρωμένη εικόνα για την πορεία της Δ.Ε.Η., όποτε αυτό ας μην ανοίξουμε σήμερα που συζητάμε το νομοσχέδιο. Το λόγο έχει ο κ. Στάσσης.

**ΓΕΩΡΓΙΟΣ ΣΤΑΣΣΗΣ (Πρόεδρος και Διευθύνων Σύμβουλος της Δ.Ε.Η. Α.Ε.):** Θα προσπαθήσω να δώσω μια συνολική απάντηση σε όλα τα θέματα που τέθηκαν. Έχουμε μιλήσει στο παρελθόν και επειδή η πρώτη ερώτηση ήταν το τι ακριβώς βρήκαμε στην επιχείρηση, να μην επαναλαμβάνω, αλλά υπήρχε ένα χρηματοδοτικό κενό περίπου 950 εκατ. ευρώ. Να σας πω ότι η λιγνιτική παραγωγή το 2018 είχε ένα λειτουργικό αποτέλεσμα, αρνητικό περίπου μείον 200 εκατ. €, δηλαδή έσοδα μείον έξοδα πριν μιλήσουμε για αποσβέσεις ή οτιδήποτε λογιστική άλλη αποτύπωση. Φέτος αυτό φυσικά συνεπεία της αύξησης του διοξειδίου του άνθρακα το κόστος θα ανέβει και θα δούμε το τελικό αποτέλεσμα που θα κλιμακωθεί περίπου μείον 300 εκατ. ευρώ. Δεν λέω κάποιο μυστικό είναι κάτι το οποίο το ξέρει όλος ο κόσμος, βρήκαμε μια επιχείρηση η οποία είχε τρομακτική δυσκολία στο να προσλάβει άνθρωπος κυρίως στο να προσλάβει ανθρώπους εκεί ακριβώς που τους χρειάζεται.

Στα ΑΠΕ μόνο 50 megabyte εγκατεστημένα, τη στιγμή που όλη η Ελλάδα έχει πάνω από 6000 και ετοιμάζουμε ένα τέτοιο σχέδιο, το οποίο πολύ σύντομα θα έρθουμε να το παρουσιάσουμε. Είναι ένα σχέδιο το οποίο θα ξεκινάει με την απολιγνιτοποίηση που είναι απαραίτητο να γίνει, όχι μόνο για περιβαλλοντικούς λόγους, αλλά και για λόγους οικονομικούς, για λόγους που συμφέρουν την επιχείρηση, αλλά με γνώμονα απολιγνιτοποίηση που θα οδεύει φυσικά σε μια πολύ μεγαλύτερη ανάπτυξη στα ΑΠΕ.

Με γνώμονα και με πολύ μεγάλη προσοχή στην επάρκεια φυσικά του συστήματος, διότι θα έλεγε κάποιος αν πρέπει να έχεις ένα τέτοιο αρνητικό αποτέλεσμα θα πρέπει να τα κλείσεις όλα αύριο το πρωί. Φυσικά και δεν πρόκειται να κάνουμε κάτι τέτοιο. Αφενός θα γινόταν μπλακ άουτ , αφετέρου θα είχαμε τεράστια θέματα και με τους εργαζόμενους και θα είχαν δίκιο και με τις τοπικές κοινωνίες.

 Άρα, θα υπάρξει μια πολύ μεγάλη προσοχή και αυτό σχεδιάζουμε το πώς θα γίνει αυτό σταδιακά, για την επάρκεια του συστήματος, για τις ανάγκες τηλεθέρμανσης των περιοχών και για όλους τους εργαζόμενους και τις τοπικές κοινωνίες, οι οποίοι εργαζόμενοι δεν πρέπει να ανησυχούν καθόλου για όλο αυτό το μετασχηματισμό. Τουναντίον με αυτό το νομοσχέδιο νομίζω θα έχουμε κάποια εργαλεία για να βρούμε με ποιον ακριβώς τρόπο θα μετασχηματιστεί η επιχείρηση χωρίς να υπάρξει το παραμικρό πρόβλημα στους εργαζόμενους της επιχείρησης.

Φυσικά, δεν σταματάμε μόνο εκεί. Θα προχωρήσουμε πάρα πολύ στις ΑΠΕ. Θα ανακοινώσουμε κάποια νούμερα στο αμέσως κοντινό μέλλον, αυτή τη στιγμή τα μελετάμε, δεν είμαστε έτοιμοι. Θα εκσυγχρονίσουμε την εμπορία, ένας άλλος λόγος και για τον οποίο χρειαζόμαστε να κάνουμε προσλήψεις πολύ πιο γρήγορα. Ο προκάτοχός μου έλεγε σε αυτή την Επιτροπή το 2016 ότι κλείνω καταστήματα, διότι δεν έχω κόσμο. Αυτό το λέω κυρίως γιατί, επίσης, ειπώθηκε, αν έχουμε κάποιο πρόβλημα εμείς με τον ΑΣΕΠ. Δεν έχουμε κάποιο πρόβλημα με τον ΑΣΕΠ. Αυτή τη στιγμή αυτό που λέμε και το που υπάρχει στο νομοσχέδιο, είναι όλες οι προσλήψεις να γίνουν με τον έλεγχο του ΑΣΕΠ, αλλά θα γίνουν μια διαδικασία πολύ πιο γρήγορη, μια διαδικασία που αρμόζει σε μια εταιρεία που υπόκειται στον ανταγωνισμό.

Πελάτες συνεχίζουμε να χάνουμε. Αυτή είναι η απάντηση. Θέλω λίγο να γίνει κατανοητό τι έχει γίνει με τα ΝΟΜΕ. Τα ΝΟΜΕ είναι ο τρόπος με τον οποίο η ΔΕΗ αναγκάστηκε να πουλήσει ενέργεια στον ανταγωνισμό σε χαμηλότερο κόστος, δηλαδή, μπαίναμε μέσα. Ναι μεν η τελευταία δημοπρασία του Οκτωβρίου ΝΟΜΕ ακυρώθηκε και δεν έγινε, αλλά συνεχίζουμε να υφιστάμεθα και θα συνεχίσουμε να έχουμε τις επιπτώσεις όλων των δημοπρασιών του παρελθόντος -θα ήταν δε και αντισυνταγματικό να ακυρωθούν αναδρομικά- οι οποίες θα συνεχίσουν να έχουν αποτέλεσμα έως τον Ιούνιο του χρόνου.

Να μην εκπλησσόμαστε αν βλέπουμε τη ΔΕΗ να χάνει μερίδιο από μήνα σε μήνα έως τον Ιούνιο του χρόνου που είναι το αποτέλεσμα του ότι η Δ.Ε.Η. πουλάει στους ανταγωνιστές της κάτω του κόστους ενέργεια και με βάση την οποία την αγοράζουν και με βάση την οποία μας ανταγωνίζονται συνεπεία των διαγωνισμών ΝΟΜΕ που έχουν γίνει έως το καλοκαίρι. Είναι ένα φαινόμενο, δηλαδή, που δυστυχώς θα συνεχίζει να μας ταλανίζει μέχρι του χρόνου τον Ιούνιο. Σε σχέση με τις εθελούσιες εξόδους, επειδή είχα μια ερώτηση, τι διαφορά έχει με πριν, να πω ότι εδώ έχουμε ένα συγκεκριμένο θέμα να αντιμετωπίσουμε, την απολιγνιτοποίηση. Άρα ήταν σημαντικό να υπάρξει κάποιος τρόπος στοχευμένων εθελούσιων εξόδων όπως έχει γίνει και σε άλλους κλάδους.

Είχαμε κάποια ερώτηση, γιατί η ΔΕΗ δεν προχώρησε στα ΑΠΕ στο παρελθόν. Δεν θα ήθελα να αναφερθώ εγώ γιατί δεν το έκανε. Εγώ θέλω να κοιτάω μόνο μπροστά και να δούμε τι θα κάνουμε για να το κάνουμε από δω και στο εξής. Πράγματι κακώς που δεν το έκανε, η άποψή μου, από την άλλη, όμως, έχουμε και ένα ανταγωνιστικό πλεονέκτημα. Τώρα μπορούμε να κάνουμε μια πολύ σημαντική παρουσία στα ΑΠΕ, σε ένα πολύ χαμηλότερο κόστος φυσικά, που έχουν φθηνύνει. Δηλαδή ω γέγονε γέγονε για το παρελθόν, εμείς θέλουμε να κοιτάξουμε μπροστά.

Υδροηλεκτρικά θα προσπαθήσουμε να κάνουμε και άλλα. Βέβαια όπως ξέρετε σε όλη την Ευρώπη και στην Ελλάδα είναι μια δραστηριότητα πάρα πολύ δύσκολη για περιβαλλοντικούς λόγους να γίνει. Έχουμε το έργο στη Μεσοχώρα, θα προσπαθήσουμε να το συνεχίσουμε.

Όσον αφορά τα δίκτυα και την ασφάλεια των δικτύων, η άποψη η δική μου είναι ότι αυτή καθορίζεται από το ρυθμιστικό πλαίσιο και από τους κανόνες αγοράς και το πού προσανατολίζονται οι επενδύσεις. Άρα η ΡΑΕ έχει ένα πολύ σημαντικό ρόλο και νομίζω είμαστε στη σωστή κατεύθυνση. Θα συμμετάσχουμε όμως και εμείς σε περαιτέρω διάλογο για εκσυγχρονισμό και αυτού του ρυθμιστικού σχεδίου. Είναι η πρόθεσή μας να ψηφιοποιήσουμε τα δίκτυα και θα προβούμε σε αυτή την κατεύθυνση. Αυτά περίπου ήταν μια συνολική τοποθέτηση για τις ερωτήσεις που άκουσα και πολύ σύντομα θα έρθουμε να αναλύσουμε με πολύ συγκεκριμένο πλάνο. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε πολύ. Το λόγο έχει ο κ. Νικόλαος Μπουλαξής, Πρόεδρος της ΡΑΕ.

**ΝΙΚΟΛΑΟΣ ΜΠΟΥΛΑΞΗΣ (Πρόεδρος της Ρυθμιστικής Αρχής Ενέργειας, ΡΑΕ):** Η πρώτη ερώτηση που αφορά την Αρχή, αφορά την παραβίαση κανόνων ανταγωνισμού αν εισαχθούν, διαβάζω στη διάταξη, για τις ανανεώσιμες τα παλιά έργα ΑΠΕ, που ρώτησε ο κ. Φάμελλος. Να θυμίσω λίγο εδώ την οδηγία. Υπήρχαν κατευθυντήριες οδηγίες της Ευρωπαϊκής Επιτροπής του 2014, όπου επέβαλαν στην πραγματικότητα την μεταβολή του πλαισίου στήριξης των ΑΠΕ σε σταδιακή όδευση προς διαγωνισμούς και μάλιστα με το χρονικό όριο, όσα δεν είχαν υπογράψει σύμβαση πώλησης, μέχρι εκείνο το χρονικό σημείο, υποχρεωτικά να πάνε σε διαγωνισμούς.

Η μόνη εξαίρεση που έδωσε αυτή η Οδηγία, κατευθυντήριες Οδηγίες της Κομισιόν, ήταν για τα έργα πάνω από 250 Μεγαβάτ, που θα έπρεπε να πάνε να κοινοποιηθούν διακριτά. Θα μπορούσε η χώρα να το υιοθετήσει. Μέχρι τώρα δεν το έχει υιοθετήσει η χώρα μας, το υιοθετεί με το παρόν νομοσχέδιο και να υπάρξει η έγκριση της τιμής αναφοράς μέσα από αυτή τη διαδικασία του ελέγχου της Ευρωπαϊκής Επιτροπής.

 Όλες οι παλιές άδειες που είχαν χορηγηθεί ή όλα τα έργα που είχαν φτάσει στο σημείο να υπογράψουν σύμβαση πώλησης, υποχρεωτικά πλέον, πέφτουν σε αυτό το καθεστώς. Ή διαγωνισμός ή διακριτή κοινοποίηση στην Κομισιόν για να λάβουν την τιμή αναφοράς. Αυτή είναι λοιπόν η πραγματικότητα.

 Το δεύτερο σημείο που έχω καταγράψει, είναι η ιδιωτικοποίηση των δικτύων διανομής και αν αυτό εξυπηρετεί το δημόσιο συμφέρον και τι γίνεται με τις ταρίφες. Έχω πει πολλές φορές, ξαναλέω και τώρα, η ιδιωτικοποίηση ή μη των δικτύων είναι μια καθαρά πολιτική απόφαση. Δεν επιβάλλεται ή δεν υιοθετείται από την Ε.Ε.. Όμως, η εμπειρία δείχνει ότι και με τη μία και με την άλλη κατάσταση, τα δίκτυα προχωρούν. Έχει σημασία τι όρους βάζεις, τι υποχρεώσεις βάζεις, γιατί ο κάθε διαχειριστής των δικτύων ή κάτοχος άδειας διανομής των δικτύων που κατασκευάζει δίκτυο, έχει να απολαμβάνει συγκεκριμένα πράγματα από τη δραστηριότητα αυτή. Και δεν είναι τίποτε άλλο, από μια ρυθμιζόμενη απόδοση, που του δίνει η Ρυθμιστική Αρχή επί των δεσμευμένων κεφαλαίων, δηλαδή, επί των επενδύσεων στην ουσία.

 Άρα, θυμίζω ότι η χώρα μας και επί των προηγούμενων ετών, που ήταν η οικονομία της όχι τόσο καλή, είχε πολύ υψηλές αποδόσεις, εξακολουθεί ακόμα, μειούμενες προφανώς, αλλά ακόμα είναι υψηλές σε σχέση με την Ε.Ε.. Άρα, έχει κάθε λόγο ο διαχειριστής των δικτύων αυτών, να επεκτείνει τα δίκτυα του και να αυξήσει τις επενδύσεις. Εκείνο που πάντοτε πρέπει να κοιτάζει κανείς είναι, εάν αυτή η επέκταση των δικτύων και οι επενδύσεις, θα φέρουν την αντίστοιχη κατανάλωση, ώστε, να μην αυξηθεί πολύ η χρέωση στον τελικό καταναλωτή του δικτύου. Γιατί αντιλαμβάνεστε ότι αν γίνονται πολλές επενδύσεις και δεν υπάρχει αντίστοιχη αύξηση της κατανάλωσης, υπάρχει αύξηση των τιμολογίων του τελικού καταναλωτή, διότι όλα πληρώνονται μέσα από αυτή τη διαδικασία.

Αυτός είναι ο μόνος περιοριστικός παράγοντας και εκεί μπορούν να λαμβάνονται μέτρα και λαμβάνονται μέτρα. Να υπενθυμίσω ότι, η Ρυθμιστική Αρχή είχε δώσει δύο συγκεκριμένες οδηγίες στους διαχειριστές. Να μπορούν τα τέλη σύνδεσης μέχρι το μετρητή του κάθε του κάθε σπιτιού, της κάθε κατανάλωσης, να μην πληρώνονται από τον καταναλωτή, όπως γινόταν πριν, αλλά να ενσωματώνονται στα κόστη του δικτύου, άρα, πιο εύκολα ο καταναλωτής έρχεται να συνδεθεί. Ή ακόμα περαιτέρω να υπάρχει και μια επιδότηση μέχρι ενός σημείου της εσωτερικής εγκατάστασης του καταναλωτή από τον διαχειριστή και πάλι αυτό να ενσωματώνεται στα πάγια του δικτύου και να πληρώνεται απ' όλους τους υπόλοιπους καταναλωτές. Αυτό διευκολύνει πολύ τη διείσδυση του αερίου στην τελική κατανάλωση. Είναι μέτρα τα οποία βοηθούν σ' αυτή την εξάπλωση.

 Για τον ειδικό λογαριασμό ΑΠΕ, το έχω πει πολλές φορές, το ξαναλέω και σήμερα, είναι ένας από τους πυλώνες στήριξης της ανάπτυξης των ΑΠΕ στη χώρα μας. Πρέπει να διασφαλίζουμε οπωσδήποτε πάντοτε τη βιωσιμότητα του. Οι εκτιμήσεις για την ώρα δεν δείχνουν σημαντικά ελλείμματα ή εν πάση περιπτώσει δεν δείχνουν ελλείμματα για την ώρα, άρα, είναι κάτι που πρέπει να το παρακολουθούμε συχνά, τακτικότατα, στη βάση των εισροών και εκροών του λογαριασμού. Η αρμοδιότητα γι’ αυτό το χρόνο και τον επόμενο δεν είναι της Αρχής, γιατί όπως γνωρίζετε, με τη νομοθετική ρύθμιση έχει περάσει προσωρινά στο Υπουργείο, μέχρι να ξαναλειτουργήσει ο λογαριασμός όπως πριν. Άρα, για τον λογαριασμό περισσότερα έχει να πει, μάλλον, ο ΔΑΠΕΕΠ που παρακολουθεί καθημερινά τον λογαριασμό. Εμείς λαμβάνουμε την ενημέρωση. Με τα στοιχεία που έχουμε δεν δείχνει αυτή την ώρα, ακόμα, σοβαρό κίνδυνο χωρίς αυτό να σημαίνει ότι πρέπει να εφησυχάζουμε όλοι.

 Για την ηλεκτροκίνηση, πράγματι, υπήρξε μια αλλαγή της ευρωπαϊκής νομοθεσίας με το πρόσφατο recast της οδηγίας. Δεν επιτρέπει την ανάπτυξη δικτύων φόρτισης με απευθείας αναθέσεις. Έχει μια στάνταρ διαδικασία πλέον, που λέει ότι: «Φτιάχνεις ένα πλαίσιο. Σε αυτό το πλαίσιο έρχεται και δραστηριοποιείται όποιος ενδιαφέρεται. Εάν δεν έρθει κανείς να δραστηριοποιηθεί, τότε κάνεις διαγωνισμό για να βρεις ποιος θα έρθει να δραστηριοποιηθεί και να κάνει το δίκτυο των υποδομών και μόνο αν αποτύχει ο διαγωνισμός μπορείς να κάνεις μια απευθείας ανάθεση στον διαχειριστή ή άλλου για να αναπτύξεις υποδομές φόρτισης.». Αυτό είμαστε υποχρεωμένοι, πια, να ακολουθήσουμε και νομίζω ότι αυτό ακολουθούμε.

Για τα υβριδικά. Ρωτήθηκα για τις αιτήσεις σε εκκρεμότητα. Αν θυμάμαι καλά, το νούμερο πρέπει να είναι γύρω στις 180 - 190 αιτήσεις σε εκκρεμότητα για τα νησιά. Η εκκρεμότητα αυτή οφείλεται στη μη ολοκλήρωση, ακόμα, του πλαισίου στήριξης διότι, όπως έχουμε ξαναπεί, πρέπει να υπάρξει μια κοινοποίηση του σχήματος στήριξης στην Ευρωπαϊκή Επιτροπή. Να έρθει μια θετική απάντηση για το πώς θα δίνουμε τις τιμές στα νησιά και μέχρι τότε, πραγματικά, τα έργα αυτά είναι ακόμα στον αέρα. Με το παρόν νομοσχέδιο υπάρχει μια απεμπλοκή της αδειοδότησης, γιατί ξεχωρίζει η βιωσιμότητα των έργων αυτών άρα και η τιμή σε σχέση με την αδειοδότηση, τουλάχιστον για την άδεια παραγωγής, άρα θα ξεμπλοκάρει και θα προχωρήσει η αξιολόγηση των εκκρεμών αιτήσεων.

 Με την ευκαιρία αυτή να πω ότι, πράγματι, και ευχαριστώ για την παρέμβαση από την ΕΔΑ Αττικής για την υποστελέχωση της Αρχής. Είναι ένα θέμα που το έχουμε πει. Νομίζω ότι θα πρέπει να το ξαναδούμε λίγο πιο βαθιά. Υπάρχει ανάγκη άμεσης στελέχωσης. Έχουν γίνει κάποια πράγματα. Πρέπει να γίνουν κάποια ακόμα. Νομίζω είναι πάρα - πάρα πολύ κρίσιμο ζήτημα η άρτια λειτουργία της Αρχής σε όλο το φάσμα. Με το Υπουργείο είμαστε σε συζήτηση. Νομίζω ότι σύντομα θα πρέπει να το λύσουμε το πρόβλημα, αν θέλουμε η Αρχή να είναι, πράγματι, τόσο άρτια όσο απαιτούν οι περιστάσεις. Για τις μετακινήσεις του ΔΕΔΔΗΕ. Όχι, δεν έχω κάποιο πλάνο στο μυαλό μου κ. Φάμελλε, απλώς επισημαίνω το ζήτημα. Υπάρχει ένα ζήτημα, διότι σε πρόσφατη απόφαση της Αρχής για τα τέλη των δύο προηγούμενων ετών, είχαμε αποφασίσει να μην μεταφέρουμε, όπως οφείλαμε, τις μετακινήσεις των εργαζομένων στο ΤΑΥΤΕΚΩ στα τέλη χρήσης στον τελικό καταναλωτή, γιατί δεν ήταν ανταποδοτικά.

 Δεν ικανοποιούνταν, δηλαδή, ο όρος της ανταποδοτικότητας. Αυτό, γι' αυτό έκανα την επισήμανση, έφτασε να υπάρχει μια δικαστική διεκδίκηση από τον ΔΕΔΔΗΕ στα δικαστήρια. Νομίζω ότι κερδήθηκε, βεβαίως, από την ΡΑΕ στην πρωτόδικη αυτή υπόθεση, αλλά νομίζω ότι δεν πρέπει να δίνουμε την ευχέρεια μέσα από νομοθετήματα να διεκδικούνται αυτά τα πράγματα. Πρέπει να καθαρίζουν από την αρχή. Να μην πηγαίνουμε σε δικαστικές διαμάχες χωρίς να υπάρχει λόγος. Αντίστοιχο ήταν και με τα προνόμια για τις μειώσεις ρεύματος και τα λοιπά, που μπορεί να υπάρχουν προφανώς και εφόσον είναι από το παρελθόν, αλλά η μετακύληση στον καταναλωτή είναι ένα ζήτημα, διότι δημιουργείται μια ειδική κατηγορία υπηρεσιών κοινής ωφέλειας που θέλει συζήτηση, για να μην δημιουργούνται θέματα αυτού του είδους.

 Τέλος, για το άρθρο 1 σε σχέση με το target model, έχουμε κάνει μια παρέμβαση για να υπάρξει μια σύμφωνη γνώμη της Αρχής στην απόφαση αυτή, γιατί υπάρχει μια ταυτόχρονη εκχώρηση αρμοδιοτήτων στην ΡΑΕ και στον Υπουργό από τη νομοθεσία για τα χρονικά όρια. Πάντως θα πω ότι πάντοτε υπάρχει ανάγκη επίσπευσης του target model. Βεβαίως, ο χρόνος που έχουμε εκτιμήσει, εκτιμούν κυρίως οι διαχειριστές, είναι για το καλοκαίρι, τον Ιούνιο του 2020, αλλά πρέπει είναι κανείς πάνω από τις διαδικασίες, να τα κοιτάζει μήνα - μήνα και ένα χρονοδιάγραμμα πάντα ωφελεί. Συμφωνώ, όμως, ότι δεν πρέπει ο τελεστής του έργου να είναι και αυτός που βάζει και τα χρονοδιαγράμματα και για αυτό πρέπει, πράγματι, να είναι από τον Υπουργό σε σύμφωνη γνώμη της Αρχής. Νομίζω ότι απάντησα σε όλα τα ερωτήματα. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει ο κύριος Γιαρέντης.

**ΙΩΑΝΝΗΣ ΓΙΑΡΕΝΤΗΣ (Πρόεδρος και Διευθύνων Σύμβουλος του Δ.Σ. του ΔΑΠΕΕΠ)**: Καταρχάς, ρώτησε ο κ. Φόρτωμας για τις προτάσεις του ΔΑΠΕΕΠ. Εδώ θέλω να πω ότι ο ΔΑΠΕΕΠ συμμετέχει σε όλες τις πρωτοβουλίες που έχουν ξεκινήσει από το Υπουργείο και στην ομάδα εργασίας που επεξεργάζεται το ΕΣΕΚ, αλλά και στις ομάδες οι οποίες επεξεργάζονται τα ζητήματα απλούστευσης της διαδικασίας αδειοδότησης και εκεί γίνονται όλες οι προτάσεις αρμοδίως. Ας μην ξεχνάμε ότι είμαστε ένας δημόσιος φορέας και οφείλουμε να κάνουμε τις προτάσεις μας προς το Υπουργείο που εποπτεύει το έργο μας. Πέρα από αυτό όμως, είμαστε σε καθημερινή και συχνή επαφή και με τις υπηρεσίες του Υπουργείου. Πάρα πολλές νομοθετικές διατάξεις και νομοτεχνικές ρυθμίσεις γίνονται σε συνεργασία με τις αρμόδιες υπηρεσίες. Πέρα από αυτό, όμως, η εταιρία σύντομα θα ξεκινήσει μια διαδικασία που θα μελετήσει και θα υποβάλει ένα επιχειρησιακό σχέδιο, για να ξέρει και η Πολιτεία πρώτη, αλλά και όλος ο κόσμος των ΑΠΕ, πού βαδίζουμε, πού πηγαίνουμε και, βέβαια, πάντα με τη σύμφωνη γνώμη της πολιτικής ηγεσίας. Μην ξεχνάμε ότι είμαστε ένας δημόσιος φορέας. Όσο αφορά την ερώτηση του κ. Φάμελλου για τον ΔΑΠΕΕΠ, οι υπολογισμοί που έχουμε κάνει αυτήν τη στιγμή δείχνουν ότι το κλείσιμο του 2019 θα είναι ισοσκελισμένο, με κάποια πολύ μικρή διαφορά. Όσο αφορά το τέλος του 2020, αναμένουμε να εισέλθουν στον Ειδικό Λογαριασμό, από τη μια, τα έσοδα του ΕΤΜΕΑΡ, τα οποία θα προέλθουν από τη νέα πλατφόρμα που ετοιμάζουμε όσον αφορά τα κοστολόγια για τη μέση τάση, όπου εδώ έχουμε ξεκινήσει και βρίσκεται σε ένα καλό σημείο ο υπολογισμός.

Φτιάχνουμε το πληροφοριακό σύστημα, το οποίο μελετά την εφαρμογή του νέου πλαισίου το οποίο έχει θεσπιστεί. Από την άλλη, η αύξηση του εισόδου είναι απόφαση που θα λάβει το Υπουργείο. Όσον αφορά το ποσοστό των δικαιωμάτων ρύπων που αναμένεται να αυξηθεί, πιστεύουμε ότι στο τέλος του 2020 και εκεί θα υπάρχει ένας ισοσκελισμένος Ειδικός Λογαριασμός. Εξάλλου, όλες οι προσπάθειες που γίνονται είναι να ενισχυθεί και ο ρόλος των ΑΠΕ, ο οποίος διασφαλίζεται όταν υπάρχει ένας υγιής και όχι ελλειμματικός Λογαριασμός. Αν υπάρξει κάποια άλλη διαφοροποίηση, η οποία θα προέλθει από την εφαρμογή του target model, που, όπως είπε και Πρόεδρος της ΡΑΕ, αναμένεται για τον Ιούνιο, αλλά οι διαχειριστές θα μας πουν ακριβώς, εκεί θα υπάρχουν κάποιες μικροδιαφορές, αλλά και πάλι ό,τι διαφορές υπάρχουν θα καλυφθούν, έτσι ώστε να μην υπάρχει κανένα έλλειμμα στον Ειδικό Λογαριασμό. Εξάλλου, είπαμε ότι αυτό αποτελεί και θα αποτελέσει και ένα σαφές κίνητρο προς την επενδυτική κοινότητα, ο υγιής ΕΛΑΠΕ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει ο κύριος Μαυρογένης.

**ΣΤΑΥΡΟΣ ΜΑΥΡΟΓΕΝΗΣ (Υπεύθυνος στον τομέα κλιματικής και ενεργειακής πολιτικής του WWF Hellas):** Είχαμε δύο ερωτήσεις. Πρώτα θα απαντήσω στην ερώτηση του κυρίου Φάμελλου. Φυσικά και μας ανησυχεί ο ελλειμματικός ΕΛΑΠΕ όντως αν καταστεί το 2020 και φυσικά αυτό θα επηρεάσει το Εθνικό Ταμείο Δίκαιης Μετάβασης. Σύμφωνα με την ΚΥΑ ένα 6% από τα έσοδα των πλειστηριασμών δικαιωμάτων ρύπων πηγαίνει στο Εθνικό Ταμείο Δίκαιης Μετάβασης που είναι περίπου 30-35 εκατομμύρια ευρώ. Έχουμε και εμείς την ίδια απορία με αυτήν που εξέφρασε ο κύριος Φάμελλος, γιατί αυτά τα χρήματα μέχρι στιγμής λιμνάζουν. Βέβαια, είναι θετικό το γεγονός ότι προβλέπεται η μεταφορά των χρημάτων αυτών και στις επόμενες χρονιές εάν δεν απορροφηθούν. Ωστόσο είναι κάτι το οποίο θα πρέπει να το δει η Κυβέρνηση άμεσα.

Όσον αφορά την αύξηση της χρηματοδότησης του προϋπολογισμού του Εθνικού Ταμείου Δίκαιης Μετάβασης. Εμείς ήδη έχουμε προτείνει ότι θα μπορέσουμε να βρούμε παραπάνω χρήματα εάν μειώσουμε το ποσοστό που δίνεται στη διαρροή άνθρακα για τις υψηλής έντασης ενέργειας βιομηχανίες τις ρυπογόνες βιομηχανίες, που είναι ένα σημαντικό ποσοστό από αυτό δεν απορροφάτε και επιστρέφεται πίσω στον ΕΛΑΠΕ. Ωστόσο καταλαβαίνουμε όλοι ότι η χρηματοδότηση της δίκαιης μετάβασης, δεν αρκεί με 30.000.000 ευρώ. Το ποσό είναι πάρα πολύ μικρό, χρειάζονται πραγματικά πολλά χρήματα, πολύ μεγάλος προϋπολογισμός για να στηρίξουμε αυτές τις περιφέρειες οι οποίες όπως πολύ σωστά είπε ο κύριος Αδαμίδης τόσο οι τοπικές κοινωνίες όσο και οι εργαζόμενοι έχουν θυσιαστεί επί δεκαετίες στο βωμό του εξηλεκτρισμού της χώρας.

Εδώ θα ήθελα να κάνω ένα γενικότερο σχόλιο για να μην υπάρχει παρεξήγηση, εμείς ποτέ δεν είπαμε ότι πρέπει να παγώσουν οι τσιμινιέρες αύριο το πρωί. Ο κύριος Αδαμίδης γνωρίζει πολύ καλά ότι από το 2016 είχαμε καταθέσει κοστολογημένα τις απόψεις μας στον οδικό χάρτη για τη δίκαιη μετάβαση στη μεταλιγνιτική εποχή στη Δυτική Μακεδονία, για το πώς μπορεί να γίνει αυτή η μετάβαση από το 2016 μέχρι το 2030, έτσι ώστε να δημιουργηθούν πολλές παραπάνω θέσεις εργασίας και τοπική προστιθέμενη αξία για την εν λόγω Περιφέρεια. Μάλιστα, είχαμε υπολογίσει ότι θα μπορέσουν να δημιουργηθούν 12.500 θέσεις εργασίας σε ένα σενάριο ισχυρής ανάπτυξης.

Θα συμφωνήσω με τον κύριο Αδαμίδη ότι το 2028 μας αιφνιδίασε και εμάς. Δεν μπορώ να λέω ψέματα, μέχρι και πριν από λίγο καιρό εμείς υποστηρίζαμε και αυτό φαίνεται και από τα γραπτά μας κείμενα την απολιγνιτοποίηση της χώρας μέχρι το 2030. Οπότε η εξαγγελία για το 2028 χωρίς να έχει προηγηθεί ένα ολοκληρωμένο σχέδιο στρατηγικό για την μετάβαση των ειδικών περιοχών της χώρας στην μεταλιγνιτική εποχή, είναι κάτι το οποίο θα πρέπει να το δούμε άμεσα και να τεθεί ως πρώτη προτεραιότητα. Είναι πολύ θετικό το γεγονός ότι η Παγκόσμια Τράπεζα ήδη εκπονεί ένα σχέδιο για τη μετάβαση της Δυτικής Μακεδονίας, είναι πολύ θετικό ότι η Δυτική Μακεδονία είναι από τις πρώτες πιλοτικές Περιφέρειες που συμμετέχουν στην πλατφόρμα του άνθρακα, μια πρωτοβουλία της Ευρωπαϊκής Επιτροπής.

Εδώ θα ήθελα να απευθυνθώ και στον κύριο Στάσση. Ήδη έχουν γίνει αρκετές συναντήσεις στις Βρυξέλλες και η ΔΕΗ δεν εκπροσωπείται, το οποίο είναι σημαντικό γιατί εκπροσωπούνται άλλες επιχειρήσεις ηλεκτρισμού ευρωπαϊκές. Εμείς θέλουμε μια ΔΕΗ η οποία θα στέκεται στα πόδια της, θέλουμε μια ΔΕΗ στα πρότυπα άλλων επιχειρήσεων ηλεκτρισμού στην Ευρώπη όπως για παράδειγμα η WAT AND VOLT που εδώ και πάρα πολλά χρόνια έχουν κάνει στροφή και σε ανανεώσιμες πηγές ενέργειας και στα έξυπνα δίκτυα και στην αποθήκευση ενέργειας. Θέλουμε μια ΔΕΗ η οποία να έχει κάνει στροφή στις υποχρεώσεις της χώρας για την υιοθέτησή του 1,5 βαθμού και για την κλιματική ουδετερότητα. Για την ηλεκτροκίνηση θα απαντήσει ο κύριος Τσέκερης.

**ΔΗΜΗΤΡΙΟΣ ΤΣΕΚΕΡΗΣ (Υπεύθυνος στον τομέα των Ανανεώσιμων Πηγών Ενέργειας του WWF Hellas):** Θα κάνω δύο παρατηρήσεις για το θέμα των ανανεώσιμων πηγών ενέργειας καταρχάς στο άρθρο 20. Να πούμε ότι είναι θετική η διάταξη για τη δυνατότητα απευθείας συμμετοχή των ΑΠΕ στη αγορά. Άλλωστε αυτό ήταν στα πλαίσια της κατάθεσης των προτάσεών μας για το Εθνικό Σχέδιο για την Ενέργεια και το Κλίμα που ήταν ένα από τα σημεία τα οποία και είχαμε προτείνει. Θεωρούμε επίσης θετικό στο πλαίσιο της εξοικονόμησης ενέργειας την συνέχιση του προγράμματος ενεργειακής αναβάθμισης των δημοσίων κτιρίων με το όνομα «ΗΛΕΚΤΡΑ». Είναι κάτι το οποίο ως τάση θα πρέπει να ενισχυθεί περαιτέρω. Και είναι κάτι το οποίο έχει επίσης κατατεθεί σε αυτή τη διαδικασία εκπόνησης του νέου Εθνικού Σχεδίου για την Ενέργεια και το Κλίμα.

Ένα τελευταίο που αφορά την ηλεκτροκίνηση. Όσον αφορά το θέμα του διαχειριστή και της δυνατότητας συμμετοχής σε αυτή τη διαδικασία, καταλαβαίνω και από αυτό που άκουσα και από τον Πρόεδρο της ΡΑΕ, ότι αναφέρεται και η ενσωμάτωση στο άρθρο 33, παράγραφος 2 της καινούργιας Οδηγίας, το Recast το οποίο είναι η 944/2019. Ωστόσο, κοιτώντας την Οδηγία, οι επόμενες παράγραφοι, στο άρθρο 33 οι παράγραφοι 3 και 4 επιτρέπουν υπό προϋποθέσεις παρεκκλίσεις και αυτό που θέλουμε να ρωτήσουμε είναι αν υπάρχει και αν θεωρείται βασική υποδομή ή δημόσια υπηρεσία η ηλεκτροκίνηση και με ποιο σκεπτικό έχει αποκλειστεί ο διαχειριστής.

Γιατί, θέλω να απαριθμήσω και την 29η αιτιολογική σκέψη της Οδηγίας 94/2014 η οποία σημειώνει, ότι κατά την ανάπτυξη των καθηκόντων τους οι διαχειριστές των συστημάτων διανομής, ορισμένοι εκ των οποίων μπορεί να αποτελούν τμήμα κάθετα ολοκληρωμένης επιχείρησης που έχει στην ιδιοκτησία της ή διαχειρίζεται σημεία επαναφόρτισης, οφείλουν να συνεργάζονται χωρίς διακρίσεις με όλους τους υπόλοιπους ιδιοκτήτες ή διαχειριστές σημείων επαναφόρτισης, ιδίως παρέχοντάς τους τις πληροφορίες που απαιτούνται για την αποτελεσματική πρόσβαση και χρήση του συστήματος. Αντίστοιχα, υπάρχει και το σχετικό άρθρο 4, παράγραφος 11, σύμφωνα με το οποίο τα κράτη - μέλη διασφαλίζουν, ότι οι διαχειριστές των συστημάτων διανομής, συνεργάζονται χωρίς διακρίσεις με κάθε πρόσωπο το οποίο εγκαθιστά ή διαχειρίζεται δημοσίως προσβάσιμα σημεία επαναφόρτισης.

Μια προσθήκη που θέλαμε να το θέσουμε και ως ερώτημα. Θα θέλαμε μια ρητή αναφορά για τη δυνατότητα των Ενεργειακών Κοινοτήτων που είναι ένας θεσμός, τον οποίο ως WWF στηρίζουμε για τη συμμετοχή στο πλαίσιο της ηλεκτροκίνησης, αν εμπεριέχεται στη διαδικασία αυτών που είναι εγγεγραμμένοι στο ΓΕΜΗ, αν ισχύει όντως αυτό, αλλά εμείς θα θέλαμε και μια ρητή αναφορά σε αυτό το κομμάτι. Και στο γενικότερο ζήτημα που αφορά την ηλεκτροκίνηση, πέρα από το μεταφορικό μοντέλο που αναφέρθηκε προηγουμένως, που εκτιμούμε ότι απαιτεί ριζική αναπροσαρμογή, η ηλεκτροκίνηση θα μπει εμφατικά στη ζωή μας από τα επόμενα χρόνια. Πέρα, λοιπόν, από το θέμα του περιορισμού των ρύπων που είναι εξαιρετικά σημαντικό για την αντιμετώπιση της κλιματικής αλλαγής και τις κλιματικής κρίσης, πέρα από τα ζητήματα ευελιξίας που θα δούμε το επόμενο διάστημα στο νέο σύστημα, όπως θα λειτουργεί, να σκεφτούμε και τα αυτοκίνητα που θα είναι φορτισμένα ως εν δυνάμει, ακόμη και μικροπάροχοι ενέργειας, σημαντικό είναι όλη αυτή η διαδικασία μετάβασης προς την ηλεκτροκίνηση να μην δημιουργεί και αποκλεισμούς. Ευχαριστούμε πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Κοντουσιάδης, Πρόεδρος της Πανελλήνιας Ομοσπονδίας Ενέργειας(ΠΟΕ).

**ΠΑΝΑΓΙΩΤΗΣ ΚΟΝΤΟΥΣΙΑΔΗΣ (Πρόεδρος της Πανελλήνιας Ομοσπονδίας Ενέργειας (ΠΟΕ)):** Θα απαντήσω στις ερωτήσεις που τέθηκαν. Η ερώτηση είναι εάν εξυπηρετείται το δημόσιο συμφέρον. Αν κατάλαβα καλά, είναι για την επεκτασιμότητα των δικτύων και αναφέρθηκε σαν περίπτωση η περίπτωση του νομού Αττικής. Το δημόσιο συμφέρον εξυπηρετείται όποτε θέλει το εκάστοτε Κυβερνών Κόμμα και όταν δεν θέλει, που δυστυχώς, πολλές φορές δεν θέλει ή αρκετές, δεν εξυπηρετείται. Τι εννοώ; Το 2006, αν θυμάμαι καλά, με τότε νομοθετική ρύθμιση, ενώ είχε δοθεί αρχική άδεια δύο χιλιομέτρων στην SHELL και στην SYNERGY που ήταν οι εταιρείες που πήραν την επέκταση για τα δίκτυα, αλλά τότε δεν υπήρχε και ο διαχωρισμός μεταξύ εμπορίας και δικτύων, ενώ, λοιπόν, είχαν υποχρέωση καταστατική, βάσει της συμφωνίας που έγινε να αναπτύξουν δύο χιλιάδες χιλιόμετρα δίκτυα, τελικά το 2006 με νομοθετική ρύθμιση αυτή η υποχρέωσή τους «κατέβηκε» στα χίλια πεντακόσια χιλιόμετρα. Άρα, λοιπόν, χαρίστηκαν από την τότε Κυβέρνηση, πεντακόσια χιλιόμετρα δικτύου τα οποία δεν αναπτύχθηκαν μέσα στην Αττική. Πέρυσι, η συγκεκριμένη εταιρεία, έφυγε - έμεινε μόνο η SHELL- και το ελληνικό δημόσιο αγόρασε τις μετοχές της, ξανακρατικοποίησε την εταιρία, αυτό, όμως, δεν λήφθηκε τότε υπ' όψιν, ότι χαρίστηκαν τότε αυτά τα λεφτά.

Άρα, λοιπόν, ένας ιδιώτης όταν υπάρχει από το ελληνικό δημόσιο, η εκάστοτε κυβέρνηση - γιατί εδώ δεν ήρθα εγώ να πω ποιος φταίει, όλοι έχουν μερίδιο ευθύνης και οι αντιπολιτεύσεις που δεν τα παρακολουθούν και εμείς σαν συνδικαλιστές αυτό που μας αναλογεί - δεν βλέπει σε καμία περίπτωση ούτε το πώς θα εξυπηρετηθεί το δημόσιο συμφέρον, γενικά, ως προς το κομμάτι της ιδιωτικοποίησης. Δεν βάζει προφανώς μέσα στο νομοσχέδιο καμία ασφαλιστική δικλίδα για όλα αυτά, π.χ. θα προχωρήσει ή όχι ο διαγωνισμός. Εμείς λέμε όχι. Θα προχωρήσει, λοιπόν, για να έρθει ο διαγωνισμός. Η γνώμη μας είναι και με αυτά που έχουμε δει στο παρελθόν, ότι δεν εξυπηρετείται ή εξυπηρετείται το δημόσιο συμφέρον και άλλα συμφέροντα , όμως, κατά βούληση.

Όσον αφορά τους εργαζόμενους. Στην Εταιρεία ΔΕΠΑ, αυτά τα στοιχεία που θα αναφέρω είναι για το 2017. Η «μαμά» Εταιρεία ΔΕΠΑ όταν κάναμε αυτή τη μελέτη είχε 139 εργολαβικούς, ενώ σήμερα έχει 142. Είχε τότε μόνιμο προσωπικό 48 και σήμερα έχει 42. Συνολικά, όμως, στο χώρο της ενέργειας, οι τρεις μεγάλες εταιρείες που έχει ή είχε το ελληνικό δημόσιο συμμετοχή, μιλάω για όμιλο Ελληνικά Πετρέλαια, όμιλο ΔΕΠΑ και ΔΕΣΦΑ, η καταγραφή που μπορέσαμε να κάνουμε είχε αριθμό εργολαβικών 34,18% ενώ στις ιδιωτικές εταιρείες, μιλάω για Motor oil, ιδιωτικές εταιρείες πετρελαιοειδών, η Εξόρυξη κ.ο.κ. είχαν 1,81% αριθμό προσωπικού που απασχολούσαν με εργολαβική σχέση. Άρα, λοιπόν, η διαφορά είναι τεράστια. Και καταλαβαίνουμε ότι είναι τεράστια, γιατί εξυπηρετούσε κυβερνητικά συμφέροντα των εκάστοτε ετών.

Αυτό το συνδέω και με το ΑΣΕΠ. Το ΑΣΕΠ είναι επιλογή της εκάστοτε Κυβέρνησης να μην τσαλακωθεί και να φτάσει εδώ για να μην μπορεί να κάνει κανένα διαγωνισμό προκήρυξης πρόσληψης προσωπικού. Όταν από το 2006, όπως είπε ο συνάδελφος, έχει να γίνει πρόσληψη σ’ αυτές τις εταιρείες, ΔΕΠΑ και ΔΕΣΦΑ - γιατί τα Ελληνικά Πετρέλαια απεπλάκησαν κάποια στιγμή, έχουν άλλη διαδικασία, αλλά τότε ήταν και αυτά μέσα - προφανώς συμφέρει, λοιπόν, να χρησιμοποιούν το εργολαβικό προσωπικό για άλλους λόγους. Οι λόγοι είναι προφανείς. Διότι έτσι έχουμε περισσότερους εργαζόμενους να τους ελέγχουμε με τις ανανεώσεις των συμβάσεων κι εδώ δεν φταίει μόνο η ΡΑΕ. Ένα μεγάλο κομμάτι ευθύνης είναι στο ότι δεν έχει προσωπικό. Η ΡΑΕ είναι υπεύθυνη στο κομμάτι του ΔΕΣΦΑ, όταν αδειοδοτεί, να καταθέτουν και το προσωπικό τους με οργανόγραμμα και το προσωπικό που δηλώνεται εκεί να είναι με σχέση αορίστου χρόνου.

Τόσα χρόνια το προσωπικό αυτό εμφανίζονταν είτε άδεια κουτάκια είτε εργολαβικοί και αγρόν αγόραζαν και οι κυβερνήσεις και οι εκάστοτε υπουργοί και όλοι οι παράγοντες, δηλαδή ελέγχαμε το δημόσιο και δεν συμβαίνει τίποτα. Δεν υπάρχει ευθύνη για όλα αυτά;

Γι' αυτό φωνάζουμε σήμερα και λέμε ότι πρέπει επιτέλους να σταματήσει. Έχουμε ευθύνη όλοι και πρώτος εγώ, εγώ πρώτος, αλλά πρέπει να σταματήσει. Πρέπει να το καταλάβουν όλα τα κόμματα, πρέπει να το καταλάβει η εκάστοτε κυβέρνηση ότι αυτό πρέπει να σταματήσει, ο κόσμος έχει αγανακτήσει. Έγινε μια προσπάθεια από την προηγούμενη κυβέρνηση με τις πιέσεις των σωματίων, απορροφήθηκαν 23 εργαζόμενοι.

Αν μου επιτρέπετε, θα ήθελα να σας πω, σας παρακαλώ, την περίπτωση ΔΕΣΦΑ, διότι πηγαίνουμε στα Υπουργεία, ο κ. Χατζηδάκης δεν μας έχει δει και δεν τον μέμφομαι, απλώς τα λέω με την ευκαιρία και θα ήθελα να τα ακούσει, πηγαίνουμε λοιπόν και μας λένε το μοντέλο ΔΕΣΦΑ. Ξέρετε τι είναι κ. Βουλευτές απ' όλα τα κόμματα, το μοντέλο ΔΕΣΦΑ; Το μοντέλο ΔΕΣΦΑ ήταν 400 και 20 εργολαβικοί, 200 μόνιμοι. Φέρατε ένα νομοσχέδιο για πώληση, πουλήθηκε η εταιρεία, σας διάβασα τι δήλωσε ο Διευθύνων Σύμβουλος της κρατικής ιταλικής εταιρίας και μέχρι σήμερα τι έγινε; Απορροφήθηκαν μόνο 37 εργολαβικοί σε σχέση με αυτά που έχουν κατατεθεί από τη ΡΑE, αλλά πρωτύτερα τι έγινε; Προσλήφθηκαν 15 από την αγορά εργασίας ή πήγαν να προσληφθούν πρώτα εκείνοι και με την αντίδρασή μας το έκαναν πολύ κοντά. Μπορώ εγώ να κατηγορήσω τον ιδιώτη για αυτό; Όχι! Όχι, είναι δικαίωμα του να το κάνει. Είναι υποχρέωσή μας πρώτον εμάς να τα λέμε και δική σας, αφού πάτε και επιλέγετε την ιδιωτικοποίηση και δεν πιστεύετε αυτά που λέμε εμείς - έχουμε πολύ χρόνο αν θέλετε να σας καταθέσουμε πολλές συγκεκριμένες προτάσεις για το μοντέλο αλλαγής της ενεργειακής πολιτικής, αλλά δεν είναι επί του παρόντος - δεν είναι υποχρέωσής σας αφού το δίνετε να διασφαλίσετε αυτό το προσωπικό που έχει φθάσει και έχει προσφέρει για να μπορέσετε να πουλήσετε αυτή την εταιρεία; Διότι μας δίνετε το δικαίωμα να λέμε ότι το ξεπουλάτε, από πού απορρέουμε αυτό το δικαίωμα; Από τις πράξεις σας, που δεν υπολογίζετε τίποτα. Όλοι έχουν δικαίωμα να πιάσουν δουλειά, όμως μέσα σε αυτά τα 15 άτομα τυχαία υπάρχουν και γνωστά άτομα από πολιτικά πρόσωπα; Και δεν υπονοώ κανέναν.

Δεν είναι δυνατόν, να έχουν βγει στη σύνταξη εργολαβικοί και να γίνεται αυτό που γίνεται. Να μην μπορείς να κατηγορήσεις τον ιδιώτη, να μην μπορείς, διότι έτσι να το πρέπον και να μην δίνετε την παραμικρή σημασία για αυτό το προσωπικό και να βρίσκουμε μπροστά μας τέτοια ονόματα. Έχουν και αυτοί δικαίωμα, έχετε και οι πολιτικοί και οι συνδικαλιστές να βάλουν τους γνωστούς τους, όμως ποιοι προηγούνται; Δεν πρέπει να νομοθετήσετε το ελάχιστο, το ελάχιστο μέσα σε αυτό εδώ, ότι θα πρέπει οποιαδήποτε κενή θέση παρουσιάζεται σε αυτές τις εταιρείες να απορροφάται από το υπάρχον εργολαβικό προσωπικό που έχει τόσα χρόνια;

Όσον αφορά στη Δ.Ε.Η., είμαι υπάλληλος των Ελληνικών Πετρελαίων και η εταιρεία που δουλεύω έχει θυγατρική και επιλέγω συνειδητά ως απλός πολίτης να είμαι στη Δ.Ε.Η.. Το επιλέγω συνειδητά και το υποστηρίζω γιατί θεωρώ και θέλω το δημόσιο χαρακτήρα της Δ.Ε.Η. και δεν το κάνω μόνο εγώ, αλλά προσπαθώ να το κάνουν και άλλοι. Έλεος! Έλεος, κ. Χατζηδάκη, να μπαίνουν εργαζόμενοι αυτή τη στιγμή, ξέρω ότι στοχοποιείτε η ΓΕΝΟΠ ΔΕΗ, τα έχουμε γνωρίσει, τα αντιλαμβανόμαστε ως συνδικαλιστές, αλλά να μπαίνουν χωρίς καν να μπορούν να ενταχθούν στη συλλογική σύμβαση; Το ελάχιστο; Ε! Τι να σκεφθούμε εμείς; Όλα αυτά που σας λέω, αν καθίσω να τα αναλύσω, το τι έχει γίνει και επί Νέας Δημοκρατίας και επί συγκυβέρνησης και επί ΣΥΡΙΖΑ, θα γράψουμε ολόκληρα βιβλία, εκεί οδηγούμαστε. Ποιοι χάνουμε την αξιοπιστία μας; Ως προς τι; Πρέπει να αρχίσουμε να αναφέρουμε ονόματα; Πρέπει να αρχίσουμε να βγάζουμε ανακοινώσεις με το τι γίνεται και ούτω καθεξής; Έλεος!

Για να μη γίνει καμιά παρεξήγηση, γιατί έφυγαν οι συνάδελφοι από το Επιμελητήριο. Όταν ακούω και τοποθετούνται για τον χαρακτήρα της Δ.Ε.Η. και λένε δημόσιο, ζητάω σαν Πρόεδρος της αντίστοιχης ομοσπονδίας να τοποθετηθούν, χωρίς να θέλω να πω δημόσιο ή ιδιωτικό, αλλά όταν έρχεται το ΤΕΕ σε μια τέτοια και το καλείτε, οφείλει στο ίδιο νομοσχέδιο είναι και η μια δημόσια εταιρία και η άλλη, μέχρι στιγμής, να τοποθετηθεί επί του χαρακτήρα, εάν επιθυμεί το ΤΕΕ τον δημόσιο χαρακτήρα ή τον ιδιωτικό. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εμείς δεν υποδεικνύουμε σε κανέναν τι θα πει. Ευχαριστούμε τον κ. Κοντουσιάδη. Το λόγο έχει ο κ. Αδαμίδης.

**ΓΕΩΡΓΙΟΣ ΑΔΑΜΙΔΗΣ (Πρόεδρος του Δ.Σ. της Γενικής Ομοσπονδίας Προσωπικού της Δ.Ε.Η. (ΓΕΝΟΠ/ΔΕΗ) ):** Ευχαριστώ κύριε Πρόεδρε. Θα απαντήσω συνολικά και θα καταλάβουν οι ερωτώντες βουλευτές σε ποιους απευθύνομαι. Σε ό,τι έχει να κάνει με τις προτάσεις επί του νομοσχέδιο, εάν έχουμε δει κάποιες οι οποίες κινούνται με θετικό πρόσημο. Βεβαίως και το έχουμε αναρτήσει στην διαβούλευση. Έχουμε πει ότι στο άρθρο 7, οι μετακινήσεις προσωπικού, που ήταν και η ερώτηση, προφανώς ήταν μια πάγια θέση της ΓΕΝΟΠ/ΔΕΗ, από την διαδικασία ακόμα του διαχωρισμού που επιβλήθηκε από τις Οδηγίες, ότι καλό θα ήταν στις εταιρείες και με τα προβλήματα που αντιμετωπίζονται, θα σας πω ένα χαρακτηριστικό παράδειγμα. Έχουμε μια διασύνδεση, στις Κυκλάδες. Η αυτόνομη παραγωγή, οι σταθμοί εκεί, κλείνουν. Το προσωπικό εκεί, εξειδικευμένοι ηλεκτρολόγοι. Γιατί δεν θα έπρεπε να απορροφηθούν από τον τοπικό ΔΕΕΔΗΕ εκεί, για να στελεχωθούν; Ας πούμε, για παράδειγμα οι ηλεκτρολόγοι, θα έπρεπε βεβαίως να πάνε εκεί, από το να ψάχνουμε άλλους τρόπους να τους θέσουμε εκτός εργασίας, την ίδια ώρα που έχουν εξαιρετική γνώση του αντικειμένου και μπορούν πολύ εύκολα να ανταποκριθούν. Άρα, είχαμε πει ναι από την πρώτη στιγμή.

Σε ό,τι έχει να κάνει με τη μεταφορά τους στο δημόσιο, εδώ, επειδή αντιλαμβάνομαι πλήρως, κύριε Πρόεδρε και κύριε Υπουργέ, γιατί γίνεται, δεν έχουμε εκφέρει άποψη, γιατί, είναι τι θα αντιμετωπίσει αυτός ο συγκεκριμένος εργαζόμενος που επιλέγει η Δ.Ε.Η. σε λίγους μήνες να βάλει λουκέτο σε πολλές λιγνιτικές μονάδες και σε πολλές περιοχές, αλλά θα το πληρώσει η ίδια η εταιρεία. Τι να του πεις κάποιου που δεν έχει πού να πάει; Να πάει στην ανεργία; Θα επιλέξει ο ίδιος αν πρέπει να πάει στο δημόσιο, αλλά ο τρόπος με τον οποίον γίνεται, χωρίς στην ουσία να έχει το μισθολόγιο που έχει, θα πάει εκεί με μια θέση προσωποπαγή, η οποία βεβαίως, ειρήσθω εν παρόδω, το ελληνικό δημόσιο, μετά θα την καταργήσει εάν αυτός συνταξιοδοτηθεί. Άρα, γι' αυτό δεν είχαμε άποψη επί του συγκεκριμένου. Είναι μια καθαρή επιλογή. Εάν οι επιλογές κάποιου συναδέλφου από το να είσαι Αμυνταίου, που ακούγεται ότι θα κλείσει εντός του έτους, εντός του πρώτου εξαμήνου και δεν μπορεί να θεμελιώσει συνταξιοδοτικά δικαιώματα και με βάση όσα έχει πει ο κ. Στάσης και ο κ. Υπουργός, δεν τους χρειάζεται το σύστημα. Γιατί δουλεύουν σε μη παραγωγικές μονάδες. Εάν ο ίδιος θα επιλέξει να πάει στο δασαρχείο Κοζάνης ή Φλώρινας, για παράδειγμα, δεν θα του πω εγώ όχι, δεν θα του υποδείξουν. Αλλά, δεν είναι αυτή η ανάπτυξη, ούτε η κανονικότητα.

Τώρα, ο αριθμός, έτσι όπως έχει γίνει διαδικασία, ναι, βεβαίως, για τις ΥΚΟ είπαμε ότι είναι θετικό το γεγονός ότι μειώνονται οι υπηρεσίες κοινής ωφελείας σε ό,τι έχει να κάνει με το νυχτερινό ρεύμα, το είπε άλλωστε και ο κ. Μπουλαξής, από ό,τι θυμάμαι. Αλλά, κοιτάξτε, ποιοι είναι αυτοί που καταναλώνουν τόσο υψηλά τιμολόγια; Αυτοί οι οποίοι είναι οι εργαζόμενοι στον όμιλο Δ.Ε.Η., οι οποίοι είχαν τη δυνατότητα να έχουν αυτό το εκπτωτικό τιμολόγιο, το οποίο τώρα, θα υπερδιπλασιαστεί, εγώ θα έλεγα στα υπερτετραπλασιαστεί η τιμή για την παροχή που δίνει η κυβέρνηση με αυτήν την διαδικασία, στο ειδικό αυτό τιμολόγιο.

Εφαρμόστηκε το ειδικό τιμολόγιο, για πρώτη φορά, το 1957 και μάλιστα, τότε, επειδή ήταν έναντι μισθού, η εταιρία, σε περιοχές όπου δεν υπήρχε ηλεκτρικό, έδινε μπρικέτα δωρεάν στους εργαζόμενους. Γιατί τότε η εταιρεία κ. Στάση, επίσης είχε προβλήματα και δεν είχε δώσει χρήματα στους εργαζόμενους και τους έδωσε παροχή σε είδος. Υπάρχει ένα ζήτημα με την διάταξη, επειδή το ρώτησε ο κ. Φάμελλος. Υπάρχει πρόβλημα και στους συνταξιούχους και στους εργαζόμενους. Καταργείται η διάταξη, η συγκεκριμένη ΠΥΣ, και η συγκεκριμένη διάταξη για την Δ.Ε.Η., ενώ δεν καταργείται για τον ΑΔΜΗΕΕ.

Προσέξτε τώρα το οξύμωρο. Ο συνταξιούχος της ΔΕΗ το 2010, 2011, 2012 και πριν, δούλευε στην Γενική Διεύθυνση Μεταφοράς η οποία έγινε ΑΔΜΗΕ, ο άλλος δούλευε στην Γενική Διεύθυνση Διανομής, η οποία έγινε ΔΕΔΔΗΕ και ο άλλος δούλευε στην Γενική Διεύθυνση Παραγωγής, η οποία έγινε ΔΕΗ, από τους δύο ΔΕΗ και ΔΕΔΔΗΕ θα το κόψει και ο συνταξιούχος που ήταν Μεταφορά αλλά τώρα επειδή πληρώνει για αυτόν ο ΑΔΜΗΕ, θα συνεχίσει να έχει το ίδιο τιμολόγιο που είχε. Κύριε Μπουλαξή, δεν είναι ακριβώς έτσι, γιατί ξέρετε ότι για το συγκεκριμένο ζήτημα, του τιμολογίου, ο ΔΕΔΔΗΕ πληρώνει αυτά που πρέπει να πληρώνει και τα έχει εντάξει μέσα στην κερδοφορία του. Έχουμε μάθε να λέμε ναι, στη μία ενίσχυση, στην άλλη ενίσχυση, στην τέταρτη ενίσχυση των ΑΠΕ, έτσι όπως το έχει θέσει και ο κ. Καραθανασόπουλος, αλλά σε ότι έχει να κάνει με τις λιγνιτικές μονάδες και τη ΔΕΗ πρέπει να τις κλείσουμε, αυτές δεν πρέπει να ενισχύονται.

Μεγάλη συζήτηση για το ΕΛΑΠΕ, για να μην υπάρχει έλλειμμα. Γιατί να μην υπάρχει έλλειμμα; Η προηγούμενη κυβέρνηση νομοθέτησε και εμείς είμασταν αρνητικοί σε αυτό, να πληρώσουν οι παραγωγοί το έλλειμμα, το ΕΛΑΠΕ. Κύριε Στάσση, το γνωρίζετε και ας παραβιάζω ανοικτές θύρες, που η εταιρεία είχε αυτά τα προβλήματα, ήταν τρία ζητήματα. Και τα τρία εξωγενή, ΕΛΑΠΕ, ΝΟΜΕ και ρύποι. Ειδικά τα δύο τελευταία ΝΟΜΕ και οι ρύποι, ήταν πάνω από 600 εκατ. ευρώ. Βεβαίως, ήταν σωστό που καταργήθηκε η διαδικασία των ΝΟΜΕ, είπαμε από την πρώτη στιγμή ότι είναι σωστή αυτή η επιλογή. Άλλωστε, ο προηγούμενος Πρόεδρος και Διευθύνων Σύμβουλος της εταιρείας, προσέφυγε κατά την διαδικασία των ΝΟΜΕ στο Συμβούλιο της Επικρατείας, μαζί με τη συμμετοχή της ΓΕΝΟΠ ΔΕΗ, άρα χαιρετήσαμε θετικά την ιστορία. Όμως, θα είχε ενδιαφέρον, κύριε Χατζηδάκη, να μην καταργηθούν, 200MW και πλέον ήταν η δημοπρασία του Ιουλίου, η οποία είχε μείνει αδιάθετη. Θα είχε ενδιαφέρον να δούμε πόσα θα έμεναν αδιάθετα στην δημοπρασία του Οκτώβρη, για την διαδικασία των ΝΟΜΕ, όπου όλοι γνωρίζουν ότι ήταν ένα προσωρινό μέτρο, το οποίο επιβλήθηκε στην χώρα μας, από τους δανειστές, τους κατακτητές της χώρας μας προκειμένου να καταστρέψει στην ουσία την επιχείρηση. Τότε είχαμε πει στην Ρυθμιστική Ενέργεια, τι σημαίνει μείωση του μεριδίου, που σωστά έθεσε ο κ. Κωνσταντινίδης, γιατί το 50%, όταν γνωρίζει και η ΡΑΕ, ότι κανένας από την υψηλή κατανάλωση, κανένας από τη βιομηχανία, κανένας από το κρατικό τιμολόγιο, κανένας από τις ΥΚΩ, πάνω από 25% είναι αυτά τα τιμολόγια δεν πρόκειται να πάει στην ΔΕΗ. Άρα, τι θα έχανε η ΔΕΗ, είχαμε πει τότε στην κυβέρνηση.

Δεν θα έχανε το 50%, θα έχανε το 75%, αλλά όλοι μιλάγανε ότι είναι ένα προσωρινό μέτρο. Γιατί όλοι αυτοί οι εναλλακτικοί πάροχοι, κάποιοι από αυτούς είναι και παραγωγοί, έχουν μεγάλες μονάδες και είναι και ανταγωνιστές στην παραγωγή ηλεκτρικής ενέργειας.

Το τρίτο πρόβλημα της εταιρείας, το είπε ο κ. Χατζηδάκης χθες εύστοχα. Είναι μη διαχειρίσιμη η ΛΑΡΚΟ, όπου εδώ υπάρχουν και ποινικές ευθύνες. Συνεχίζουμε να κόβουμε τους καταναλωτές και έχουμε την ΛΑΡΚΟ, η οποία έχει ξεπεράσει τα 320 εκατ. οφειλές προς την εταιρεία. Εκεί και αν είναι, αυτό που λέει ο κ. Χατζηδάκης, καλύτερα να τους πληρώνει η ΔΕΗ τους μισθούς, παρά να δουλεύει η ΛΑΡΚΟ. Καταλαβαίνετε λοιπόν, που έχουμε φτάσει σε όλη αυτή την ιστορία. Η αλήθεια είναι, ότι απέφυγε ο κ. Στάσσης να πει, σωστά κατά την άποψή μου απέφυγε, ξέρουν πολύ καλά οι παροικούντες του Κοινοβουλίου, γιατί η ΔΕΗ δεν αναπτύχθηκε στις ανανεώσιμες πηγές ενέργειας. Γιατί την απαγόρευσαν. Γιατί θα θεωρείτο κρατική ενίσχυση. Μπορούσαν να την πάρουν οι ιδιώτες την ενίσχυση, αυτό γίνεται με τα συμβόλαια τα πρώτα, τα δεύτερα, τα τρίτα, συνεχίζουμε το ΕΛΑΠΕ να το τροφοδοτούμε μέσω ΕΤΜΕΑΡ, έχω πει ότι αυξήθηκε 11.500% στην οικιακή κατανάλωση. Άρα, να γιατί δεν μπήκε η ΔΕΗ στις ΑΠΕ. Ήταν γνωστό γιατί έπρεπε να πάρουν κάποιοι άλλοι τις ΑΠΕ, καλά κάνανε οι άνθρωποι, επιχειρηματίες είναι. Δεν τους κατηγορώ, ο τελευταίος θα είμαι που θα το κάνει. Αλλά, όχι με τέτοιους όρους, να είναι με ίσους όρους το παιχνίδι.

Δύο ζητήματα που έχουν τεθεί. Προφανώς, η διαδικασία που έχει να κάνει με τα δίκτυα είναι μια ιστορία που είναι όπως όταν λέγαμε για τον ΑΔΜΗΕ ότι είναι η κότα με τα χρυσά αβγά για τη Δ.Ε.Η.. Ο ΑΔΜΗΕ μόνο κέρδη μπορεί να έχει, ο ΔΕΔΗΕ επίσης, μόνο κέρδη μπορεί να έχει. Αν σε οποιοδήποτε επιχειρηματία της χώρας του πείτε να έρθει να πάρει τον ΔΕΔΗΕ, ο οποίος, δεν έχει κανένα ανταγωνισμό και αντιλαμβάνεστε ότι έχει ένα δίκτυο περίπου 240.000 χλμ. και υποσταθμούς και διάφορα άλλα ζητήματα, όπου από εκεί θα περάσει και θα διανεμηθεί οποιαδήποτε ενέργεια παράγεται από τον οποιονδήποτε. Είναι μπροστά και το ζήτημα του 5G των επικοινωνιών, οπότε να που είναι τώρα ο ΔΕΔΗΕ, «η χρυσή κότα» ή όπως θα έλεγα εγώ, ό,τι καλύτερο υπάρχει ως ασημικό της χώρας, γι' αυτό προχωράμε στην ιδιωτικοποίηση του.

Όσον αφορά το νομοσχέδιο, είχαμε πει και δεν καταλαβαίνω γιατί συνεχίζει να μένει μέσα το άρθρο 10, που λέει ότι στις θυγατρικές εφόσον αλλάξατε τις ρυθμίσεις στα προηγούμενα άρθρα, η εφαρμογή σε θυγατρικές της Δ.Ε.Η., οι διατάξεις των άρθρων 3 έως 9 του παρόντος εφαρμόζονται αναλογικά και στις θυγατρικές της Δ.Ε.Η., ΔΕΔΗΕ και ΑΔΜΗΕ και Δ.Ε.Η. Ανανεώσιμες, δεν καταλαβαίνω την ύπαρξη του, αφού στα προηγούμενα άρθρα την Λιγνιτική Μεγαλόπολης και τη Λιγνιτική Μελίτης την έχουμε εντάξει. Ποια είναι η αναγκαιότητα του συγκεκριμένου άρθρου; Θα θέλαμε σε αυτό το άρθρο να υπάρχει κάτι άλλο. Απέτυχε η αποεπένδυση, το ξεπούλημα των λιγνιτικών μονάδων. Γιατί αυτές οι δύο θυγατρικές δεν επιστρέφουν στη Δ.Ε.Η. και ορίσαμε νέα Διοικητικά Συμβούλια τριετούς θητείας;

Μάλλον κάτι άλλο σκεφτόμαστε. Τότε, κ. Υπουργέ, φέρτε το μέσα για να ικανοποιηθούν και οι εργαζόμενοι. Άλλωστε, αυτές πάνε στην «κακή Δ.Ε.Η.» με βάση την καινούργια ρύθμιση για την οργανωτική δομή της εταιρείας. Τουλάχιστον, θα ξέρουμε ότι όλοι είμαστε μαζί, εκτός και αν την έχουμε εκτός, για να πάμε σε μια άλλη ρύθμιση οσονούπω. Θα ήταν δύσκολο να περιγραφεί σε αυτό το νομοσχέδιο το ότι το επόμενο χρονικό διάστημα, αφού απέτυχε η αποεπένδυση και δεν πρόκειται κανείς να την αγοράσει, ούτε τη Μελίτη, ούτε τη Μεγαλόπολη, αφού σκέφτεστε να την κλείσετε κιόλας, γιατί δεν τις φέρνετε μέσα με μια διάταξη;

Όσον αφορά το προσωπικό και αυτό που είπε ο κ. Καραθανασόπουλος, στη Δ.Ε.Η. το 1994 με τη μισή δραστηριότητα υπηρετούσαν 36.400 προσωπικό, ένας αριθμός που ήταν υπερβολικός και μπορεί να πει ο καθένας ό,τι θέλει. Σήμερα, στον Όμιλο Δ.Ε.Η. - εξαιρώ τον ΑΔΜΗΕ - είναι περίπου 16.000 εργαζόμενοι και συμπεριλαμβάνονται οι Λιγνιτικές Μεγαλόπολης και Μελίτης. Ωστόσο και έχει δίκιο ο κ. Καραθανασόπουλος, στον Όμιλο εργάζονται τουλάχιστον 10.000 εργαζόμενοι με εργασιακές σχέσεις που τις αποκαλούμε «γαλέρα» αλλά εκεί έχουν άλλο εργοδότη και δίνουμε μάχη για αυτό, προκειμένου να αλλάξει αυτό το καθεστώς. Δεν θα το φέρουμε και στην ίδια εταιρεία. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Παπαδόπουλος.

**ΓΡΗΓΟΡΙΟΣ ΠΑΠΑΔΟΠΟΥΛΟΣ (Πρόεδρος του ΔΣ της Ένωσης Εργαζομένων Φυσικού Αερίου (ΕΔΑ Αττικής)):** Σε ότι αφορά τα εργασιακά, στο άρθρο 80 IB, υπήρχε η κατοχύρωση των εργαζομένων και θέλουμε η Κυβέρνηση αυτό να το δει και να το συμπεριλάβει στο νέο νομοσχέδιο.

Σε ότι αφορά την εμπειρία μου, που επικαλέστηκε ο κ. Φάμελλος, θα πω το εξής: Όσοι έχετε επισκεφθεί το Μουσείο της Τεχνόπολης και δείτε τους κλιβάνου, ήμουν ένας από αυτούς τους εργαζόμενους που έκλεισαν τον τελευταίο φούρνο στο φωταέριο. Περάσαμε από το φωταέριο στο ναυταέριο. Εκείνη την ημέρα πραγματικά έκλαιγα σαν τους αγωνιστές που κατέθεταν τα όπλα μετά τη Συμφωνία της Βάρκιζας. Όμως επειδή στη ζωή μου παραμένω ρεαλιστής και αισιόδοξος, είναι γεγονός ότι ήρθαν καλύτερες μέρες.

Τώρα στο ερώτημα τι φταίει, ποιος φταίει, κατά την άποψή μου, φταίει το κράτος. Πάντοτε φταίει το κράτος. Ήμασταν τότε στον δημόσιο τομέα και δεν είχαμε λεφτά να επενδύσουμε. Περάσαμε από το φωταέριο στο ναυταέριο, ζητούσαμε να πάμε σε δεύτερη μονάδα και το κράτος έλεγε «δεν μπορώ να επενδύσουμε, γιατί περιμένω να έρθει το φυσικό αέριο». Ήρθε το φυσικό αέριο και είχαμε αυτή τη σύμβαση των μετόχων. Εμείς είχαμε την ατυχία να έχουμε μία κοινοπραξία με την Shell - Duke και εκεί υπήρχε μια εσωτερική διαμάχη μεταξύ τους και εκεί οφείλεται και η καθυστέρηση.

Ωστόσο, θέλω να πω το εξής: Tο κράτος, η πολιτεία, είχε όλη τη δυνατότητα μέσα από τη σύμβαση που είχαν υπογράψει να κάνει τέτοιες παρεμβάσεις, που η εμπορική πολιτική της εταιρείας να ήταν άλλη από ότι ήταν μέχρι πέρυσι που έφυγε η Shell. To 2006 - ορθώς τόνισε ο συνάδελφος, o Πρόεδρος, βλέπω και την κυρία Σδούκου εδώ - έκανε μια παρέμβαση έκανε μια νομοθετική ρύθμιση ο κ. Φώλιας τότε και χάρισε πραγματικά 500 χιλιόμετρα.

Μέχρι στιγμής στο σύνολο έχουμε 3.500 χιλιόμετρα, τα 580 προέρχονται από το φωταέριο, μέσα σε αυτά είναι τα 500 χιλιόμετρα αντικατάσταση αυτού του δικτύου. Δηλαδή, η Shell - Duke κατασκεύασε περίπου 2.500 χιλιομέτρων, ενώ θα μπορούσε να έχει κατασκευάσει 3.000 χιλιόμετρα και θα μπορούσαμε να είχαμε αντί για 3.500 χιλιόμετρα, κύριε Μπουλαξή, να είχαμε 4.000 χιλιόμετρα. Αυτό δεν κατέστη δυνατόν.

Τι έκανε πέρυσι η κυβέρνηση; Έκανε το παράδοξο, ενώ η Σύμβαση έλεγε «αν θέλει να προχωρήσει, να αποεπενδύσει η Shell από τη χώρα θα παίρνει 100 δραχμές». Στο τέλος πόσα πήρε; Πήρε 160.000.000.

Μιας και αναφέρθηκε για ευθύνες σε προσωπική βάση ο Πρόεδρος της Ομοσπονδίας, έχω τεράστια ευθύνη και εγώ. Προσπάθησα βέβαια να το αναδείξω, αλλά δεν τα κατάφερα. Σκεφτείτε τα 160.000.000 να τα ρίχναμε σε δίκτυα, να σας κάνω έναν απλό λογαριασμό, θα είχαμε 2.100 χιλιόμετρα. Δηλαδή, αν αυτά η ΔΕΠΑ τα επένδυε σε δίκτια θα είχαμε επιπλέον 2.100 χιλιόμετρα.

Άρα, λοιπόν, μην προσπαθούμε να ρίξουμε τις ευθύνες στον εκάστοτε ιδιώτη που προσπαθεί πάντοτε να κοιτάξει την τσέπη του. Και εγώ να ήμουν ή και εσείς να ήσασταν αυτό θα κάνατε. Να δούμε ποιους κανόνες βάζει η πολιτεία, να δούμε πόσο σοβαρά βλέπουμε αυτή την υπόθεση και για αυτό επιμένουμε ότι δεν μπορεί να μην έχει συμμετοχή το κράτος στη ΔΕΠΑ Υποδομών και θα πρέπει να έχει τουλάχιστον το 35% για να ασκεί βέτο και αυτό θα πρέπει να το συμπεριλάβει στο νόμο.

Επίσης, όσα δίκτυα έγιναν μέχρι τώρα, έγιναν με ευρωπαϊκές προδιαγραφές, με έμπειρους ανθρώπους, με επιστήμονες και έχουν δώσει μεγάλο βάρος στη δουλεία τους και μόνο στη δουλειά τους. Σας ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Αθανασοπούλου.

**ΝΙΚΟΛΕΤΑ ΑΘΑΝΑΣΟΠΟΥΛΟΥ (Πρόεδρος του Δ.Σ. της Ένωσης Εργαζομένων στο τομέα του φυσικού αερίου της ΔΕΠΑ – (ΣΕΦΑ – ΔΕΠΑ)):** Θα ήθελα να αναφερθώ στα εργασιακά. Στον όμιλο ΔΕΠΑ, δεν είναι περισσότεροι από 840 εργαζόμενοι, για να υπάρχει μια τάξη μεγέθους. Να πω κάτι για το θέμα της εργολαβοποίησης. Η εργολαβοποίηση, κατά την εκτίμηση τη δική μας, εισήχθη για να σπάσουν οι επιχειρησιακές συλλογικές συμβάσεις εργασίας. Η διαφορά των μισθών και των επιδομάτων είναι πάρα πολύ μεγάλη. Το δε πρόβλημα, μετά τις ανατροπές 2011-2012, έχει οξυνθεί γιατί έχουν παγώσει και οι τριετίες κ.λπ.. Στην ΔΕΔΑ, για παράδειγμα, που εντάχθηκαν οι 23 εργολαβικοί, για να ενταχθούν, πρώτα καταγγέλθηκε η επιχειρησιακή συλλογική σύμβαση. Στην ΔΕΔΑ, οι πρώην εργολαβικοί, κοστίζουν όσο κόστιζαν και πριν. Στο ΔΕΣΦΑ, επίσης, άφησαν την επιχειρησιακή συλλογική σύμβαση να λήξει και απ' ό,τι έχω ακούσει, ο διευθύνων σύμβουλος εκεί, μιλούσε για μια συλλογική σύμβαση γέφυρα, που θα συνδέεται πιο στενά με τη λογική της ανταποδοτικότητας και της κερδοφορίας της επιχείρησης. Μιλάμε για άλλη τελείως νοοτροπία και στη φύση των συλλογικών συμβάσεων. Τέλος πάντων, και οι 37 που μπήκαν στο ΔΕΣΦΑ, από τους 420 εργολαβικούς, έχω ακούσει, ότι μπήκαν, πάνω-κάτω, με τους μισθούς που έπαιρναν και ως εργολαβικοί.

Σε ό,τι αφορά την ασφάλεια, για να μην παρεξηγηθώ, τα δίκτυα είναι ασφαλή και προφανώς έγιναν με πολύ υψηλές προδιαγραφές και τα μέσης πίεσης και χαμηλής και τα δίκτυα, δεν υπάρχει τέτοιο θέμα. Λέμε, όμως, ότι υπάρχει μία ασάφεια σε ό,τι αφορά τις ευθύνες. Δεν μπορεί ο ελεγκτής να είναι ταυτόχρονα και ελεγχόμενος. Είναι ασαφής η ευθύνη των εταιρειών διανομής, όσο και της πολιτείας, σε περίπτωση ατυχήματος. Επίσης, ενδέχεται, αν συμβεί κάποιο ατύχημα, να αποδοθούν ευθύνες στον μηχανικό επιβλέποντα κυρίως, αλλά και στον εγκαταστάτη τεχνικό, στον τεχνικό αερίου καυσίμου ή στον καταναλωτή.

Αυτό το οποίο εμείς λέμε και με τα μικρά παραδείγματα που έδωσα πριν, που δεν είναι και τίποτα τρομερά, είναι, ότι η τελική ευθύνη του κράτους στη διαφύλαξη της δημόσιας ασφάλειας και υγείας, δεν πρέπει να μεταβιβάζεται και δεν πρέπει να μετατραπεί σε ατομική ευθύνη του εργαζόμενου, μηχανικού ή τεχνικού, και του καταναλωτή φυσικού αερίου. Όσο δε προχωρεί η απελευθέρωση και ιδιωτικοποίηση, το πρόβλημα αυτό θα οξύνεται. Υπάρχει γραφειοκρατία και δεν ξέρουμε πραγματικά, όταν θα αναπτυχθούν τα δίκτυα και στην περιφέρεια παραπάνω, πώς θα γίνεται. Παλιά χρησιμοποιούσαμε τα δίκτυα λειτουργίας και συντήρησης του ΔΕΣΦΑ. Πώς θα στηθούν αυτά τα γραφεία εκεί πέρα, που θα κάνουν τοPatrolling και τους ελέγχους;

Οι επιθεωρήσεις τρίτου μέρους είναι ιδιωτικοποιημένες και με διαγωνισμούς ορίζεται η επιθεώρηση του τρίτου μέρους. Τώρα, κάνω μια παραβολή, που μπορεί να ακουστεί και λίγο παράξενα, αλλά, τέλος πάντων, είναι όπως όταν ένα πλοίο βγαίνει αξιόπλο, ποιος κρίνει αν είναι αξιόπλο ή όχι. Θέλω να πω, ότι και γι' αυτό το θέμα, της υγιεινής και ασφάλειας και της δημόσιας ασφάλειας, είναι πάρα πολύ σημαντικό να έχεις ενιαίο κρατικό φορέα ενέργειας, με διακριτές θέσεις εργασίας, με καλά ωράρια, με καλές αμοιβές, με υψηλές προδιαγραφές. Δε λέω, είναι καλές οι προδιαγραφές που έχουμε, όμως, ποιος ελέγχει και τι.

Σε ό,τι αφορά την ερώτηση του κ. Καραθανασόπουλου, είπαμε για το θέμα του CNG και του LNG. Μας ανησυχεί ιδιαίτερα, ότι το πλάνο ανάπτυξης στη δυτική Ελλάδα και μάλλον και στην Ήπειρο, θα γίνει με τέτοιους τρόπους. Δηλαδή, αντί να πάει πρώτα ο αγωγός μεταφοράς, θα φτιαχτούν κάποια μικρά δίκτυα διανομής και θα μεταφέρεται το φυσικό αέριο για να τροφοδοτηθούν ολόκληρες πόλεις, ακόμα και η Πάτρα, με υγρό ή αέριο καύσιμο συμπιεσμένο μέσω βυτιοφόρων. Αυτό είναι πάρα πολύ επικίνδυνο και λόγω της φύσης του οδικού δικτύου, αλλά και γενικότερα. Θα πρέπει να φτιάχνονται αεροποιητές γύρω από τις πόλεις, δεξαμενές με υγροποιημένο φυσικό αέριο. Είναι λίγο έως πάρα πολύ παράξενο αυτό. Αυτά είναι τα καλά της ιδιωτικοποίησης του ΔΕΣΦΑ. Διάβασε και ο κ. Κοντουσιάδης, τι είπε ο πρόεδρος εκεί ο διευθύνων, για ποιο λόγο αγόρασαν τον ΔΕΣΦΑ. Υπάρχει ένα θέμα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει η κυρία Καζαντζή.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε. Το λόγο έχει ζητήσει η κυρία Καζαντζή, Πρόεδρος της Ένωσης Εργαζομένων ΔΕΠΑ.

**ΕΛΕΥΘΕΡΙΑ ΚΑΖΑΝΤΖΗ (Πρόεδρος του Δ.Σ. της Ένωσης Εργαζομένων ΔΕΠΑ (ΕΝΕΡ/ΔΕΠΑ))**: Ευχαριστώ, κύριε Πρόεδρε.

Απλά, θα ήθελα να παρατηρήσω ότι εδώ θα έπρεπε να είχε κληθεί και η Διοίκηση της ΔΕΠΑ. Θα ήταν χρήσιμο να ακούσουμε τις θέσεις της Διοίκησης για το προσωπικό και για το πλάνο της εταιρείας. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Η πρόσκληση, κυρία Καζαντζή, έχει μια διαδικασία. Και εν πάση περιπτώσει, νομίζω ότι καλέσαμε αρκετούς φορείς και μάλιστα, κάθε φορά, καλούμε πολλούς περισσότερους από αυτούς που επιτρέπει ο Κανονισμός. Διότι θέλουμε να δώσουμε τη δυνατότητα σε όσους περισσότερους γίνεται να καταθέσουν απόψεις. Παρακαλώ, το λόγος έχει ζητήσει η κυρία Σχοινά.

**ΜΑΡΙΑ ΣΧΟΙΝΑ (Γραμματέας ΣΕΔΕΠΑ)**: Ευχαριστώ, κύριε Πρόεδρε. Τέθηκε μια ερώτηση από τον κ. Φόρτωμα, σχετικά με τις επιφυλάξεις του ΣΕΔΕΠΑ και τις προτάσεις συγκεκριμένα. Ο ΣΕΔΕΠΑ έχει καταθέσει τις απόψεις του και επιφυλάξεις και προτάσεις στα σχόλια, καθώς, επίσης και σε Υπόμνημα, σήμερα, με το που ξεκίνησε η διαδικασία, σε εσάς, κύριε Πρόεδρε.

Οι παρατηρήσεις μας βασίζονται σε τρεις άξονες:

-Στο θέμα «γιατί ο ιδιοκτησιακός διαχωρισμός», όταν δεν έχει επιβληθεί από καμία ευρωπαϊκή Οδηγία. Δεν έχει ακολουθηθεί, σε ευρωπαϊκό επίπεδο και δεν φαίνεται να έχουν προκύψει οι αποφάσεις αυτές από κάποια τεχνο-οικονομική μελέτη. Θα θυμόμαστε όλοι ότι, στην ίδια διαδικασία, πριν από την ψήφιση του 4602, την ίδια ανησυχία και τον ίδιο προβληματισμό είχε και ο Εκπρόσωπος της Ν.Δ.. Επίσης, τότε, ο Εκπρόσωπος είχε επισημάνει ότι αποτελεί μια στρεβλή και μη ισότιμου ανταγωνισμού πρόβλεψη το γεγονός ότι ο ιδιοκτησιακός διαχωρισμός επιβάλλεται μόνο στη ΔΕΠΑ και όχι στους λοιπούς μετόχους Eni και ΕΛΠΕ των εταιριών διανομής. Αυτό δεν έχει λυθεί και ούτε στο παρόν νομοσχέδιο αντιμετωπίζεται.

- Δεύτερος άξονας, το σχήμα της ιδιωτικοποίησης των εταιριών. Εξασφαλίζει αυτό το σχήμα το μέγιστο δυνατό όφελος για το δημόσιο, αλλά και για τις εταιρείες και τον τελικό καταναλωτή, τελικά; Πώς διασφαλίζεται; Ξέρουμε όλοι ό,τι το μικτό αυτό σχήμα που δούλευε με συμμετοχή του δημοσίου, δούλευε μια χαρά και έφερνε τα μέγιστα κέρδη και αποτελέσματα. Τώρα δεν τηρείται. Τώρα, διαθέτουμε το σύνολο των μετοχών προς ιδιωτικοποίηση. Έχει ληφθεί υπόψη στη ΔΕΠΑ ΥΠΟΔΟΜΩΝ, για παράδειγμα, ο πολύ κρίσιμος ρόλος που θα έχουν οι διαχειριστές στο επερχόμενο περιβάλλον της ενεργειακής μετάβασης; Τις συνέργειες που θα προκύψουν από τη σύζευξη των αγορών ηλεκτρικής ενέργειας και φυσικού αερίου; Και πόσο αναδεικνύουν το σημαντικό ρόλο των διαχειριστών διανομής; Δεν ξέρω στη ΔΕΠΑ ΥΠΟΔΟΜΩΝ. Στη ΔΕΠΑ ΕΜΠΟΡΙΑΣ, επίσης, έχει το νομοσχέδιο συγκεκριμένες ασφαλιστικές δικλίδες, ούτως ώστε να μην προχωρήσει σε ιδιωτικοποίηση ξεχωριστά της λιανικής από τη χονδρική; Δεν το βλέπουμε. Θεωρούμε ότι ο κατακερματισμός της ΔΕΠΑ και της ΔΕΠΑ ΕΜΠΟΡΙΑΣ ακόμα περισσότερο, δεν μπορεί να προσφέρει το μέγιστο δυνατό όφελος στο ελληνικό δημόσιο και στις εταιρείες και στους εργαζόμενους και τους καταναλωτές.

- Ο τρίτος άξονας είναι τα εργασιακά. Ξέρουμε όλοι ότι τις εταιρείες τις φτιάχνουν οι εργαζόμενοι. Σε αυτούς οφείλεται η επιτυχής πορεία των εταιριών. Και μάλιστα, μιλάμε για μια ΔΕΠΑ, που τριάντα χρόνια τώρα, εξακολουθεί να είναι κερδοφόρος από την πρώτη της μέρα μέχρι τώρα. Για αυτούς τους εργαζόμενους, είναι το μόνο νομοσχέδιο που βλέπουμε ότι δεν περιλαμβάνει καμία εργασιακή ρύθμιση, ενώ, αντίστοιχα, έχει συμβεί για όλες τις προηγούμενες αντίστοιχες εταιρείες. Επομένως, δεν τηρείται καν η αρχή της ισονομίας. Συνεπώς, δεν το ζητούμε. Διεκδικούμε το αυτονόητο δικαίωμά μας να προβλέπεται για όλους τους εργαζόμενους και το μόνιμο προσωπικό της εταιρίας και το εργολαβικό, κάποια ρύθμιση, η οποία θα διασφαλίζει το δικαίωμά τους στην εργασία, τα ασφαλιστικά τους δικαιώματα. Ναι, υπήρχε μια πρόβλεψη, στο ν.4602, η οποία ήταν υποτυπώδης, αλλά και αυτή καταργείται τώρα. Γιατί; Δεν αντιλαμβανόμαστε αυτή τη διακριτική μεταχείριση σε βάρος των εργαζομένων του Ομίλου ΔΕΠΑ και όλων των εργαζομένων. Δεν μιλάω μόνο για το τακτικό προσωπικό. Πραγματικά, πρέπει να λυθούν και τα θέματα με το εργολαβικό προσωπικό, σε όλες τις εταιρείες του Ομίλου. Τελειώνοντας. Μας έχετε πει ότι η ενεργειακή μετάβαση θα μας οδηγήσει σε ένα περιβάλλον, στο οποίο οι εταιρείες μας θα έχουν να απολαύουν πολλά περισσότερα και από πλευράς κέρδους και από πλευράς ανάγκης σε προσωπικό. Επομένως, δεν θα υπάρχει κίνδυνος για να απολυθεί κανένας μας. Ωραία. Δείξτε το με κάποια ρύθμιση σε αυτό το νομοσχέδιο. Και αν χρειαστούν και άλλοι, να προσλάβουμε και άλλους. Βεβαίως, κανένα πρόβλημα. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε, κυρία Καζαντζή. Το λόγο έχει ο κ. Ψωμάς, από το Σύνδεσμο Εταιρειών Φωτοβολταϊκών.

**ΣΤΥΛΙΑΝΟΣ ΨΩΜΑΣ (Σύμβουλος του Συνδέσμου Εταιριών Φωτοβολταϊκών):** Μια παρατήρηση θα ήθελα να κάνω, που αφορά την προστασία του περιβάλλοντος και την γη υψηλής παραγωγικότητας.

Όλες οι μελέτες που γνωρίζω διεθνώς δείχνουν ότι η βιοποικιλότητα στο γήπεδο που είναι εγκατεστημένοι οι φωτοβολταϊκοί σταθμοί είναι μεγαλύτερη από τις γύρω περιοχές. Μάλιστα, λόγω επικονίασης αυξάνεται και η παραγωγικότητα των γύρω χωραφιών.

 Και αυτό το αναφέρω, διότι ακούστηκαν κάποια, ας μου επιτραπεί ο όρος, τρομοκρατικά ότι υπάρχει επάρκεια τροφίμων.

Θυμίζω, απλώς, ότι κάθε χρόνο δυόμισι εκατομμύρια στρέμματα γης στην Ελλάδα παραμένουν να ακαλλιέργητα. Αντιθέτως, όλα τα φωτοβολταϊκά που έχουν εγκατασταθεί μέχρι τώρα στη χώρα καταλαμβάνουν έκταση 40.000 στρέμματα και αν υλοποιηθεί στο σύνολό του το ΕΣΕΚ, εκατό χιλιάδες στρέμματα. Αυτό σημαίνει το 2030 κάλυψη 0,3%.

Αυτά για τους αριθμούς, οι οποίοι είναι εύκολα ελέγξιμοι και πιστοποιούμενοι από οποιονδήποτε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει, ο κ. Σπανούλης.

**ΚΩΝΣΤΑΝΤΙΝΟΣ ΣΠΑΝΟΥΛΗΣ (Πρόεδρος Πανελληνίου Συλλόγου Αγροτικών Φωτοβολταϊκών):** Εμείς ως αγρότες έχουμε ένα και μόνο στόχο, να παραμείνουμε στην ύπαιθρο να κρατήσουμε τα παιδιά μας. Γιατί; Η ύπαιθρος ζωντανή σημαίνει εθνική ασφάλεια, σημαίνει παραγωγή αγροτικών προϊόντων, σημαίνει πάνω απ' όλα 120 παρεμφερή επαγγέλματα επιβιώνουν από τον πρωτογενή τομέα.

Ως εκ τούτου, η δευτερεύουσα δραστηριότητα των φωτοβολταϊκών ως τέτοια φορολογείται και ως τέτοια λογίζεται από το μητρώο αγροτών, ν.3874/2010.

Για τους αγρότες, είναι επιτακτική ανάγκη με προτεραιότητα στην αξιολόγηση των φακέλων των αγροτών για να παραμείνουν στην ύπαιθρο. Εξάλλου, ο ν.3851/2010 έδινε τέτοιο δικαίωμα, δεν υπήρχε τότε μεγαλύτερη ευαισθησία από τη σημερινή και πιστεύω ότι κανείς δεν θα είχε αντίρρηση στην ένταξη επί του νομοσχεδίου αφενός της κατάτμησης και αφετέρου της ένταξης των φακέλων των αγροτών με προτεραιότητα.

Ευχαριστώ πάρα πολύ και τον κ. Θωμά, ο οποίος επεξεργάζεται και αυτός εκ μέρους της Κυβέρνησης και του Υπουργείου και όλους εσάς για την φιλοξενία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς θέλουμε να σας ευχαριστήσουμε εκ μέρους της Επιτροπής Παραγωγής και Εμπορίου του ελληνικού Κοινοβουλίου για την καλοσύνη που είχατε να έρθετε σήμερα εδώ να καταθέσετε τις απόψεις σας προφορικά και γραπτά και να συμβάλλετε έτσι στον καλύτερο τρόπο νομοθέτησης της Επιτροπής μας, η οποία σήμερα επεξεργάστηκε σε δεύτερη συνεδρίαση με την ακρόαση εξωκοινοβουλευτικών προσώπων το νομοσχέδιο του Υπουργείου Περιβάλλοντος και Ενέργειας «Απελευθέρωση αγοράς ενέργειας, εκσυγχρονισμός της ΔΕΗ, ιδιωτικοποίηση της ΔΕΠΑ και στήριξη των ΑΠΕ».

Στο σημείο αυτό τελειώνει η συνεδρίαση μας. Ευχαριστώ πολύ όλους.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Φίλιππος Φόρτωμας, Ευτυχία (Έφη) Αχτσιόγλου, Σωκράτης Φάμελλος, Απόστολος Πάνας, Νικόλαος Καραθανασόπουλος και Κρίτων-Ηλίας Αρσένης.

Τέλος και περί ώρα 15.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**